**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Δεκεμβρίου 2023, ημέρα Παρασκευή και ώρα 12.15΄, συνεδρίασε, στην ΑίθουσαΓερουσίαςτου Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης τη συνέχεια της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις» (4η Συνεδρίαση – β΄ ανάγνωση).

Στη συνεδρίαση παρέστη ο Υπουργός Εργασίας και Κοινωνικής Ασφάλισης, κ. Σπυρίδων-Άδωνις Γεωργιάδης, Υπουργός Μετανάστευσης και Ασύλου, κ. Δημήτριος Καιρίδης, Υφυπουργός Εργασίας και Κοινωνικής Ασφάλισης, κ. Βασίλειος – Πέτρος Σπανάκης, Υφυπουργός Εργασίας και Κοινωνικής Ασφάλισης, Παναγιώτης Τσακλόγλου, Υφυπουργός Μετανάστευσης και Ασύλου, κυρία Σοφία Βούλτεψη καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Τσαβδαρίδης Λάζαρος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Κυριαζίδης Δημήτριος, Στύλιος Γεώργιος, Καράογλου Θεόδωρος, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Δελής Ιωάννης, Κατσώτης Χρήστος, Παπαναστάσης Νικόλαος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος Μπιμπίλας Σπυρίδων, Κεφαλά Γεωργία (Τζώρτζια) και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Είμαστε στην τέταρτη συνεδρίαση, αυτό που λέμε β΄ ανάγνωση, δηλαδή μια σύνοψη αυτών που έχουμε πει μέχρι τώρα. Όλα θα είναι συνοπτικά σήμερα, γιατί τα έχουμε πει όλα. Τα υπόλοιπα στην Ολομέλεια. Οι Εισηγητές και οι Ειδικοί Αγορητές θα μιλήσουν για 8 λεπτά, να μας πουν εν τάχει το «ρεζουμέ» των σκέψεων τους.

Το λόγο έχει η Εισηγήτρια της Πλειοψηφίας, η κυρία Άννα Ευθυμίου.

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Ευχαριστώ. Κύριε Υπουργέ, κυρίες και κύριοι συνάδελφοι, στη δεύτερη ανάγνωση του νομοσχεδίου αυτού νομίζω ότι, μετά την επί της αρχής συζήτηση, την ακρόαση των φορέων, που πιστεύω ότι έγινε ένας πολύ γόνιμος και εποικοδομητικός διάλογος, την κατ’ άρθρο ανάλυση του νομοσχεδίου, είμαστε σήμερα εδώ, στη β’ ανάγνωση, για να μπορέσουμε να βγάλουμε κάποια συμπεράσματα ώστε να οδηγηθούμε στην Ολομέλεια.

Η πρώτη παρατήρηση-θέση μας, είναι το πολιτικό πλαίσιο, κάτω από το οποίο έρχεται το νομοσχέδιο αυτό. Γιατί έρχεται, λοιπόν, τώρα το νομοσχέδιο αυτό; Γιατί, ακριβώς, υπάρχουν εκείνα τα μακροοικονομικά μεγέθη της οικονομίας μας, που επιτρέπουν να προβούμε σε αυτές τις ευεργετικές διατάξεις. Παράλληλα, διεξάγεται και η συζήτηση επί του Προϋπολογισμού.

Βασικά, λοιπόν, στοιχεία της οικονομίας, όπως είναι η ανάπτυξη, η μείωση του ποσοστού ανεργίας, όπως είναι τα πλεονάσματα που έχουμε, η αύξηση του ΑΕΠ, η αύξηση των επενδύσεων, όλα αυτά λοιπόν τα συγκεκριμένα δομικά στοιχεία της οικονομίας, μας επιτρέπουν να μπορέσουμε να περάσουμε στη θεσμοθέτηση του νομοσχεδίου αυτού και σε ευεργετικές διατάξεις υπέρ πολλών κοινωνικών ομάδων, όπως είναι των νυν συνταξιούχων, όπως είναι των ασφαλισμένων και μελλοντικών συνταξιούχων και ευάλωτων κοινωνικών ομάδων, γυναίκες, ΑμεΑ και νέοι εργαζόμενοι.

Τώρα, επειδή τέθηκε αυτό κατ’ επανάληψη στις συζητήσεις που είχαμε της επεξεργασίας του νομοσχεδίου, για εμάς το νομοσχέδιο αυτό συνιστά μεταρρύθμιση. Συνιστά μεταρρύθμιση γιατί; Πότε έρχεται μία μεταρρύθμιση; Πώς επιβάλλεται μια μεταρρύθμιση; Όταν αυτό που ισχύει, για κάποιους λόγους, δεν συγχρονίζεται και δεν συγχρωτίζεται με την κοινωνία, άρα πρέπει να γίνει μία αλλαγή ή όταν επιβάλλεται από εξωγενείς παράγοντες, τύπου μνημονίων ή άλλους, εκεί έρχεται μια μεταρρύθμιση και κάνουμε μια τροποποίηση δομική.

Για μας, λοιπόν, αυτό συνιστά μεταρρύθμιση. Συνιστά μεταρρύθμιση όχι μόνο γιατί είναι 180 άρθρα. Συνιστά μεταρρύθμιση γιατί θέλουμε, από τη μία πλευρά, να ενισχύσουμε τον δεύτερο πυλώνα και να μπορέσουμε να δώσουμε ιδιαίτερη έμφαση στα ταμεία επαγγελματικής ασφάλισης. Αυτό είναι που για εμάς είναι ο στόχος μας, γιατί θέλουμε να καλλιεργήσουμε μια κουλτούρα αποταμίευσης, να μπορεί ο συνταξιούχος αύριο, μεθαύριο να έχει ένα επιπλέον εισόδημα και για αυτό με συγκεκριμένα κίνητρα προάγουμε τη διάρκεια ασφάλισης σε αυτά τα ταμεία.

Δεύτερον, συνιστά μεταρρύθμιση, γιατί, όχι, δεν είναι ένα νέο ασφαλιστικό, προφανώς, αλλά όταν υπάρχουν ευεργετικές διατάξεις που καταλαμβάνουν σχεδόν το σύνολο των κοινωνικών ομάδων και είναι προς ωφέλειά τους, ναι, αυτό είναι αλλαγή, ναι, είναι μεταρρύθμιση.

Επομένως, λοιπόν, σε συνέχεια, αυτή η μεταρρύθμιση έρχεται μέσα από μια διαβούλευση. Η διαβούλευση, ως εισηγήτρια, γιατί και εγώ διαβουλεύτηκα, μίλησα και ήρθα σε επαφή με αρκετούς φορείς που εκφράστηκαν και στην ακρόαση των φορέων, αλλά είδαμε και μέσα από ένα γόνιμο διάλογο, ότι τόσο ο Υπουργός, ο κ. Γεωργιάδης, όσο και ο Υφυπουργός, ο κύριος Τσακλόγλου, απάντησαν στις αιτιάσεις, στα θέματα, στα ζητήματα που έβαλαν οι φορείς και κάποια μάλιστα από αυτά είπαν «φέρτε τα μας, θα σας τα εξετάσουμε, θα τα δούμε, θα τα αξιολογήσουμε». Είναι μια διαδικασία δυναμική, που μέχρι να έρθει στην Ολομέλεια, πάντοτε, όσες αλλαγές μπορούν να γίνουν, είναι αλλαγές οι οποίες εξετάζονται από το επιτελείο και, φυσικά, υπήρχαν ευήκοα ώτα. Επομένως, αυτά είναι τα τρία στοιχεία του πολιτικού πλαισίου που έρχεται το νομοσχέδιο αυτό.

Άκουσα την Αντιπολίτευση και κυρίως τη Μείζονα Αντιπολίτευση που καταψηφίζει επί της αρχής το σχέδιο νόμου, γιατί ο ισχυρισμός της είναι ότι δεν πιστεύουμε ότι πραγματικά αντιμετωπίζει τα προβλήματα του κοινωνικοασφαλιστικού συστήματος της χώρας. Εμείς εδώ δεν μιλήσαμε ότι έρχεται ένα νέο ασφαλιστικό. Δεν είπαμε ποτέ αυτό το πράγμα. Αλλά όταν καταψηφίζουμε, ερχόμαστε και επί της αρχής καταψηφίζουμε ένα νομοσχέδιο, τι καταψηφίζουμε; Καταψηφίζουμε τη φιλοσοφία του νομοσχεδίου. Δηλαδή, ερχόμαστε και καταψηφίζουμε ότι δεν θέλουμε μια κουλτούρα αποταμίευσης, να έχουν ένα έξτρα εισόδημα με βάση το δεύτερο πυλώνα τα Ταμεία Επαγγελματικής Ασφάλισης.

Ερχόμαστε και ψηφίζουμε και λέμε ότι δεν θέλουμε να ενισχύσουμε την εργασία των συνταξιούχων. Δεν θέλουμε να ενισχύσουμε την εργασία των συνταξιούχων; Εγώ πραγματικά πιστεύω, βλέπω, βιώνω ότι υπάρχουν αρκετοί συνταξιούχοι που θέλουν να εργαστούν. Γιατί, λοιπόν, αυτοί οι συνταξιούχοι να μην έχουν την δυνατότητα να εργαστούν με καλύτερους όρους; Ήταν 60% η παρακράτηση στη σύνταξη με το νόμο Κατρούγκαλου, τον διορθώσαμε στο 30% και ερχόμαστε να τον διορθώσουμε περαιτέρω, γιατί τώρα μπορούμε. Πέρα από τα άλλα οφέλη που έχει, που βοηθάει στο ασφαλιστικό σύστημα, που βοηθάει στην ενίσχυση του εισοδήματος των συνταξιούχων, άκουσα και τις αιτιάσεις ξανά και δεύτερη φορά, ότι αποστερούμε θέσεις εργασίας από τους νέους εργαζόμενους.

Πραγματικά, θέλω να ρωτήσω, θέλω να κάνω αυτή την ερώτηση. Είναι δυνατόν στην ίδια επιχείρηση ένας νέος εργαζόμενος και ένας συνταξιούχος ή ένας που είναι 60 χρονών, που έχει διανύσει ένα βίο εργασίας, να μπορούν να κάνουν την ίδια εργασία; Αυτό δεν είναι δυνατόν να γίνει. Το καταλαβαίνουμε βιωματικά. Άρα, δεν αποστερούμε θέσεις εργασίας από τους νέους εργαζόμενους. Προφανώς, υπάρχουν παράλληλες πολιτικές της Κυβέρνησης οι οποίες θέλουν να ενισχύσουν και να τονώσουν την εργασία των νέων ανθρώπων. Αλλά αυτό δεν σημαίνει ότι πρέπει να αποστερήσουμε το δικαίωμα εργασίας των συνταξιούχων. Δεν τους στερούμε, λοιπόν, θέσεις εργασίας από τους νέους εργαζόμενους.

Επίσης, τι σημαίνει; Ότι όταν καταψηφίζουμε επί της αρχής, καταψηφίζουμε τη δυνατότητα να εργάζονται, επίσης, οι ανάπηροι συνταξιούχοι; Καταψηφίζουμε τη δυνατότητα που δίνουμε σε ελεύθερους επαγγελματίες και αγρότες να ρυθμίσουν τις οφειλές τους, δηλαδή, να απεγκλωβιστούν από μία δύσκολη κατάσταση που υφίσταται και όλοι τη γνωρίζουμε ότι υφίσταται; Όπως εξήγησε και η ηγεσία του Υπουργείου, είναι μια ρύθμιση, θα δούμε πώς θα λειτουργήσει, θα δούμε πώς θα πάει με τα οικονομικά του ΕΦΚΑ, αν μπορούν να είναι βιώσιμα τα οικονομικά του ΕΦΚΑ και θα δούμε αυτή αν θα χρειαστεί περαιτέρω τροποποίηση ή όχι. Είναι στη σωστή λογική.

Τι σημαίνει; Ότι καταψηφίζουμε το επίδομα μητρότητας; Την εξίσωση του επιδόματος μητρότητας σε ελεύθερες επαγγελματίες, αυτοαπασχολούμενες και αγρότισσες; Εδώ, κ. Υπουργέ, θα ήθελα ξανά να επισημάνω την πρότασή μου, αυτό το επίδομα μητρότητας, παρότι υπάγεται στις ασφαλιστικές διατάξεις ως ένα μήνυμα για το δημογραφικό, να μπορέσει να κατοχυρωθεί ως ακατάσχετο και μη συμψηφίσιμο. Τι σημαίνει, λοιπόν; Ότι καταψηφίζοντας το νομοσχέδιο αυτό καταψηφίζουμε την ενοποίηση των κανόνων για τις επικουρικές; Το επίδομα προσωπικής διαφοράς που έρχεται με αυτό τον τρόπο, να αποκαταστήσει αυτή την κατάφορη αδικία του νόμου Κατρούγκαλου; Αυτό σημαίνει;

Επίσης, για να έρθω λίγο και στα επαγγελματικά ταμεία συνοπτικά. Για εμάς είναι κομβικά δύο πράγματα, το γεγονός ότι ερχόμαστε αυτήn τη στιγμή και θέτουμε εκείνες τις δικλείδες ασφαλείας, οι οποίες επιτρέπουν την καλύτερη λειτουργία των Ταμείων Επαγγελματικής Ασφάλισης. Προσπαθούμε να θέσουμε αυτές τις δικλείδες, καλύτερα εχέγγυα, καλύτερη λειτουργία, επειδή άκουσα από το σύνολο της Αντιπολίτευσης να λέει ότι «εξαιρούμε τα ομαδικά ασφαλιστήρια συμβόλαια». Δεν υπάρχει εξαίρεση από τη νομοθέτηση των ομαδικών ασφαλιστηρίων συμβολαίων. Έρχεται εδώ μια νομοθέτηση, ακριβώς, να αναμορφώσει τα επαγγελματικά ταμεία, τα Ταμεία Επαγγελματικής Αποταμίευσης.

Έρχεται, λοιπόν, να τα αναμορφώσει και πάνω, λοιπόν, σε αυτή την αναμόρφωση, που γίνεται μια δομική αλλαγή, στη συνέχεια ο Υπουργός είπε ότι ναι – και δεν είναι στην αρμοδιότητα του Υπουργείου Εργασίας – αλλά θα πάρει την πρωτοβουλία, να κινηθούν όλες εκείνες οι διαδικασίες ως προς την πληροφόρηση και ως προς όποιους τρόπους και δικλείδες ασφαλείας μπορούν να τεθούν, να μπορέσει να γίνει μια εξομοίωση με τα ομαδικά ασφαλιστήρια συμβόλαια.

Ένα κομβικό σημείο είναι αυτό και το άλλο κομβικό σημείο, που για εμάς είναι ουσιώδες, είναι ότι η εποπτεία περνάει στην Τράπεζα της Ελλάδος και αυτό γίνεται, όπως εξήγησε και η Τράπεζα της Ελλάδος, γιατί υπάρχει τεχνογνωσία, γιατί υπάρχει το καταρτισμένο προσωπικό, γιατί υπάρχουν οι πόροι και υπάρχει, ακριβώς, όλη αυτή η πολιτική βούληση της Κυβέρνησης να απεμπλακεί από τη γραφειοκρατία των τριών συναρμόδιων οργάνων, να πάμε σε ένα όργανο που έχει εκείνες τις εξασφαλίσεις που μπορεί να μπορεί να δοθεί η δυνατότητα να λειτουργήσει σωστά.

Καταλήγοντας, λοιπόν, και σε ό,τι αφορά στη φορολόγηση των ταμείων αυτών, να πούμε ότι φάνηκε, φυσικά, ότι δεν εφαρμόζεται το αφορολόγητο κάπου αλλού. Φάνηκε και αποτυπώθηκε στις ακροάσεις των φορέων. Τα είπα στην κατά άρθρο συζήτηση, δε θα γίνω πιο αναλυτική. Εμείς, λοιπόν, ερχόμαστε, ακριβώς, γιατί είναι εισφορά και είναι εισόδημα αυτό και δε μας απάντησε η Αντιπολίτευση. Υπάρχει μια φοροαπαλλαγή, αυτή από κάπου αλλού δε θα πρέπει να καλυφθεί; Ποια είναι η πρόταση της Αντιπολίτευσης για αυτό; Ερχόμαστε, λοιπόν, να επιβάλλουμε μια κλιμακωτή φορολόγηση με φορολογικά κίνητρα προς δύο κατευθύνσεις. Υπό τις σκέψεις, λοιπόν, αυτές υπερψηφίζουμε το νομοσχέδιο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας): Ευχαριστώ κύριε Πρόεδρε, είναι η τέταρτη συνεδρίαση της Επιτροπής, β΄ ανάγνωση σήμερα, για το μίνι ασφαλιστικό, που το ονόμασε η ίδια η Κυβέρνηση, και φέρνει ενώπιον των Επιτροπών μας και από Δευτέρα στην Ολομέλεια. Σε κάθε περίπτωση ασφαλώς δεν πρόκειται για μία μεταρρύθμιση.**

**Κυρία Ευθυμίου, αναφέρεστε συνέχεια στον νόμο Κατρούγκαλου και δεν έχετε τολμήσει, αν θέλετε πραγματικά να κάνετε μία τομή σε σχέση με τις δικές σας πολιτικές, να ακουμπήσετε αυτό το νομοθέτημα, διότι ακόμη και εμείς λέμε ότι χρειάζονται αλλαγές σε αυτό το νόμο. Εσείς ακόμη, ενώ περάσαμε τη μνημονιακή περίοδο και λέγατε στον ελληνικό λαό και το 2019 και το 2023 ότι θα καταργήσετε το νόμο Κατρούγκαλου, έως σήμερα δεν έχετε τολμήσει να τον ακουμπήσετε. Και μας μιλάτε εδώ για τομή με το σημερινό σχέδιο νόμου πάνω στα ασφαλιστικά ζητήματα που απασχολούν τον κόσμο της εργασίας, τους ασφαλισμένους και τους συνταξιούχους. Είχαμε την ευκαιρία να ακούσουμε εδώ αρκετούς από τους φορείς.**

**Το δίκτυο συνταξιούχων, ασφαλώς, μας είπε ότι αυτό το νομοσχέδιο δεν αναφέρεται στις ανάγκες των συνταξιούχων. Οι εκπρόσωποι των επαγγελματικών ταμείων μας είπαν ότι αυτό το νομοσχέδιο απλά και μόνο ανοίγει τις πόρτες διάπλατα στις ιδιωτικές ασφαλιστικές εταιρείες. Η ΔΥΠΑ και οι εκπρόσωποί της που ήρθαν εδώ και καταπιάστηκαν με τα ζητήματα που τους απασχολούν, ο πρώην ΟΑΕΔ, μας είπαν ότι έχουμε μία οπισθοδρόμηση σε σχέση με το πλαίσιο και της αξιολόγησης των εκπαιδευτικών και του προσωπικού στην ΔΥΠΑ, με τον τρόπο που θέλετε μέσα από συνεντεύξεις, μέσα από επιτροπές, που θα έχει ο Διοικητής την ευχέρεια του ορισμού των μελών της και όχι του ΑΣΕΠ, να ανοίξετε διάπλατα τις πόρτες στις παλιές γνωστές σας σχέσεις, τις πελατειακές και τις συνταγές που ακολουθούσε η Δεξιά τις δεκαετίες του 1970 και μέχρι πρόσφατα, όσες φορές είχατε την ευκαιρία, με την εντολή του ελληνικού λαού ασφαλώς, να κυβερνάτε τη χώρα. Έτσι λοιπόν, σε καμία περίπτωση τα ζητήματα που πιάνει το σχέδιο νόμου που σήμερα συζητάμε δεν αφορούν ούτε μεταρρύθμιση, ούτε κάποια ιδιαίτερη τομή στα ασφαλιστικά ζητήματα και τη δημόσια ασφάλιση της χώρας.**

**Αναλυτικότερα, έχει γίνει επικοινωνιακή «σημαία» της Κυβέρνησης το ζήτημα της διευθέτησης των οφειλών του ΟΑΕΕ, πρώην ΤΕΒΕ, από 20.000 σε 30.000 και των ασφαλισμένων του ΟΓΑ από 6.000 στις 10.000. Εμείς σας λέμε, με τον τρόπο που έρχεται κανένα ζήτημα δεν επιλύεται. Όταν βάζετε ως όριο ηλικίας το 67ο έτος της ηλικίας, όταν θεσπίζεται να έχει 20 χρόνια τουλάχιστον ασφάλιση ο εργαζόμενος, όταν βάζετε και ένα πλαφόν που θα παρακολουθείται, μέσω του συστήματος τραπεζών, το ύψος των χρημάτων των αποταμιεύσεων που έχει ο υποψήφιος συνταξιούχος σε κάποιο τραπεζικό ίδρυμα, δεν ξεπερνά αυτός ο αριθμός των ανθρώπων που μπορεί να επωφεληθούν της ρύθμισης τις 12.000 με 15.000. Και ακόμη αυτοί που θα μπουν σε αυτή τη ρύθμιση καταλαβαίνετε ότι θα παίρνουν ένα πολύ μικρό μέρος της σύνταξής τους για πολλά έτη.**

**Άρα, δεν λύνετε το πρόβλημα, κύριε Υπουργέ, με αυτές τις σχετικές ρυθμίσεις που φέρνετε. Πρέπει να τολμήσετε να φέρετε τη ρύθμιση που λέει ο ΣΥΡΙΖΑ - Προοδευτική Συμμαχία για περικοπή κάποιου μέρους των οφειλών, του κεφαλαίου, των προσαυξήσεων, ασφαλώς, και μία ρύθμιση γενναία 120 δόσεων.**

Δεν θα μπορέσει να αναπνεύσει ο κόσμος της εργασίας, όταν από 1/1/2024, ελεύθεροι επαγγελματίες και αυτοαπασχολούμενοι θα υποχρεωθούν να έχουν μία αύξηση στις ασφαλιστικές τους εισφορές σε ένα ποσοστό 4%. Καταλαβαίνετε, λοιπόν, ότι ουσιαστικά δεν αντιμετωπίζετε το πρόβλημα. Επικοινωνιακά χρησιμοποιείτε αυτή την υπόθεση τάχα της ρύθμισης οφειλών. Σας θυμίζω ότι στο ΚΕΑΟ αυτή τη στιγμή υπάρχουν 47 δισεκατομμύρια οφειλές από τους ασφαλισμένους. «Σταγόνα στον ωκεανό» η ρύθμισής σας.

Βλέπουμε και στον Προϋπολογισμό που συζητάμε τώρα στην Ολομέλεια, μια αύξηση φόρων στο εισόδημα φυσικών προσώπων, 959 εκατομμύρια περίπου θα φθάσει αυτή η αύξηση, στο εισόδημα, σας λέω πάλι, των φυσικών προσώπων, που αφορά ελεύθερους επαγγελματίες και αυτοαπασχολούμενους. Είδαμε πρόσφατα το φορολογικό νομοσχέδιο με το τεκμαρτό μια οριζόντια και άδικη επιβάρυνση σε όλους τους ασφαλισμένους, αφού τους θεωρείτε όλους φοροφυγάδες. Πώς θα μπορέσει να ανταποκριθεί ο ασφαλισμένος και πώς θα μπορέσει σε αυτές τις διατάξεις που φέρνετε τάχα για ρύθμιση να επωφεληθεί και να ανταποκριθεί; Γιατί δεν προχωράτε και για τους συνταξιούχους, σε αυτό που λέει ο ΣΥΡΙΖΑ-Προοδευτική Συμμαχία και το είχατε ψηφίσει το 2019, στην καταβολή της δέκατης τρίτης σύνταξης;

Φέρνετε τώρα ένα επίδομα 150, 200 ευρώ σε όλους, διατηρείτε την προσωπική διαφορά. Να μια διάταξη του νόμου Κατρούγκαλου, γιατί δεν την καταργείτε; Καταργήσατε, αντίθετα, τη 13η σύνταξη και δίνετε επιδόματα στους συνταξιούχους. Έτσι θα αντιμετωπισθεί το πρόβλημα της φτωχοποίησης των συνταξιούχων; Μας τα είπε εδώ ο Πρόεδρος του Ενιαίου Δικτύου Συνταξιούχων. Δώστε τα αναδρομικά που οφείλεται στους συνταξιούχους. Προχωρήστε γρήγορα στην εκκαθάριση να πάρει τις πρόσθετες συντάξιμες αποδοχές ο κάθε συνταξιούχος, που αυτή τη στιγμή με fast-track διαδικασίες έχουν τόσα λάθη και πραγματικά δεν αποδίδονται οι συντάξεις που πρέπει για τον κάθε συνταξιούχο. Αυτά είναι ζητήματα που πρέπει να δείτε.

Φέρνετε μια άλλη ρύθμιση για την άρση της όποιας παρακράτησης ενός ποσού από τη σύνταξη που ήταν στο 30% και ορίζετε μια φορολόγηση γύρω στο 10% των αποδοχών. Ασφαλώς, δεν παραβλέπουμε το τι υπάρχει στην αγορά εργασίας σήμερα και με μια κοινωνία που έχει φτωχοποιηθεί αναγκάζετε και τους εργαζόμενους να απασχολούνται 13 ώρες την ημέρα, να απασχολούνται και το Σάββατο και την Κυριακή, προκειμένου να τα βγάλουν πέρα με την ακρίβεια, που έχετε αφήσει εσείς ανεξέλεγκτη. Αλλά ένας άνθρωπος που είναι 67 ετών και έχει ανάγκη να εργασθεί, δεν πρέπει να δούμε ως Πολιτεία αν έχει τις δυνάμεις; Τι κάνουμε για την υγεία και την ασφάλεια αυτού του ανθρώπου, που στα 67, στα 70, στα 72, υποχρεώνεται να απασχοληθεί; Τι κάνει η Πολιτεία; Τι κάνει για τη νέα γενιά, που αυτή τη στιγμή η ανεργία παραμένει πάνω από 12%; Πώς θα αντιμετωπισθεί αυτό το ζήτημα; Τα καλύτερα και εξειδικευμένα μυαλά μας φεύγουν στο εξωτερικό και θα συνεχίσουν να φεύγουν με αυτές τις πολιτικές των χαμηλών μισθών που υπάρχουν στην αγορά εργασίας.

Αυτά είναι τα ζητήματα που πρέπει να δούμε και όχι επικοινωνιακά να φέρνουμε δύο ρυθμίσεις και, ουσιαστικά, αυτό που θέλουμε να αποκρύψουμε είναι μία παρέμβαση που γίνεται και δεν ασχολείται το μιντιακό σύστημα, γιατί είναι χειραγωγήσιμο από την πλευρά σας, για το ζήτημα των επαγγελματικών ταμείων, των αλληλοβοηθητικών, που από την «πίσω πόρτα» φέρνετε πλέον τις ιδιωτικές ασφαλιστικές εταιρείες με μία φορολόγηση πλέον στις παροχές που θα δίδουν, με ένα πλαίσιο των ομαδικών συμβολαίων που διέπει ασφαλώς και τις ιδιωτικές ασφαλιστικές εταιρείες. Πολύ «light». Είπε ο Υπουργός ότι θα το δει με τον Υπουργό Ανάπτυξης, τι μπορεί να γίνει για να υπάρχει μια εναρμόνιση σε σχέση με το πλαίσιο ελέγχου και εποπτείας των ταμείων.

Από τη μία πλευρά, κάνετε αυτό, αλλά, από την άλλη, απεμπολείτε και το δικαίωμα και την αρμοδιότητα που είχε τόσα χρόνια το Κράτος να εποπτεύει αυτά τα επαγγελματικά ταμεία και τα στέλνετε στην Τράπεζα της Ελλάδος, καθαρά με όρους ιδιωτικής διαχείρισης, να αντιμετωπίσουν ζητήματα που αφορούν και τους εργοδότες και τους εργαζόμενους. Αναρωτηθήκαμε εδώ, γιατί απεμπολείτε αυτή την αρμοδιότητα ως Κράτος, να φύγει από την εποπτεία του Κράτους αυτός ο έλεγχος των επαγγελματικών ταμείων και ασφαλώς να άρετε και στα αλληλοβοηθητικά;

Ακούσατε εδώ και τον Πρόεδρο του ΤΑΥΦΕ, που αναφέρθηκε σε αυτό από 1/1/2025. Το 2013 αυτό το Ταμείο μετατράπηκε σε νομικό πρόσωπο ιδιωτικού δικαίου, αλλά του «φορτώσατε», γιατί δεν θέλατε αυτό το χρέος να φαίνεται στη Γενική Κυβέρνηση, και 400 εκατομμύρια. Παλεύουν οι άνθρωποι να σβήσουν αυτό το χρέος και έρχεστε σήμερα και τους λέτε από 1/1/2025 δεν θα υπάρχει η υποχρεωτικότητα των μελών σας, των εργαζομένων, να εισφέρουν σε αυτό το Ταμείο. Πώς θα αντέξει αυτό το Ταμείο και για τις επόμενες γενιές, πώς θα μπορέσει να ανταποκριθεί, ώστε να παρέχει κάποιες, να δώσει κάποιες παροχές, το εφάπαξ που αυτοί που ήδη ήταν μέλη του Ταμείου εισέφεραν μέχρι σήμερα και προσδοκούσαν; Το οδηγείτε, ουσιαστικά, μέσα από την απαξίωση, την αποδυνάμωση, σε κλείσιμο μετά από κάποια χρόνια, χωρίς να μπορεί να ανταποκριθεί στον αντικειμενικό του στόχο και σκοπό, το καταστατικό του.

Στη ΔΥΠΑ είπα ότι φέρνετε ρύθμιση για την αξιολόγηση κάποιων εκπαιδευτικών, τις προσλήψεις, και απλά το κάνετε με ρουσφετολογικό τρόπο και διατάξεις και δεν διακατέχεστε από την αγωνία αν η ΔΥΠΑ έχει το κατάλληλο σε αριθμό προσωπικό να ανταποκριθεί. Υπάρχουν 738 οργανικές θέσεις και από αυτές είναι κενές οι μισές και δεν προβλέπεται να κάνετε κάποιες προσλήψεις, 35 περίπου για το 2024. Τα ίδια προβλήματα και στον ΕΦΚΑ. Για αυτό σας μίλησα ότι αυτό το νομοσχέδιο δεν είναι μεταρρύθμιση, δεν είναι τομή. Υπάρχουν 8.500 οργανικές θέσεις, 6.700 υπηρετούν σήμερα και για το 2024 έχετε στον Προϋπολογισμό γύρω στις 150 προσλήψεις και αυτές είναι από παλιές προκηρύξεις που είχε ξεκινήσει η κυβέρνηση ΣΥΡΙΖΑ. Δεν έχετε πρόβλεψη θα στελεχώσετε τον ΕΦΚΑ με τα τόσα προβλήματα που έχει.

Ολοκληρώνω, κύριε Πρόεδρε. Αυτό που συζητάμε, κυρίες και κύριοι συνάδελφοι, δεν είναι ένα νομοσχέδιο τομή, ένα νομοσχέδιο μεταρρύθμιση για το ασφαλιστικό σύστημα. Είναι ένα νομοσχέδιο που, ουσιαστικά, επικεντρώνεται στα επαγγελματικά ταμεία, στα αλληλοβοηθητικά, με απώτερο σκοπό, ουσιαστικά, την άλωση τους από τα ομαδικά συμβόλαια και τις ιδιωτικές ασφαλιστικές εταιρείες. Ακόμη και τα ζητήματα που πιάνει και είναι προς θετική κατεύθυνση, όπως για την μητρότητα, το επίδομα και λοιπά, για τα ανάπηρα τέκνα, για τη σύνταξη θανάτου των τέκνων, όλα αυτά είναι κάποια θετικά ζητήματα, αλλά πολύ μικρά και πολύ λίγα μπροστά στην αγωνία των ασφαλισμένων και των συνταξιούχων για το πού πάει η δημόσια κοινωνική ασφάλιση. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε. Ο κύριος Μουλκιώτης από το ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Κ.Ο. «ΠΑ.ΣΟ.Κ. - ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Κυρίες και κύριοι συνάδελφοι, έχουμε αναφέρει τις απόψεις μας και τις θέσεις μας πάνω στο νομοσχέδιο στις μέχρι σήμερα τρεις συζητήσεις της Επιτροπής. Τελευταία, σήμερα, συζήτησης. Τι έχει αποδειχθεί; Ότι έχουν πειστεί όλοι ότι η μόνη συζήτηση με φορείς έγινε στην ακρόαση των φορέων. Πριν από αυτή δεν υπήρξε καμία, μα καμία, διαδικασία κοινωνικού διαλόγου της Κυβέρνησης με τους φορείς. Δεν ξέρω αν στερείται η Κυβέρνηση τις δυνατότητες κοινωνικού διαλόγου με αυτό τον τρόπο και θέλει μόνο εδώ της Βουλής, δεν το ξέρω. Σχεδιάζει, πιστεύουμε όμως και ότι διαβουλεύεται και νομοθετεί μόνο με τον εαυτό της.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Εγώ κάποιους από αυτούς που ήταν εκεί, έως και 10 φορές τους είχα δει.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Λέμε συνολικά. Τώρα ενδεικτικά, κύριε Υπουργέ, δεν θα αντιπαρατεθούμε σε αυτό, αλίμονο. Όμως κρίθηκε, και οι φορείς το είπανε, δεν το είπαμε εμείς, ότι δεν συζήτησαν μαζί σας. Αυτοί το είπανε και για αυτό το λόγο το επαναλαμβάνω και εγώ. Ούτε τα πολιτικά κόμματα συζήτησαν μαζί σας. Όχι αν είχαν κουβέντα, επειδή είπε η κυρία Ευθυμίου, για μεταρρύθμιση κ.λπ.. Αν μπαίναμε σε μια τέτοια διαδικασία, θεωρώ ότι προϋποθέτει μια ευρύτερη κουβέντα πριν γίνει και φτάσει ένα σχέδιο νόμου στη Βουλή. Ας ακούσουμε τις απόψεις των κόμματων, όπου πάνε. Για μένα αν μπορούμε να πούμε ότι μπορούμε να κάνουμε μια μεταρρύθμιση, να την ονομάζουμε, σώνει και καλά, ότι είναι μεταρρύθμιση και χωρίς να υπάρχει συζήτηση.

Εμείς θεωρούμε ότι μόνοι σας αποφασίζετε ότι ο δεύτερος και τρίτος πυλώνας της κοινωνικής ασφάλισης δεν έχουν καμία διαφορά. Έτσι φαίνεται πλέον. Οπότε επιλέγετε την φορολογική αξίωση τους και την συνύπαρξή τους με σαφή προσανατολισμό στον τρίτο πυλώνα, κατά την άποψή μας. Ταυτόχρονα όμως με αυτό το νομοσχέδιο δημιουργήθηκαν δύο διαφορετικά ρυθμιστικά πλαίσια, τα οποία αφορούν την προστασία των συνταξιοδοτικών δικαιωμάτων των ασφαλισμένων στην επαγγελματική ασφάλιση. Το έχω πει πάλι, ένα κανονικό που είναι πάρα πολύ αυστηρό και το οποίο υπαγορεύεται από τις κοινοτικές οδηγίες είναι σαφές και το οποίο επιβάλλεται στα Ταμεία Επαγγελματικής Ασφάλισης και ένα χαλαρότερο πλαίσιο, το οποίο παρακάμπτει τις κοινοτικές οδηγίες που εφαρμόζονται σε όλη την Ευρώπη και χαρίζεται στους εργοδότες που επιλέγουν τα ομαδικά ασφαλιστήρια.

Κύριε Υπουργέ, παραθέσαμε στην προηγούμενη συνάντησή μας και στη συζήτηση κατ’ άρθρον την σκέψη 24 της Οδηγίας και ανέφερα συγκεκριμένα η σκέψη 24 της Οδηγίας 2016/2341 του Ευρωπαϊκού Κοινοβουλίου και του Συμβουλίου της 14η Δεκεμβρίου του 2016, για τις «δραστηριότητες και την εποπτεία των Ιδρυμάτων Επαγγελματικών Συνταξιοδοτικών Παροχών». Στη συνέχεια παραδεχτήκατε κύριε Υπουργέ ότι έτσι είναι και, ενώ το υπό συζήτηση νομοσχέδιο θα έχει γίνει την επόμενη βδομάδα νόμος του Κράτους, είναι δεδομένο, για το νομοθετικό πλαίσιο το οποίο διέπει τις ασφαλιστικές εταιρείες, έχουμε μείνει μόνο στη δέσμευση του κυρίου Υπουργού Εργασίας ότι θα μεριμνήσει μαζί με το Υπουργείο Ανάπτυξης, όπως το θυμάμαι καλά, να δει σε επόμενο χρόνο αυτό το μεγάλο ζήτημα, το οποίο προανέφερα.

Ρωτάω τώρα, λοιπόν, αφού είναι έτσι, το οποίο εγώ το δέχομαι πολύ καλόπιστα γιατί πρέπει να κουβεντιάζουμε, γιατί τόση βιασύνη από μέρους της Κυβέρνησης για την τρέχουσα νομοθέτηση; Αντιλαμβανόμαστε πιστεύω ότι δημιουργούνται δύο άνισα καθεστώτα. Γιατί δεν αποσύρετε το πρώτο μέρος αυτού του νομοσχεδίου και να το φέρετε μαζί με τις απαραίτητες, όπως λέτε, τροποποιήσεις εναρμόνισης του θεσμικού πλαισίου των Ταμείων Επαγγελματικής Ασφάλισης και των ομαδικών ασφαλιστηρίων; Αυτό είναι ένα θέμα.

Κυρίες και κύριοι συνάδελφοι, υπερθεμάτισε η ηγεσία του Υπουργείου και για τη φορολόγηση των επαγγελματικών ταμείων για να σταματήσει η πιθανή φοροαποφυγή. Ρωτάμε και σας λέμε, όχι, εμείς δεν είμαστε a priori κατά της φορολόγησης. Δεν το έχουμε πει και δεν το λέμε ποτέ αυτό. Δεν είμαστε κατά, όμως δεν είμαστε και υπερ της υπερφορολόγησης φορέων μη κερδοσκοπικού χαρακτήρα, που είναι τα Ταμεία Επαγγελματικής Ασφάλισης, με όρους που τους καθιστούν μη ανταγωνιστικούς και το ξέρετε πάρα πολύ καλά σε σχέση με τις ιδιωτικές κερδοσκοπικές επιχειρήσεις και αναφέρομαι στις ασφαλιστικές εταιρείες. Αυτό είναι το θέμα. Υπάρχει μια διαφορά και δεν είμαστε υπέρ της φορολόγησης όπως τα είπαμε με τον τρόπο αυτό, εκεί των φορέων μη κερδοσκοπικού χαρακτήρα και είναι ξεκάθαρο.

Τώρα, στις χώρες του ΟΟΣΑ και της Ευρωπαϊκής Ένωσης, βάσει των επίσημων στοιχείων του ΟΟΣΑ, εξ όσων γνωρίζουμε, κύριε Υπουργέ, ο τρόπος φορολόγησης των Ταμείων Επαγγελματικής Ασφάλισης είναι ένα «μωσαϊκό» στα διαφορετικά βήματα επιλογών φορολογίας ως προς τα τρία μέρη εξίσωσης λειτουργίας των Ταμείων Επαγγελματικής Ασφάλισης, δηλαδή τι; Εισφορές συν αποδόσεις επενδύσεων ίσον παροχές. Υπάρχουν, λοιπόν, τρεις χώρες, μεταξύ των οποίων η Εσθονία, η Σλοβακία, που δεν φορολογούν καθόλου τα Ταμεία Επαγγελματικής Ασφάλισης και τα μέλη τους, όπως και άλλες υπόλοιπες χώρες που φορολογούν ένα ή δύο μέρη της εξίσωσης λειτουργίας των Ταμείων Επαγγελματικής Ασφάλισης.

Δεν υπάρχει όμως καμία χώρα που να φορολογεί και τα τρία μέρη. Δεν το ξέρω, εξ όσων γνωρίζω τουλάχιστον, καμία χώρα που να φορολογεί και τα τρία μέρη. Δυστυχώς, με αυτό το νομοσχέδιο και τη φορολογία που επιβάλλεται στα ελληνικά Ταμεία Επαγγελματικής Ασφάλισης, η Ελλάδα θεωρούμε ότι θα αποτελέσει, κύριε Υπουργέ, την μοναδική αρνητική εξαίρεση. Αυτό φαίνεται ως προς την φορολογική αντιμετώπιση και στα τρία μέρη των Ελλήνων εργοδοτών και εργαζομένων που συμμετέχουν σε αυτά.

Τώρα, η αντίθεσή μας στο πλαίσιο αυτό και στο πρώτο μέρος είναι καθαρά αξιακή. Θεωρούμε ότι πρέπει να υπάρχει σαφής διαχωρισμός μεταξύ του δεύτερου και του τρίτου πυλώνα της κοινωνικής ασφάλισης, γιατί είναι άλλος ο στόχος και πρέπει να το καταλάβουμε αυτό. Άλλος είναι ο στόχος των Επαγγελματικών Ταμείων που έχουν κοινωνικό, επαγγελματικό και συλλογικό χαρακτήρα, που βασίζεται σε μακροχρόνιες δεσμεύσεις μεταξύ εργοδοτών και εργαζομένων και είναι άλλος ο στόχος, όπως και να το κάνουμε, μιας ιδιωτικής ασφαλιστικής εταιρείας, μιας ιδιωτικής επιχείρησης που παρέχει ένα ομαδικό ασφαλιστήριο.

Η Κυβέρνηση προωθεί τη συνύπαρξη Επαγγελματικών Ταμείων και της ιδιωτικής ασφάλισης με σαφή προσανατολισμό στην ιδιωτική ασφάλιση και το κάνει έτσι με τρόπο, ώστε ο δεύτερος πυλώνας να χάσει κάθε ευκαιρία με τον τρόπο που γίνεται τώρα η συζήτηση και μέχρι αυτή την στιγμή που μιλάμε κάθε ευκαιρία να είναι πιο ελκυστική σε σχέση με τα ομαδικά ασφαλιστήρια. Ο λόγος, επαναλαμβάνω, είναι καθαρά ιδεολογικός.

Αυτό που επιδιώκει η Κυβέρνηση είναι η αποτροπή ενίσχυσης της κλαδικής επαγγελματικής συνείδησης, ενώ την αποδυναμώνει περαιτέρω όσο αυτή έχει απομείνει. Γιατί για την κυβέρνηση οι συλλογικές συμβάσεις, όπως και οι συλλογικές διαπραγματεύσεις, δημιουργούν ένα ισχυρό κύμα και κλίμα αλληλεγγύης και για αυτό δεν είναι ιδιαίτερα επιθυμητές και γιατί μάλλον τις αντιλαμβάνεται ανταγωνιστικά, ως έχουσα σοβαρά ανταγωνιστικά μειονεκτήματα στην παγκόσμια αγορά.

Τώρα σε σχέση με το δεύτερο μέρος του νομοσχεδίου και τις διατάξεις για την ασφαλιστική νομοθεσία κύριε Υπουργέ, έχουμε κάνει συγκεκριμένες παρατηρήσεις στην κατ’ άρθρο συζήτηση και ευχόμαστε σήμερα να έχετε την πρόθεση να τοποθετηθείτε επί αυτών των συγκεκριμένων παρατηρήσεων. Επιπλέον, επιμένουμε σε σχέση με την απασχόληση των συνταξιούχων και λέμε ότι με την προώθηση του 114, παράγραφος 2, για πλήρη αναστολή σύνταξης σε συνταξιούχους λόγω γήρατος εφόσον αθροιστικά, απασχολούνται σε φορείς της γενικής κυβέρνησης και δεν έχουν συμπληρώσει το 62ο έτος της ηλικίας τους, διάταξη που προϋπήρχε και στο νόμο Βρούτση, ν.4670, δημιουργούνται δύο διαφορετικά καθεστώτα απασχόλησης συνταξιούχων ανάλογα με τον τομέα απασχόλησης, συνταξιούχους στον ιδιωτικό τομέα ή φορέα Γενικής Κυβέρνησης και βεβαίως ανάλογα με την ηλικία τους.

Έτσι έχουμε συνταξιούχους, ενδεικτικά σας λέω, απόστρατος Ενόπλων Δδυνάμεων, απόστρατος Σωμάτων Ασφαλείας, οι οποίοι έχουν εκλεγεί και υπηρετούν στην τοπική αυτοδιοίκηση πρώτου ή δευτέρου βαθμού που δεν έχουν συμπληρώσει το 62ο έτος της ηλικίας τους, στερούνται την σύνταξή τους, ενώ αν επιλέξουν την απασχόληση στον ιδιωτικό τομέα τη λαμβάνουν ολόκληρη. Αυτή είναι η διαφορά. Αυτό είναι ένα θέμα.

Επιπλέον, αυτό το άρθρο, το συγκεκριμένο που είπα κύριε Υπουργέ, δεν λύνει τα προβλήματα ούτε στους συνταξιούχους του Ναυτικού Απομαχικού Ταμείου, το αναφέραμε και προχθές, οι οποίοι για να συνταξιοδοτηθούν πρέπει να καταθέσουν το ναυτικό φυλλάδιο τους, είναι δεδομένο. Αυτό προκύπτει όχι από διάταξη, αλλά από ερμηνευτικές οδηγίες και αυτή η υποχρέωση στην ουσία απαγορεύει στους ναυτικούς να συνταξιοδοτηθούν και να συνεχίσουν απασχόληση πάλι στον ίδιο χώρο όπως ήταν. Επίσης, υπάρχει ζήτημα με τους επαγγελματίες οδηγούς. Πρέπει να ξεκαθαρίσει το καθεστώς απασχόλησης, αφού πρέπει για να συνταξιοδοτηθούν να καταθέσουν το επαγγελματικό τους δίπλωμα. Η εξαίρεση αυτή τελικά έχει περιοριστεί σημαντικά και δεν σχετίζεται με κοινωνικοασφαλιστικούς λόγους.

Εμείς προτείνουμε λοιπόν επιπλέον την απάλειψη της παραγράφου 2 και τη σαφή αναφορά στο άρθρο για τους ναυτικούς και τους επαγγελματίες οδηγούς και έτσι θα έχουμε μεγάλη επιτυχία, κύριε Υπουργέ, αν το κάνετε για μια απασχόληση για ενιαία ρύθμιση όλων των απασχολούμενων συνταξιούχων, είτε απασχολούνται στον ιδιωτικό τομέα, είτε απασχολούνται στους φορείς της Γενικής Κυβέρνησης. Να καταβάλλουν όλοι, πλην όλων των εξαιρέσεων που θέτει το άρθρο, το 10% από το εισόδημά τους από την απασχόληση για να αξιοποιηθούν, γιατί είναι πολύτιμοι άνθρωποι, έχουν εκλεγεί και προσφέρουν υπηρεσίες.

Τώρα, μια που μιλάμε για απασχολούμενους συνταξιούχους, κύριε Υπουργέ, σίγουρα έχετε δεχθεί πολλά υπομνήματα, όπως και εμείς, έγγραφα, καθώς χιλιάδες συνταξιούχοι εργαζόμενοι βρίσκονται σε απόγνωση που το Δημόσιο απαιτεί να επιστρέψουν τα αναδρομικά, δεκάδες χιλιάδες ευρώ, λόγω της εκ των υστέρων αλλαγής του μισθολογικού κλιμακίου. Το ξέρετε πάρα πολύ καλά αυτό. Τι θα γίνει με αυτούς; Σκοπεύετε να μηδενίσετε για αυτούς τους ανθρώπους; Νομίζουμε ότι εδώ είναι ένα μεγάλο ζήτημα. Είναι πάρα πολλά τα χρήματα τα οποία τους ζητούν να επιστρέψουν αναδρομικά, ενώ οι άνθρωποι είχαν πάει με ένα συγκεκριμένο καθεστώς και τότε τους λέει ξαφνικά «σταματάτε». Τι θα γίνει; Δημιουργείται τεράστιο πρόβλημα. Εμείς πιστεύουμε ότι πρέπει να βρεθεί λύση, τώρα όχι στο μέλλον, σε παρόντα χρόνο, πριν τελειώσει ο χρόνος. Μια τροπολογία δεν είναι τόσο δύσκολη, είναι πάρα πολύ απλή. Να βρεθεί τρόπος αυτοί οι άνθρωποι να απαλλαγούν από το άγχος και το τεράστιο φορτίο σε μια δεδομένη κοινωνικοοικονομική συνθήκη.

Επίσης, με το άρθρο 151 αναφέρομαι για τη θέσπιση ειδικής παροχής προστασίας της μητρότητας για ελεύθερες επαγγελματίες αυτοαπασχολούμενες και αγρότισσες. Εδώ κρίνουμε, κύριε Υπουργέ, ότι θα πρέπει να λάβετε υπόψη το υπόμνημα του Δικηγορικού Συλλόγου Αθηνών που έχει πάρα πολύ συγκεκριμένες διατάξεις. Αναφέρομαι για τον Δικηγορικό Σύλλογο Αθηνών, διότι περιλαμβάνει τις ελεύθερες επαγγελματίες δικηγόρους. Είναι μια εξαιρετική κατηγορία με ιδιαιτερότητες της συνθήκης και απασχόλησης και γενικότερα αντιμετώπισή τους και ζητάμε την αντικατάσταση της ασφαλιστικής ενημερότητας με ασφαλιστική ικανότητα. Είναι η παράγραφος 1, εδάφιο β΄. Να προβλεφθεί, εν πάση περιπτώσει, αυτό που είπε και η κυρία Ευθυμίου, ακατάσχετο και ανεκχώρητο του επιδόματος. Δεν μπορούμε αυτά να συνεχίζονται. Μην πάμε σε τυπικές νομικοοικονομικές δραστηριότητες. Να το δούμε ανοιχτά. Πρέπει αυτό να αναφερθεί σαφέστατα και συγκεκριμένα. Ακατάσχετο, ανεκχώρητο και χωρίς καμία άλλη διαδικασία αναστολής τους.

Επίσης, η χορήγηση θα γίνει και σε όσες γέννησαν, κ. Υπουργέ, από 01/01/2023 και όχι μόνο από 24/9/2023. Δεν είναι δύσκολο. Μιλάμε για μητρότητα, μιλάμε για δημογραφικό, δεν λέει τίποτα. Αυτό προβλέπεται στην παράγραφο 5. Νομίζω ότι μπορεί να γίνει. Ξέρετε γιατί το λέω αυτό; Γιατί, κ. Υπουργέ, υπάρχουν χρήματα στο Ειδικό Λογαριασμό Ανεργίας ο οποίος προβλέπεται. Υπάρχουν χρήματα, το λέει, άρα μπορούμε να το κάνετε.

Τελειώνω, αναφέροντας ότι εμείς κάνουμε μια κριτική, πιστεύουμε εποικοδομητική και ως Αντιπολίτευση σας ενημερώνουμε, ότι θα καταθέσουμε και κάποιες τροπολογίες τις οποίες θα θέλαμε για πρώτη φορά στα πέντε χρόνια Κυβέρνηση Μητσοτάκη, δι’ ημών να αρχίσει και να απαντά στις τροπολογίες και όχι να τις απορρίπτει σιωπηρά και ούτε να ασχολείται. Ξέρετε, δεν μπορεί οι τροπολογίες να μην συζητούνται ή να λέγεται μια απάντηση, ότι ξέρετε, είναι αυτό, ή εκείνο. Καλό είναι να μπορέσουμε να έχουμε μια άλλη λογική, που θα είναι χρήσιμη και χρήσιμη για όλους μας. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Ο κ. Κατσώτης, από την μεριά του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κ. Πρόεδρε. Η κυρία Ευθυμίου πολύ σωστά σημείωσε ότι διαφωνούμε ριζικά με τη φιλοσοφία αυτού του νομοσχεδίου. Ποια είναι αυτή; Είναι η υλοποίηση του συστήματος Πινοσέτ, των τριών Πυλώνων. Μας ρώτησε τι καταψηφίζουμε; Ακριβώς αυτό καταψηφίζουμε. Καταψηφίζουμε, λοιπόν, αυτή τη ρύθμιση που κάνετε, που είναι μια βαθιά ανατροπή σε βάρος της κοινωνικής ασφάλισης, που δεν είναι βέβαια τωρινή. Έχει εδώ και αρκετά χρόνια που προχωρά. Έχουμε, λοιπόν, τοποθετηθεί ως Κ.Κ.Ε. από την αρχή σε αυτό το νομοσχέδιο και έχουμε πάρει τη θέση για απόσυρση του, γιατί όντως, αποτελεί μια συνέχεια των μεγάλων ανατροπών στο σύστημα της κοινωνικής ασφάλισης που οι αγώνες των εργαζομένων του προσέδωσαν τον υποχρεωτικό καθολικό χαρακτήρα, με κύριο χαρακτηριστικό την αλληλεγγύη των γενεών.

Η πολιτική σας, το νομοσχέδιο συνολικά, αντιστρατεύεται αυτά τα χαρακτηριστικά και αποτελεί μια ακόμα «βόμβα» σε βάρος της κοινωνικής ασφάλισης, αλλά και σε βάρος των ασφαλιστικών και συνταξιοδοτικών προσδοκιών των εργαζομένων. Η θέση μας, λοιπόν, είναι στον αντίποδα αυτής της πολιτικής, η οποία όχι μόνο δεν έρχεται να στηρίξει, να ενισχύσει τις ασφαλιστικές και συνταξιοδοτικές προσδοκίες των εργαζομένων, αλλά, αντίθετα, επιχειρεί να δημιουργήσει έναν ακόμα μηχανισμό συγκέντρωσης κεφαλαίων που θα επενδύεται και θα αποφέρει κέρδη στους επιχειρηματικούς ομίλους. Αυτό κάνετε με την πρώτη ενότητα του νομοσχεδίου τα 111 ή 113 άρθρα για τα Ταμεία Επαγγελματικής Ασφάλισης.

Μας είπε η κυρία Ευθυμίου εδώ, όπως μας είπε βέβαια και χθες ο κ. Τσακλόγλου και ο κ. Γεωργιάδης, ότι δεν υπάρχει κουλτούρα αποταμίευσης και ότι αυτό δίνει τη δυνατότητα να αποταμιεύουν οι εργαζόμενοι ασφαλισμένοι χρήματα για να τα έχουν την περίοδο της σύνταξης τους. Αλήθεια, τα στοιχεία του ΚΕΑΟ κυρία Ευθυμίου, επειδή ξέρω ότι τα ψάχνετε, που δείχνουν ότι οι οφειλές στον ΕΦΚΑ είναι περίπου τα 46 δισεκατομμύρια ευρώ, με 3.000 Α.Φ.Μ να χρωστάνε κοντά στο 40%, αυτά δεν είναι αποταμιεύσεις των ασφαλισμένων;

Θα τα εισπράξετε ως οφείλετε ή θα πάνε στις επισφάλειες, όπως τα 120 δισεκατομμύρια ευρώ που χάθηκαν από τα Ταμεία την προηγούμενη περίοδο; Να μας το πείτε αυτό. Αποταμιεύσεις ήταν των εργαζομένων, των ασφαλισμένων και το σύστημά σας, που υπηρετεί τους μεγάλους ομίλους, αυτό το βάρβαρο, το άδικο σύστημα, έδωσε τη δυνατότητα να αρπάξουν. Αυτό είναι και τώρα το συνεχίζετε αυτό. Δημιουργείτε νέο πεδίο αρπαγής αποταμίευσης των ίδιων των εργαζομένων των ασφαλισμένων.

Οι αστικές, λοιπόν, κυβερνήσεις νομοθετήσατε αυτές τις απαιτήσεις των μεγάλων επιχειρηματικών ομίλων για αξιοποίηση των αποθεματικών των ασφαλιστικών ταμείων με επιχορηγήσεις και με τοποθέτηση σε διάφορα χρηματιστηριακά προϊόντα, με αποτέλεσμα τις μεγάλες απώλειες των αποθεματικών ταμείων. Τι νομοθετήσατε, επίσης; Μειώσεις των ασφαλιστικών εισφορών, μειώνοντας την τιμή της εργατικής δύναμης, για να αυξηθούν τα κέρδη. Μιλάτε πάλι για αποταμίευση. Αλήθεια, αυτές οι εισφορές τις οποίες μειώσατε που ήταν αποδοχές των εργαζομένων, δεν ήταν αποταμίευση και εσείς τις καταργήσατε; Αποταμίευση δεν ήταν των εργαζομένων; Πού πήγαν αυτές; Έγιναν χρήματα, κέρδη των επιχειρηματικών ομίλων. Αυτές οι εισφορές ήταν η τιμή της εργατικής δύναμης, ο μισθός τους.

Οι ρυθμίσεις αυτού του νομοσχεδίου, όπως και όλες οι προηγούμενες και ιδιαίτερα η ίδρυση του ΤΕΚΑ τελευταία, είναι σε αυτήν την κατεύθυνση της Ευρωπαϊκής Ένωσης, αυτής της εχθρικής Ένωσης για τους εργαζόμενους και τα δικαιώματά τους, αυτό που λέει πανευρωπαϊκό, ατομικό, συνταξιοδοτικό προϊόν με στόχο την αύξηση ακριβώς της χρήσης των ατομικών συντάξεων στην Ευρωπαϊκή Ένωση. Η λογική, λοιπόν, αυτή της εξατομίκευσης της σύνταξης σημαίνει ανταποδοτικότητα και απώλεια της αλληλεγγύης των γενεών αυτού του χαρακτηριστικού, που προσέδωσαν οι αγώνες του ίδιου του λαού μας. Η ανταπόδοση με βάση τις εισφορές τους δεν θα είναι ούτε χαρτζιλίκι, ενώ δεν έχουν τη δυνατότητα να δαπανήσουν χρήμα για κάποια σύνταξη από άλλη ιδιωτική ασφάλιση που νομοθετείτε, γιατί αυτό νομοθετείτε.

Το κεφάλαιο, λοιπόν και η Ευρωπαϊκή Ένωση, αλλά και εσείς όλες οι κυβερνήσεις, χτίζετε ένα ασφαλιστικό σύστημα που δεν θα επιβαρύνει τους καπιταλιστές με εισφορές και σε αυτή την κατεύθυνση είναι και οι μειώσεις, ενώ θα συσσωρεύει χρήμα που θα χρησιμοποιείται ως κεφάλαιο. Δηλαδή είναι ένα ασφαλιστικό σύστημα εργαλείο συσσώρευσης κεφαλαίου και έτσι θα υπάρχει διπλό κέρδος για τους μεγάλους ομίλους. Η διεθνής πείρα μόνο θετική δεν είναι και σκόπιμα αποσιωπάται από την κυβέρνηση και από τα «κοράκια» που θέλουν να μετατρέψουν τους κόπους μιας ζωής των ασφαλισμένων σε καύσιμο για επενδύσεις.

Τα ΤΕΑ στην περίοδο της κρίσης έχασαν το 40% των αποθεματικών τους, το είπα και στην πρώτη συνεδρίαση. Μίλησα για την περίπτωση της Enron, για την περίπτωση της Alecta της Σουηδίας, που έχασε πάνω από 2 δισ., 2,6 εκατομμύρια εργαζόμενοι είναι ασφαλισμένοι σε αυτό. Και βέβαια καταθέτουμε σήμερα και ένα νέο δημοσίευμα της οικονομικής ιστοσελίδας Watch Media, που αναφέρει ότι το δανέζικο ταμείο επικουρικής σύνταξης έχασε 33 δισ. κορώνες, 4,4 δισ. ευρώ, από το επενδυτικό του χαρτοφυλάκιο μόνο στους τελευταίους έξι μήνες, παρά τις προσδοκίες που είχε καλλιεργήσει για τη θετική απόδοση που υπήρχε κατά 1,1 δισ. ευρώ. Αυτή είναι η δεύτερη «κατραπακιά» μέσα σε δύο χρόνια για το ταμείο το οποίο έχασε άλλα 73 δισ. κορώνες, 10 δισ. ευρώ το 2022, δηλαδή, 46% των ελεύθερων επενδυτικών κεφαλαίων.

Επιβεβαιώνεται, λοιπόν, ότι είναι οδυνηρές οι συνέπειες που έχει για τους ασφαλισμένους η μετατροπή των συντάξεων σε χρηματιστηριακό προϊόν που προωθεί η Ευρωπαϊκή Ένωση, κάτι που στη χώρα μας υλοποίησαν διαδοχικά όλες οι κυβερνήσεις του ΠΑ.ΣΟ.Κ., του ΣΥ.ΡΙΖ.Α. και της Νέας Δημοκρατίας. Ήδη στο σημερινό νομοσχέδιο έχει 50 άρθρα που είναι Οδηγίες της Ευρωπαϊκής Ένωσης και φαντάζομαι εδώ οι «ευρωλάγνοι» θα το ψηφίσουν.

Στη δεύτερη ενότητα «αναμόρφωση», παραμορφώσατε τελικά συνολικά το ασφαλιστικό. Παραμόρφωση είναι. Μήπως ενσωματώνετε, αλήθεια, αιτήματα των εργαζομένων και των συνταξιούχων; Μήπως επαναφέρετε τη 13η και 14η σύνταξη; Μήπως επαναφέρετε το ΕΚΑΣ; Μήπως επαναφέρετε τα όρια ηλικίας, τα οποία είναι πολύ αυξημένα και αντίθετα εσείς τα πάτε σε 74 χρόνια, γιατί αυτό έχετε προβλέψει; Τι κάνατε; Λέτε «ενεργός γήρανση». Αυτό είναι προοδευτικό μέτρο. Έτσι το παρουσιάζετε. Δηλαδή, θα πρέπει ο άλλος να δουλεύει μέχρι το θάνατο και παρουσιάζετε, λοιπόν, το να δουλεύει ακόμα και σαν συνταξιούχος ως πρόοδο. Τι να πούμε; Ντροπή.

Επίσης, τι λέτε; Αύξηση 3%, κάτω από τον πληθωρισμό, σε μια σμπαραλιασμένη αγοραστική δύναμη των συνταξιούχων, σε απώλειες τεράστιες που είχαμε, λόγω της μεγάλης επίθεσης που κάνατε στις συντάξεις και όπου το παρουσιάζετε και αυτό σαν θετικό μέτρο. Επίσης, τι λέτε; Όσοι χρωστάνε θα αυξήσουνε κατά 10.000 ευρώ τις οφειλές τους, αλλά με προϋποθέσεις. Ποιες προϋποθέσεις; Να είναι 67 ετών, να έχουν 20 έτη ασφάλισης κλπ. Δηλαδή, γιατί αυτές οι προϋποθέσεις και, βέβαια, δεν βάζει ούτε τα 62 χρόνια, ούτε καν αυτά δε μας βάζετε με 40 χρόνια. Λέτε 67 ετών και, επίσης, τι λέτε; Ότι θα γίνει συμψηφισμός και θα παρακρατείται το 60% της σύνταξης. Μα, είναι δυνατόν; Πώς θα ζήσει αυτός ο άνθρωπος; Άρα, λοιπόν, τι του λέτε; Πρέπει να δουλεύει κιόλας. Υγειονομική κάλυψη των ανασφάλιστων με ενεργό ΑΜΚΑ. Τι κάνατε; Θα πληρώνουν όλοι όσοι δεν έχουν ενεργό ΑΜΚΑ τις οφειλές τους. Υπάρχουν τα ζητήματα αυτά, τα αναφέραμε και στην κατά άρθρο συζήτηση, που όμως δεν πήραμε απαντήσεις.

Για παράδειγμα λέμε ότι στη σύνταξη λόγω θανάτου σε προστατευόμενα δικαιούχα τέκνα, βάζει γενικό όριο λήψης σύνταξης λόγω θανάτου για τα τέκνα και το 24 έτος χωρίς προϋποθέσεις. Σωστό, όμως τα ορφανά και από τους δύο γονείς, βάζει 50% από κάθε σύνταξη και 100% αν το παιδί έχει βαριά αναπηρία και έχει διαγνωστεί πριν το 24 της ηλικίας του και δίνει το 50% αν δικαιούται και άλλη σύνταξη. Γιατί; Ένα παιδί ορφανό και από τους δύο γονείς ανεξάρτητα αν είναι ανάπηρο ή όχι γιατί θα πρέπει να πάρει το 50%; Πόσα παιδιά είναι τέτοια στην Ελλάδα; Η σύνταξη δίνεται έως τα 24 του χρόνια. Γιατί να μην είναι 100% και για τις δύο συντάξεις; Αυτό που είναι ανάπηρο πριν τα 24 του χρόνια, γιατί να μην την παίρνει εφ’ όρου ζωής 100% και από τους δύο γονείς αν το δικαιούται;

Για τις προϋποθέσεις ασφαλιστικού δεσμού μειωμένης σύνταξης για το έτος 2020, τη θέση μας την έχουμε εκφράσει. Είναι να καταργηθεί ο λεγόμενος ασφαλιστικός δεσμός για τη μειωμένη σύνταξη. Τέλος πάντων, κύριε Υπουργέ, να μειωθεί η απαίτηση από τα 100 να πάει στα 50 ημερομίσθια κατ’ έτος την τελευταία πενταετία.

Στο άρθρο 123, που αφορά επιδόματα σε όσους έχουν προσωπική διαφορά, έχουμε τοποθετηθεί και σε προηγούμενες φορές, που προχώρησε σε τέτοια επιδόματα η Κυβέρνηση. Εμείς λέμε ότι άμεση και πραγματική ανακούφιση μπορεί να αποτελέσει αυτό που ζητούν οι ίδιοι οι συνταξιούχοι και στηρίζουμε με όλες τις δυνάμεις αυξήσεις σε όλες τις συντάξεις, κύριες και επικουρικές, με ενσωμάτωση της προσωπικής διαφοράς και κατάργηση των αντιασφαλιστικών νόμων.

Για τη σύνθεση του Διοικητικού Συμβουλίου του ΝΑΤ, σας το είπαμε και πάλι, κύριε Υπουργέ. Δεν αλλάζει τη σύνθεση. Να είναι αποκλειστικά οι πιο αντιπροσωπευτικές πρωτοβάθμιες οργανώσεις όπως ήταν μέχρι τώρα. Δεν χρειάζεται, γιατί να το κάνετε αλλιώς και να δημιουργήσετε σοβαρά προβλήματα στους ναυτεργάτες; Θα υπάρξουν σοβαρά ζητήματα, να το ξέρετε. Ήταν μέχρι τώρα αυτό, οι πρωτοβάθμιες οργανώσεις.

Για την ειδική παροχή μητρότητας και την επέκτασή της, παραμένει η απαράδεκτη διάταξη των 200 ενσήμων τα τελευταία δύο χρόνια ως προϋπόθεση για να πάρει μια εργαζόμενη την έννοια του τοκετού και λοχείας ή μητρότητας. Γιατί, να παραμένει αυτή η ρύθμιση; Επίσης λέει, για να δοθεί η εννεάμηνη παροχή προστασίας στη μητρότητα πρέπει να είναι ενήμερες οι ασφαλισμένες. Γιατί, λοιπόν, δεν τίθεται τέτοια προϋπόθεση; Εμείς θεωρούμε ότι η μητρότητα είναι βασική κοινωνική λειτουργία και, ως εκ τούτου, πρέπει να αποτελεί υπόθεση όλης της κοινωνίας η προστασία της η υποστήριξη και η ενίσχυση της. Με αυτή την έννοια θεωρούμε αναγκαίο να παραλειφθούν από το αυτό το άρθρο οι περιορισμοί.

Για την τρίτη ενότητα δεν προλαβαίνω, για τις ΔΥΠΑ. Έχουμε πει εδώ πέρα, ιδιαίτερα για το θέμα της προπληρωμένης κάρτας. Καλούμε να το πάρετε πίσω αυτό. Δεν νοείται ένας άνεργος να μην έχει τη δυνατότητα, αυτό το ευτελές ποσό που παίρνει σαν επίδομα στήριξης, να του λέτε το 50%, να διαχειρίζεται αυτός και το άλλο μόνο με την κάρτα του. Τα υπόλοιπα για τη ΔΥΠΑ, θα μιλήσει ο σύντροφος ο Λεωνίδης Στολτίδης.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής ):** Ευχαριστούμε πολύ. Το λόγο έχει η κυρία Μαρία Αθανάσιου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πριν προχωρήσω με την κατ’ άρθρο αναφορά στο ιδιαιτέρως εκτεταμένο υπό επεξεργασία νομοσχέδιο, θα μου επιτρέψετε να αναφερθώ σε ένα άκρως δυσάρεστο γεγονός, το οποίο απασχολεί την επικαιρότητα. Και αυτό δεν είναι άλλο, από την προ ολίγων ημερών, αδόκητη επίθεση οργανωμένων οπαδών προς άνδρες διμοιρίας των ΜΑΤ με ναυτική φωτοβολίδα, με θλιβερή συνέπεια το να χαροπαλεύει ένας νέος άντρας μόλις 31 ετών, ο οποίος θα μπορούσε, κάλλιστα, να είναι ο γιος μου, να είναι ο γιος σας.

Εκτός από το να του ευχηθούμε την καλύτερη εξέλιξη για την υγεία του και τη συμπαράσταση μας προς την οικογένεια και τους οικείους του τραυματία, θα ήθελα να καλέσω την Κυβέρνηση να λάβει μέτρα, όσο κάθετα και σκληρά κι αν χρειαστεί, όσο βαθιές τομές και αν απαιτηθεί να κάνει και όσο οργανωμένα συμφέροντα και αν χρειαστεί να διαλύσει, προκειμένου να καταπολεμήσει μέχρι εξαφανίσεως την οπαδική βία και όσους την υπηρετούν, οργανωτές είτε όργανα, ώστε να μη θρηνήσουμε πια κανένα άλλο θύμα.

Προχωρώ στα άρθρα του υπό εξέταση νομοσχεδίου. Άρθρο 95, θεωρούμε ότι ο προβλεπόμενος από την εν λόγω διάταξη απώτατος χρόνος έξι ετών για το σχέδιο ανάκαμψης είναι βραχύς. Φρονούμε, ότι αυτός ο χρόνος θα πρέπει να επεκταθεί σε οκτώ έτη, προκειμένου να δοθεί ευχέρεια για την επίτευξη των τεχνικών προβλέψεων.

Άρθρο 107 και άρθρο 109, επισημαίνουμε ότι από τα δύο αυτά άρθρα προκύπτει πως ο νομοθέτης μεταχειρίζεται ευνοϊκότερα τους παλαιούς ασφαλισμένους, δηλαδή αυτούς με περισσότερα χρόνια ασφάλισης, ενώ για τους νεότερους ασφαλισμένους, αυτούς με λιγότερα έτη ασφάλισης, προβλέπονται υψηλότεροι φορολογικοί συντελεστές. Παραβιάζεται με αυτόν τον τρόπο η συνταγματική αρχή της ισότητας δικαίου, αλλά και οι κανόνες φορολογικής δικαιοσύνης.

Άρθρο 108, ασαφής διάταξη, διότι δεν προσδιορίζει το ποσοστό παρακράτησης. Εξ αυτού θεωρούμε ότι η Κυβέρνηση θα σπεύσει να εκμεταλλευτεί αυτή την ασάφεια, για να αφήσει ρευστό το ποσοστό, με σκοπό να μεθοδεύσει την εκάστοτε προσαρμογή της δημοσιονομικής εικόνας σε βάρος των φορολογουμένων.

Άρθρο 114, στεκόμαστε στην παράγραφο 3, η οποία, σε συνδυασμό με το προσφάτως ψηφισθέν φορολογικό νομοσχέδιο, θεωρούμε, ότι επιβαρύνει υπέρμετρα τα νοικοκυριά, τους μισθωτούς, τους ελεύθερους επαγγελματίες, τους αυτοτελώς απασχολούμενους αγρότες, έμμισθους δικηγόρους, αμειβόμενους με παραστατικά παρεχόμενων υπηρεσιών, αμειβόμενους με εργόσημο του ΙΚΑ - ΕΤΑΜ και ΟΓΑ. Και τούτο, διότι τα ποσά που καλούνται να καταβάλλουν είναι υπέρογκα, μη αναλογικά με τις αυξημένες τιμές προϊόντων πρώτης ανάγκης και θα έχουν ως αποτέλεσμα την εκ νέου καταχρέωση των φορολογουμένων.

Επιπροσθέτως, αναφερόμενοι στην παράγραφο 1 του εν θέματι άρθρου, θεωρούμε ότι θα πρέπει να συμπεριληφθούν και οι δικαιούχοι σύνταξης λόγω θανάτου και συγκεκριμένα χήροι ή χήρες και τα ορφανά μέχρι και την ηλικία των 24 ετών στον κατάλογο των δικαιούχων, οι οποίοι, εφόσον εξακολουθούν να εργάζονται, δεν υφίσταται περιστολή η σύνταξή τους.

Άρθρο 115, θεωρούμε ότι η αύξηση αυτή είναι μικρή και δεν θα λύσει το πρόβλημα των επαγγελματιών που δεν μπορούν να συνταξιοδοτηθούν λόγω οφειλών. Θα πρέπει να γίνει κατανοητό από την Κυβέρνηση ότι οι οφειλές αυτές δημιουργήθηκαν κατά τη διάρκεια των αλλεπάλληλων κρίσεων των τελευταίων 15 ετών.

Επίσης, θα πρέπει να γίνει κατανοητό ότι, στις περισσότερες των περιπτώσεων, οι πραγματικές οφειλές είναι πολύ μικρότερες, ωστόσο έχουν διογκωθεί λόγω των μεγάλων προσαυξήσεων. Υπάρχουν επαγγελματίες οι οποίοι έχουν καταβάλει ασφαλιστικές εισφορές για έως και 30 χρόνια και δεν μπορούν να συνταξιοδοτηθούν. Ας ληφθεί, λοιπόν, υπόψη, ότι εύκολα δημιουργούνται οφειλές πάνω από 30.000 ευρώ, ιδιαίτερα σε περίοδο παρατεταμένων διαδοχικών κρίσεων, όπως αυτών μέσω των οποίων διήλθε η πατρίδα μας για 13 και πλέον συνεχή έτη, πολύ δε περισσότερο, όταν σε αυτό το ποσό, περιλαμβάνονται και οι προσαυξήσεις.

Δεδομένου ότι αυτοί οι άνθρωποι υπήρξαν εργαζόμενοι για δεκαετίες και συνεπείς φορολογούμενοι, αλλά και ασφαλιζόμενοι, καθώς και ότι δεν είναι σε κατάσταση να βιοποριστούν με άλλο τρόπο, ως Ελληνική Λύση προτείνουμε εκ νέου, η αύξηση του ποσού της οφειλής που μπορεί να παρακρατηθεί να ανέλθει στις 50.000 ευρώ και ο χρόνος αποπληρωμής να είναι μέχρι 120 δόσεις ή όσες θέλει ο καθένας να μπορεί να τις κάνει.

Επιπροσθέτως, δέον η Κυβέρνηση να προσφέρει και ευέλικτες, εξατομικευμένες λύσεις, με επιλογή ακόμα μεγαλύτερου ποσού παρακράτησης, εφόσον το επιλέξει ο ίδιος ο ασφαλισμένος οφειλέτης. Σημαντικό είναι, επίσης, να εξεταστεί η δυνατότητα διαγραφής, εν όλω ή εν μέρει, των προστίμων και προσαυξήσεων, που σε αρκετές περιπτώσεις έχουν ακόμη και διπλασιάσει τη βασική οφειλή. Γνώμονας των κυβερνητικών επιλογών να είναι όσο το δυνατόν μεγαλύτερη απομείωση του αριθμού των ασφαλισμένων με οφειλές, οι οποίοι να μείνουν χωρίς σύνταξη λόγω οφειλών.

Άρθρο 123, φοβούμαστε ότι με την ανεξέλεγκτη ταχύτητα με την οποία να ανατιμώνται βασικά προϊόντα, σε ελάχιστους μήνες και αυτά τα εξαγγελλόμενα μέτρα στήριξης θα είναι ξεπερασμένα και θα αποδειχθούν ανεπαρκή πλέον για τους συνταξιούχους. Προτείνουμε, ως Ελληνική Λύση, επειδή η κατάσταση των ανατιμήσεων είναι ρευστή, να προβλεφθούν αντίστοιχα ευέλικτες μορφές ενίσχυσης με γνώμονα ποσοστιαίο, ανάλογα με τη διακύμανση των τιμών βασικών προϊόντων.

Άρθρο 124, για την υγειονομική κάλυψη ανασφάλιστων και ευάλωτων κοινωνικών ομάδων, θεωρούμε ότι αυτή η διάταξη θα ευνοήσει τελικώς τους παράνομους μετανάστες, οι οποίοι, παρότι δεν εισφέρουν στην πλειονότητά τους ούτε φορολογικά, ούτε ασφαλιστικά, ωστόσο απολαμβάνουν προνομίων, σαν να ήταν πολίτες της χώρας, μάλλον, εγώ θα πω, περισσότερων προνομίων από τους Έλληνες. Εν τοις πράγμασι, η Κυβέρνηση οφείλει να εξετάσει με πολύ προσοχή τους δικαιούχους ενεργού ΑΜΚΑ, με κριτήριο τη συνεισφορά τους στην οικονομική ζωή της χώρας και τη συμμετοχή τους στη φορολόγηση και την κοινωνική ασφάλιση και όχι με μόνο κριτήριο τη δήλωση μόνιμης κατοικίας, στοιχείο το οποίο, δεν μπορεί να παράσχει ασφαλή κριτήρια. Δεν υπάρχει έλεγχος για να δούμε αν είναι η μόνιμη κατοικία του, κύριε Υπουργέ.

Άρθρο 148, είναι ενδεικτικό άρθρο των προβλημάτων, τα οποία δύναται να δημιουργήσει η κατά τα άλλα αναγκαία ψηφιοποίηση των διαδικασιών. Το πρόβλημα δεν είναι άλλο από την έλλειψη εξοικείωσης με τα ηλεκτρονικά συστήματα και την ηλεκτρονική επικοινωνία ορισμένων εκ των ασφαλισμένων, είτε μελλόντων, είτε ήδη συνταξιούχων. Υφίσταται ο κίνδυνος να μην μπορέσουν να λάβουν ηλεκτρονικά τις ειδοποιήσεις, είτε να μην αντιληφθούν ότι τις έλαβαν, με αποτέλεσμα να μην μπορέσουν να ασκήσουν εμπρόθεσμα, τα κατά νόμο δικαιώματά τους τυχόν εναντίωσης.

Άρθρο 153, η μονάδα εμπειρογνωμόνων απασχόλησης κοινωνικής ασφάλειας, πρόνοιας και κοινωνικών ασφαλίσεων, ΜΕΚΥ, του Υπουργείου Εργασίας και Κοινωνικής Ασφάλισης, η οποία συστήνεται από το εν λόγω άρθρο, υπάγεται απευθείας στον Υπουργό Εργασίας και Κοινωνικής Ασφάλισης και έχει ως αποστολή την υποστήριξη του έργου του Υπουργού στο σχεδιασμό και στην άσκηση πολιτικών αρμοδιότητας του Υπουργείου. Ωστόσο, τα μέλη της διορίζονται ανέλεγκτα απευθείας από τον κύριο Υπουργό και τούτο μας δημιουργεί εύλογες σκέψεις για τήρηση αμεροληψίας από τον Υπουργό ή όχι. Είναι πολύ πιθανό να γίνει εργαλείο στα χέρια της Κυβέρνησης για τοποθέτηση κυβερνητικών φίλων σε αντίστοιχες θέσεις προς εξυπηρέτηση υποσχέσεων.

Τέλος, το κεφάλαιο Α΄ του μέρους Β’ και ειδικότερα στο άρθρο 159, για την επιλογή εκπαιδευτικών της δημόσιας υπηρεσίας απασχόλησης με σειρά προτεραιότητας, προβλέπεται ότι οι κενές οργανικές θέσεις μονίμων εκπαιδευτικών και εκπαιδευτικών με σχέση εργασίας ιδιωτικού δικαίου αορίστου χρόνου της Δημόσιας Υπηρεσίας Απασχόλησης, θα καλύπτονται με επιλογή προσωπικού, που διενεργείται από την ΔΥΠΑ και το ΑΣΕΠ, βάσει σειρά προτεραιότητας. Ωστόσο, παρότι το θεσπιζόμενο σύστημα προσλήψεων βασίζεται σε χρονική προτεραιότητα και στην επιλογή μέσω ΑΣΕΠ, θεωρούμε ότι στην ουσία ο συνδυασμός εκπαιδευτικών του Δημοσίου με όρους εργασίας του ιδιωτικού δικαίου, θα φέρει εκμετάλλευση των πλεονεκτημάτων που προσφέρει η σχέση εργασίας ιδιωτικού δικαίου, σε σχέση με την πρόσληψη δημοσίων υπαλλήλων, προς βλάβη των συμφερόντων των εκπαιδευτικών.

Τέλος, οι εργαζόμενοι του κλάδου υγείας, κύριε Υπουργέ, πρέπει να συμπεριληφθούν στα βαρέα και ανθυγιεινά, γιατί μεν παίρνουν το επίδομα ανθυγιεινής εργασίας, όμως αυτό δεν τους κατοχυρώνει ασφαλιστικό δικαίωμα. Οπότε, δε βγαίνουν ούτε νωρίτερα, ούτε με καλύτερες αποδοχές. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει ο κ. Δημητριάδης από τους «Σπαρτιάτες».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι βουλευτές. Σήμερα ερχόμαστε εδώ να συζητήσουμε ένα ακόμα νομοσχέδιο που αφορά το ασφαλιστικό. Είχα πει και την προηγούμενη φορά στην εισήγησή μου, ότι το ασφαλιστικό είναι ένα θέμα, με το οποίο θα έχουμε μονίμως πρόβλημα ως χώρα, διότι σχετίζεται με την γήρανση του πληθυσμού, το δημογραφικό πρόβλημα και τη διαρκή συρρίκνωση του νέου πληθυσμού, δυστυχώς, λόγω υπογεννητικότητας, αλλά, κυρίως, λόγω της φυγής πάρα πολλών νέων στο εξωτερικό.

Εάν δεν αποτρέψουμε αυτά τα φαινόμενα μονίμως θα αντιμετωπίζουμε πρόβλημα και θα έχουμε πρόβλημα βιωσιμότητας των ασφαλιστικών ταμείων και του ΕΦΚΑ. Για το νομοσχέδιο θα ήθελα να πω πως το πρώτο πρόβλημα από τα πολλά προβλήματα που έχουμε δώσει είναι το εξής. Αλλάζει η εποπτεύουσα αρχή στα επαγγελματικά ασφαλιστικά ταμεία και ορίζεται η Τράπεζα της Ελλάδος. Είπατε και είπε και ο εκπρόσωπος της Τράπεζας της Ελλάδος ότι επιλέγεται αυτός ο φορέας ως εποπτεύουσα αρχή γιατί έχει τεχνογνωσία.

Θέλω να ρωτήσω οι τρεις φορείς που ήδη εποπτεύουν που είναι συναρμόδιοι, δεν έχουν καμία τεχνογνωσία; Δεν έχουν υπαλλήλους, δεν έχουν προσωπικό, δεν έχουν τίποτα και θα πρέπει, σώνει και καλά, να εποπτεύσει αυτή τη διαδικασία, τα Επαγγελματικά Ταμεία, η Τράπεζα της Ελλάδος; Είναι κάτι για το οποίο πράγματι διερωτώμαι για ποιο λόγο έγινε αυτή η αλλαγή. Δηλαδή, οι τρεις φορείς δεν μπορούσαν να εποπτεύσουν; Είναι ανίκανοι; Αυτό θα πρέπει να το δούμε.

Στα Άρθρα 1 έως 97 ουσιαστικά αλλάζει ριζικά το θεσμικό πλαίσιο για τα Ταμεία Επαγγελματικής Ασφάλισης, τα οποία σχετίζονται με το δεύτερο πυλώνα της κεφαλαιοποιητικής αποταμίευσης όπως είπα και, επίσης, θα πρέπει να πω ότι βλέπουμε έναν προσανατολισμό να υπάρχει μια εξίσωση του δεύτερου πυλώνα, δηλαδή της επαγγελματικής ασφάλισης, με τον τρίτο πυλώνα, που είναι η ιδιωτική ασφάλιση. Προσανατολίζεστε, δηλαδή, προς την ιδιωτική ασφάλιση.

Εδώ, να τονίσω πως υπάρχει το εξής πρόβλημα. Ουσιαστικά, εισάγετε μια σειρά από εξαιρέσεις στα ΤΕΑ και στα ομαδικά ασφαλιστήρια και με αυτό τον τρόπο δημιουργείτε δύο διαφορετικά ρυθμιστικά πλαίσια που αφορούν την προστασία των συνταξιοδοτικών δικαιωμάτων των ασφαλισμένων σε ομαδική ασφάλιση. Ουσιαστικά, δημιουργείτε ένα κανονικό πλαίσιο που είναι σύμφωνο με τις κοινοτικές οδηγίες και το οποίο το βάζετε στα ΤΕΑ και ένα χαλαρό πλαίσιο το οποίο όμως παρακάμπτει τις Κοινοτικές Οδηγίες που εφαρμόζονται σε όλη την Ευρώπη και, ουσιαστικά, χαρίζεστε στους εργοδότες.

Με αυτόν τρόπο, δίνετε ένα κίνητρο στους εργοδότες να επιλέγουν τα ομαδικά ασφαλιστήρια και μάλιστα να πω ότι δεν κάνετε μόνο αυτό εδώ. Επιβάλλετε φορολογική εξομοίωση μεταξύ ΤΕΑ και ομαδικών και με αυτό το τρόπο δίνετε ένα κίνητρο στους εργοδότες να επιλέξουν το όχημα των ομαδικών για την επικουρική ασφάλιση των εργαζομένων, στέλνοντας το λογαριασμό της προστασίας των συνταξιοδοτικών δικαιωμάτων των εργαζομένων στους ίδιους τους εργαζόμενους. Αυτό κάνετε, ουσιαστικά.

Τώρα, στο δεύτερο μέρος υπάρχουν κάποιες διατάξεις όπως για παράδειγμα η διάταξη περί μητρότητας που είναι θετικές και θα τις ψηφίσουμε. Υπάρχουν όμως κάποιες άλλες διατάξεις που κινούνταν μεν θετικά, έχουν, όμως, κάποια προβλήματα. για παράδειγμα, θέλετε να αυξήσετε το όριο των οφειλών για όσους ασφαλισμένους έχουν πρόβλημα για να πάρουν τη σύνταξη στα 30.000 ευρώ. Όμως, παρότι αυτό κινείται θετικά, φέρνετε ως όριο τα 67 έτη. Γιατί δεν το μειώνετε; Πάρα πολλοί θα αποκλειστούν, δεν θα μπορέσουν να ρυθμίσουν τις οφειλές τους. Εμείς είχαμε πει πως πάγια θέση μας είναι να υπάρχει μια ρύθμιση 120 δόσεων με ένα σταθερό επιτόκιο, ώστε να μπορούν να πάρουν πάρα πολλοί σύνταξη. Αυτό το οποίο κάνετε, ουσιαστικά, αποκλείει πάρα πολύ κόσμο.

Ένα άλλο θετικό είναι που επεκτείνετε, πράγματι, το επίδομα μητρότητας και σε αυτό θα συμφωνήσουμε, στο άρθρο 151. Πράγματι, είναι πάρα πολύ θετικό, όμως θα θέλαμε να αφαιρεθεί η προϋπόθεση περί ασφαλιστικής ενημερότητας. Είναι κάτι το οποίο θα δημιουργήσει πάρα πολλά προβλήματα στην επέκταση του επιδόματος, που είναι πάρα πολύ θετικό και μπορεί να αποτελέσει ένα λόγο αποκλεισμού. Θα θέλαμε να αφαιρεθεί. Για την προπληρωμένη κάρτα ανεργίας είχαμε εκφράσει την αντίθεσή μας. Θεωρώ πως δεν πρέπει να θεωρείται ο άνεργος ουσιαστικά ανίκανος να διαχειριστεί ο 50% του ποσού, αλλά πρέπει να διαχειρίζεται όλο το ποσό μόνος του.

Τέλος, για τις Σχολές Μαθητείας της ΔΥΠΑ εκφράσαμε πάρα πολύ μεγάλο προβληματισμό και εξέφρασαν και οι φορείς. Για ποιο λόγο, ουσιαστικά για πρώτη φορά, μόνο στη ΔΥΠΑ επιβάλλετε τα λεγόμενα ψυχομετρικά τεστ, αλλά κυρίως τη συνέντευξη, η οποία προκρίνεται έναντι όλων των άλλων προσόντων, έναντι του βιογραφικού; Μάλιστα, η ΔΥΠΑ είναι ο μοναδικός τομέας του Δημοσίου που επιβάλλεται αυτό εδώ. Εκφράσαμε τον προβληματισμό μας για ποιο λόγο γίνεται αυτό εδώ.

Σε γενικές γραμμές, να πούμε ότι υπάρχει ένα πρόβλημα στο νομοσχέδιο. Εμείς διαφωνούμε με τη φιλοσοφία. Θεωρούμε πως, ουσιαστικά, ανοίγει τον δρόμο στις ιδιωτικές ασφαλιστικές εταιρείες, δημιουργεί μια επισφάλεια, διότι δεν θεωρούμε πως εξασφαλίζει τα συνταξιοδοτικά δικαιώματα των εργαζομένων. Δεν ξέρουμε κατά πόσον τα ΤΕΑ θα μπορέσουν να είναι βιώσιμα με αυτές τις αλλαγές που γίνονται και δεν ξέρουμε κατά πόσον είναι ασφαλής ή όχι η αποταμίευση των ασφαλισμένων, των εργαζομένων και κυρίως να πω ότι, ουσιαστικά, μας προβληματίζει πάρα πολύ το γεγονός ότι επιλέγετε, όπως είπα και πριν, η Τράπεζα της Ελλάδος, ενώ στη πραγματικότητα μπορούσαμε να έχουμε τρεις συναρμόδιους φορείς, οι οποίοι να εποπτεύουν και πολύ καλύτερα τα επαγγελματικά ταμεία. Είναι κάτι το οποίο μας προβληματίζει.

Σε γενικές γραμμές, εμείς έχουμε εκφράσει πάρα πολλές επιφυλάξεις. Διαφωνούμε με το νομοσχέδιο, θα ψηφίσουμε κατά επί της αρχής, διότι εμείς θεωρούμε ότι θα πρέπει για την ασφάλιση, την σύνταξη, να υπάρχει μια σταθερότητα, μια φερεγγυότητα και όχι μια ανασφάλεια και όχι να πάει ο μεγάλος κίνδυνος να χαθούν οι αποταμιεύσεις, αλλά και οι ασφαλιστικές εισφορές των συνταξιούχων σε κάποια περίπτωση κατάρρευσης της ασφαλιστικής εταιρείας, των ΤΕΑ, τα οποία δεν εξασφαλίζονται με αυτό το νομοσχέδιο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστούμε πολύ, κύριε Δημητριάδη. Κύριε Δημητριάδη, μπορείτε να επαναλάβετέ στο μικρόφωνο την ψήφο σας επί της αρχής; Σας ερωτώ, γιατί είχατε πει «επιφύλαξη» επί της αρχής, στο μικρόφωνο όμως, για να καταγραφεί στα πρακτικά.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ψηφίζουμε «κατά» επί της αρχής.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστούμε πολύ, κύριε Δημητριάδη, ψηφίζετε «κατά» επί της αρχής.

Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, καλησπέρα σας. Ολοκληρώνεται σήμερα η διαδικασία επεξεργασίας του νομοσχεδίου στην Επιτροπή. Στο πλαίσιο των τοποθετήσεών μας επί της αρχής και επί των άρθρων, εκφράσαμε την αντίθεσή μας σε βασικά σημεία του νομοσχεδίου και τις επισημάνσεις μας ή τις προτάσεις μας σε άλλα σημεία. Επίσης, αναγνωρίσαμε, ότι κάποιες συνταξιοδοτικές και ασφαλιστικές ρυθμίσεις που προωθούνται κινούνται προς τη σωστή κατεύθυνση. Ακούσαμε τέλος με ιδιαίτερη προσοχή, τα σχόλια των εκπροσώπων των φορέων που κλήθηκαν στην Επιτροπή και θεωρούμε πολύ χρήσιμα ορισμένα ζητήματα που επισημάνθηκαν από αυτούς. Τις επιφυλάξεις μας τις έχουμε ήδη διατυπώσει και αφορούν θέματα διαφάνειας και συνταγματικότητας. Λόγω περιορισμένου χρόνου, θα κάνουμε, μόνο συγκεκριμένες επισημάνσεις.

Αναφορικά με τη χορήγηση εφάπαξ στους κληρικούς, ζητούμε την τροποποίηση του άρθρου 122 του νομοσχεδίου, ώστε οι κληρικοί να έχουν το δικαίωμα να αιτηθούν την καταβολή εφάπαξ παροχής, εφόσον κατά το χρόνο υποβολής της σχετικής αίτησης έχουν συμπληρώσει το 67ο έτος της ηλικίας τους ή 40 έτη ασφάλισης και το 62ο έτος της ηλικίας τους. Επιτρέψτε μου να σταθώ στην παροχή μητρότητας του άρθρου 151. Ακούσαμε ορισμένες ενδιαφέρουσες τοποθετήσεις από τους φορείς. Με διάθεση εποικοδομητικής συνεισφοράς σε ένα κατ’ αρχήν θετικό μέτρο και για την μεγιστοποίηση της αποτελεσματικότητάς του, ζητούμε τις εξής βελτιώσεις.

Πρώτον, θα πρέπει να προσδιοριστεί στο κείμενο του νόμου ότι η παροχή αυτή εξομοιώνεται φορολογικώς με εισόδημα, από μισθωτή εργασία του άρθρου 12 του ν.4172/2013. Έτσι, θα φορολογείται με αυτόν τον ευνοϊκότερο τρόπο και όχι με το άδικο τεκμαρτό πλαίσιο που έχει ψηφιστεί για τους ελεύθερους επαγγελματίες. Σας ζητάμε, να προστατεύσετε τουλάχιστον τις μητέρες ελεύθερες επαγγελματίες, από αυτή την αδικία του νέου φορολογικού συστήματος και μην παίρνετε με τον τεκμαρτό τρόπο φορολόγησης των ελευθέρων επαγγελματιών πίσω σημαντικό μέρος της ειδικής παροχής μητρότητας. Επίσης, αυτονόητο είναι να διευκρινιστεί από τον ίδιο το νόμο ότι η παροχή αυτή δεν θα χρειάζεται να καταχωρείται σε φορολογικά βιβλία στο myDATA.

Δεύτερον, θα πρέπει να διευκρινιστεί ότι η παροχή είναι ακατάσχετη, δεν συμψηφίζεται, ούτε εκχωρείται. Όπως αναφέρθηκε στην ακρόαση των φορέων, δεν είναι ξεκάθαρο ότι οι σχετικές διατάξεις του Κώδικα Είσπραξης Δημοσίων Εσόδων προστατεύουν μια τέτοια παροχή. Από την επισκόπησή τους, προκύπτει ότι αυτές οι διατάξεις του ΚΕΔΕ δεν είναι απόλυτα σίγουρο ότι περιλαμβάνουν και την συγκεκριμένη ιδιόμορφη παροχή, που δεν είναι ούτε σύνταξη, ούτε μισθός και είναι θέμα ερμηνείας, αν μπορεί να θεωρηθεί βοήθημα κατά την έννοια του νόμου. Για αυτό σκόπιμο είναι να διευκρινιστεί αυτό το ζήτημα σε επίπεδο νόμου και να παρασχεθεί αυξημένο επίπεδο προστασίας στην ειδική παροχή μητρότητας.

Τρίτον, θα πρέπει να προβλεφθεί ρητά, ότι δεν απαιτείται η δυνατότητα έκδοσης ασφαλιστικής ενημερότητας για τη λήψη της ειδικής παροχής μητρότητας. Καταλαβαίνουμε την ταμειακή ανησυχία, αλλά δίνουμε προτεραιότητα, στις πολιτικές ανάσχεσης του δημογραφικού. Η φράση, «κατόπιν ελέγχου ασφαλιστικής ενημερότητας» πρέπει να εξαλειφθεί από το κείμενο νόμου. Αντ’ αυτού, πιο υπεύθυνο και πιο ισορροπημένο θα είναι να τεθούν εύλογα όρια οφειλής προς τον ΕΦΚΑ, τα οποία δεν πρέπει να ξεπεραστούν, προκειμένου να μπορεί να λάβει την παροχή της η ασφαλισμένη, όπως, δηλαδή, συμβαίνει με τους οφειλέτες των ταμείων που έχουν την ευχέρεια να λαμβάνουν σύνταξη παρά την ύπαρξη οφειλών προς τον ΕΦΚΑ μέχρι ενός ορίου. Έτσι, ακόμα και οι μητέρες που έχουν σωρεύσει κάποια χρέη στον ΕΦΚΑ από την περίοδο της κρίσης ή του COVID-19, θα είναι σε θέση να ωφεληθούν από την παροχή.

Τέταρτον, θα πρέπει, κατά την άποψή μας, να δοθεί η ευχέρεια στην ασφαλισμένη ελεύθερη επαγγελματία ή την αγρότισσα που το επιθυμεί, να μεταθέσει το χρόνο πληρωμής εισφορών που θα τρέξουν κατά το χρονικό διάστημα που λαμβάνει την ειδική παροχή μητρότητας. Δεν ζητάμε να χαριστούν οι εισφορές που καταβάλλονται μειωμένες από τις νέες μητέρες σε ελεύθερους επαγγελματίες, αλλά πιστεύουμε ότι εξυπηρετεί το γενικότερο σκοπό της καταπολέμησης του δημογραφικού να πάει πιο πίσω η καταβολή τους.

Για το λόγο αυτό, θα πρέπει η ασφαλισμένη, αν θέλει, να μπορεί να ρυθμίσει εκ των προτέρων τις εισφορές που θα τρέξουν όσο είναι υπό το ειδικό καθεστώς της παροχής μητρότητας κατά την επίμαχη περίοδο, ώστε να λαμβάνει ακέραιο το ποσό της παροχής και να μην χρειάζεται να πληρώνει από αυτό τις τρέχουσες εισφορές. Θα είναι πολύ μεγαλύτερη η ασφάλεια που θα νιώσει η ασφαλισμένη, αν όλο αυτό το επίμαχο διάστημα ξέρει ότι μπορεί να απαλλαγεί προσωρινά από το βάρος της μηνιαίας καταβολής των εισφορών.

Πέμπτο και τελευταίο, πιστεύουμε, ότι στις περιπτώσεις ασφαλισμένων μητέρων που έχουν χρέη ρυθμισμένα στον ΕΦΚΑ, θα πρέπει αυτοδικαίως να μετατίθεται το χρονοδιάγραμμα αποπληρωμής μετά τη λήξη του χρόνου κατά τον οποίο θα καταβάλλεται η ειδική παροχή μητρότητας. Κατά τους πρώτους μήνες ζωής του παιδιού της, η μητέρα ελεύθερη επαγγελματίας θα πρέπει να έχει την ευχέρεια να ασχολείται μόνο με αυτό, οπότε δικαιολογείται να πηγαίνουν πίσω και οι τυχόν ρυθμίσεις της και να ξεκινούν πάλι αυτές οι υποχρεώσεις μόνο όταν επανέρχεται στην ενεργή επαγγελματική δράση με τη λήξη της σχετικής παροχής.

Τέλος, δεν βλέπουμε κανένα λόγο να μην προβλεφθεί αναδρομική ισχύ στη συγκεκριμένη διάταξη και συγκεκριμένα από 1/1/2023, όπως ζήτησαν αρκετοί φορείς, όπως ο εκπρόσωπος του Δικηγορικού Συλλόγου Αθηνών και η Οδοντιατρική Ομοσπονδία. Επί όλων των ανωτέρω θέσεων, θα θέλαμε να ακούσουμε την τεκμηριωμένη απάντηση του κ. Υπουργού.

Καταλήγοντας, θέλω να τοποθετηθώ στη τρίτη ενότητα, που αφορά το σύστημα διορισμού και προσλήψεων των εκπαιδευτικών της ΔΥΠΑ. Από τους εκπροσώπους των εργαζομένων εκφράστηκαν εύλογες αμφιβολίες σε σχέση με τον αξιοκρατικό και διαφανή χαρακτήρα του νέου συστήματος. Τα όργανα επιλογής και οι επιτροπές διενέργειας των ατομικών δομημένων συνεντεύξεων θα αποτελούνται κατά πλειοψηφία από μέλη του προσωπικού της ΔΥΠΑ, που θα διορίζονται με απόφαση του Διοικητή της ΔΥΠΑ. Θεωρούμε, ότι ο Διοικητής της ΔΥΠΑ θα πρέπει να έχει δικαίωμα διορισμού μόνο του ενός από τα τρία μέλη των εν λόγω συλλογικών οργάνων.

Επίσης, θα θέλαμε να επαναλάβουμε κάποια από τα ερωτήματα των φορέων. Ισχύει, ότι έχουν να γίνουν κρίσεις για τους προϊσταμένους και τους διευθυντές της ΔΥΠΑ από το 2010; Αν αυτό ισχύει, με ποια εχέγγυα αξιοπιστίας τα πρόσωπα αυτά, διοριζόμενα από το Διοικητή της ΔΥΠΑ, θα κληθούν να εκφέρουν κρίσεις για τους υποψήφιους εκπαιδευτικούς; Σε τι συνίστανται οι πρακτικές δοκιμασίες και τα ψυχιατρικά τεστ, τα οποία προστέθηκαν στο άρθρο 164 του νομοσχεδίου, μετά από τη λήξη της διαβούλευσης; Πόσο αξιόπιστα είναι και ποιος θα τα διεξάγει; Από πού προκύπτει η αξιοπιστία και η καταλληλότητά τους; Το νομοσχέδιο ως έχει, δεν μας δίνει τις απαιτούμενες απαντήσεις. Σημειώνεται, ότι η αποτυχία στα εν λόγω τεστ ή δοκιμασίες οδηγεί σε διαγραφή από τον πίνακα κατάταξης και, συνεπώς, εύκολα μπορούν να δημιουργηθούν «σκιές» αναφορικά με την ακεραιότητα της διαδικασίας.

Κατόπιν τούτων, καλούμε τον κ. Υπουργό να εξετάσει το σύνολο των αντιρρήσεων, προτάσεων και παρατηρήσεων που έχουμε υποβάλλει σε αυτήν και τις προηγούμενες συνεδριάσεις και να προβεί στην απαιτούμενη επεξεργασία πριν την εισαγωγή του νομοσχεδίου στην Ολομέλεια. Καταθέτουμε και εγγράφως τις επισημάνσεις για την ειδική παροχή μητρότητας και παρακαλούμε να τις μελετήσετε προσεκτικά. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Κύριε Πρόεδρε, ο κ. Μπιμπίλας δεν πρόλαβε να έρθει, θα πάρω λίγο από το χρόνο του και θα κάνει την ανάλυσή του, φαντάζομαι, στην Ολομέλεια. Εγώ θα ήθελα απλά να «χτυπήσω ένα καμπανάκι», κύριε Υφυπουργέ, για το θέμα των καλλιτεχνών και των ειδικών συνθηκών εργασίας που έχουν. Σήμερα το απόγευμα, αν δεν κάνω λάθος, στις 18.00΄ στο Σύνταγμα θα διαμαρτυρηθεί ο Πανελλήνιος Σύλλογος Μουσικών. Ξέρουμε, λοιπόν, ότι είναι ένας κλάδος υπό κατάρρευση, κυρίως μετά από την πανδημία, που πραγματικά διέλυσε όλους τους επαγγελματίες. Θέλω να πω ότι οι καλλιτέχνες δεν μπορούν να υπάγονται στις συντάξεις των εργατοτεχνιτών, ούτε να λογίζονται ότι δουλεύουν οκτάωρο. Έχουμε πολύ συγκεκριμένους τρόπους να δουλεύουμε και θα πρέπει να συμπεριληφθούν κάποια στιγμή.

Ας πάρουμε, για παράδειγμα, τους χορευτές της Εθνικής Λυρικής Σκηνής. Δεν ξέρω αν έχει χορέψει ποτέ μπαλέτο κάποιος από εσάς. Το μπαλέτο είναι πολύ απαιτητική τέχνη, είναι ένα είδος πρωταθλητισμού. Πρέπει να είναι κάποιος απόλυτα άσχετος με αυτή την τέχνη ή αδιάφορος για να ισχυριστεί ότι ένας χορευτής μπορεί να χορεύει μέχρι τα 67. Οι χώρες της Ευρωπαϊκής Ένωσης έχουν παράδοση πάνω σε αυτό το είδος τέχνης και γνώση επάνω στο χορό και στις παραστατικές τέχνες και σπρώχνουν τα όρια διαρκώς προς τα κάτω. Εμείς τους έχουμε με συμβάσεις ορισμένου χρόνου, με αποτέλεσμα να απολύονται χωρίς δικαιώματα ανά πάσα στιγμή και, βέβαια, τελικά χωρίς συνταξιοδότηση.

Ο χορός και η μουσική στην Ελλάδα βρίσκονται σε απόλυτη πολιτειακή απαξίωση και αδιαφορία, χωρίς συλλογική κλαδική σύμβαση που να προστατεύει και να προνοεί για τις ειδικές συνθήκες του επαγγέλματος, χωρίς θέσεις εργασίας, παρά μόνο στους ΟΤΑ, χωρίς ανώτατη εκπαίδευση – είμαστε πανευρωπαϊκή εξαίρεση σε αυτό το θέμα – και με ετήσιες επιχορηγήσεις, οι οποίες όλο και συρρικνώνονται. Το 2022 έγινε περικοπή 60% στις ανεξάρτητες παραγωγές χορού. Καταλαβαίνουμε, λοιπόν, ότι με τα δικά μας, δικά τους πενιχρά μέσα, το μεράκι και τις ιδιωτικές τους πρωτοβουλίες, καταφέρνουν να υπάρχουν στην Ελλάδα τόσα χρόνια.

Παρακαλούμε πάρα πολύ, στηρίξτε τους, βοηθήστε τους, αλλιώς δεν θα έχουμε αυτόν τον κλάδο στο μέλλον. Οι καλλιτέχνες θα καταρρεύσουν, όπως είπα κυρίως μετά από την πανδημία, που, πραγματικά, φτάσαμε στο μηδέν και στις οικονομικές μας δυνατότητες και, βέβαια, στις αντοχές μας και μετά, επίσης, από το «κυνήγι» των ελεύθερων επαγγελματιών, που θα αποβεί μοιραίο. Θέλετε φόρους; Φτιάξτε πρώτα ένα δίκαιο θεσμικό πλαίσιο. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κυρία Κεφαλά, τη στιγμή που έλειπε ο Εισηγητής σας, δεν θα έπρεπε να δώσω το λόγο στο κόμμα. Εσείς μιλήσατε τώρα ως βουλευτής. Νόμιζα ότι θα μιλούσατε εκ μέρους του κόμματος. Έκανα αυτή την παραχώρηση για να ακουστεί το κόμμα μας, αλλά λογίζεται ως τοποθέτηση βουλευτού. Άρα, η «ΠΛΕΥΣΗ ΕΛΕΥΘΕΥΡΙΑΣ» δεν έχει την τοποθέτηση του Εισηγητή.

Κυρία Φωτίου, θέλετε και εσείς να κάνετε μια παρέμβαση, αλλά δεν έχει έρθει ακόμα από τη Βουλή η οριοθέτηση του κόμματος σε σχέση με τους αντιπροσώπους, αλλά θα πάρετε το λόγο άτυπα.

Το λόγο έχει η κυρία Φωτίου.

Ευχαριστώ, κύριε Πρόεδρε. Για αυτή όλη τη διαδικαστική φασαρία που έγινε σε σχέση με την Κοινοβουλευτική μας Ομάδα, πράγματι δεν είχα μεγάλο χρόνο να εκφράσω και να αναλύσω όλες τις απόψεις μας. Έτσι, θα τις ακούσετε ως εισηγήτρια που θα είμαι στην Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τι φασαρία έγινε;

**ΘΕΑΝΩ ΦΩΤΙΟΥ:** Ορίστε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Φασαρία είπατε;

**ΘΕΑΝΩ ΦΩΤΙΟΥ:** Λέω αυτή τη φασαρία,την άτυπη κατάσταση που δημιουργήθηκε με μένα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Καμία φασαρία. Εντάξει, θα γίνει. Διευθέτηση είναι. Δεν υπάρχει φασαρία.

**ΘΕΑΝΩ ΦΩΤΙΟΥ:** Εγώ, λοιπόν, σήμερα, κ. Υφυπουργέ, παίρνω τον λόγο για δύο σημεία. Το ένα αφορά μια τροπολογία που καταθέτουμε και θα σας παρακαλούσα και να τη δείτε αλλά και να την ενσωματώσετε. Αφορά το συντάξιμο χρόνο πραγματικής υπηρεσίας δημοσίων υπαλλήλων και είναι η τροποποίηση της παραγράφου 6 του άρθρου 11 του π.δ.169/2007. Αφορά πάρα πολλούς δημοσίους υπαλλήλους οι οποίοι βρίσκονται σε μία ανισοτιμία. Την έχετε και μπροστά σας ή όχι; Aφορά μια ανισοτιμία ανάμεσα στους δημοσίους και στους ιδιωτικούς υπαλλήλους.

Δηλαδή, όπως ξέρετε, με όλα αυτά τα χρόνια που πέρασαν και την αναλογία 1 προς 5 στις προσλήψεις προσωπικού στο Δημόσιο και ευρύτερο Δημόσιο Τομέα, οι δημόσιοι υπάλληλοι προσλαμβάνονται αρκετά χρόνια πολλές φορές μετά την έναρξη του εργασιακού τους βίου. Επομένως, έχουν παράσχει αρκετά χρόνια εξαρτημένης εργασίας σε ιδιώτες, σε διαφορετικές ίσως επαγγελματικές θέσεις όπου εργάστηκαν, με ή χωρίς ένταξη σε καθεστώς επιδοτούμενης εργασίας. Τι έγινε τώρα; Όλοι αυτοί δεν μπορούν να αναγνωρίσουν αυτά τα χρόνια και, επομένως, είναι άδικο, κατά την άποψή μας, οι δημόσιοι υπάλληλοι να μην έχουν κατ’ αναλογία τις ίδιες ρυθμίσεις που υπάρχουν στους ιδιωτικούς υπαλλήλους, να αναγνωρίσουν δηλαδή ως χρόνο ασφάλισης τα διαστήματα μεταξύ εργασίας στον ιδιωτικό τομέα.

Για αυτό σας καταθέτουμε όλοι οι βουλευτές της «Νέας Αριστεράς» αυτή την τροπολογία που λέει ότι, για όσους θεμελιώνουν συνταξιοδοτικό δικαίωμα από το 1.1.2011 και μετά, θεωρείται ως συντάξιμος χρόνος πραγματικής υπηρεσίας και ο χρόνος για τον οποίον δεν έχει χωρίσει η ασφάλιση σε φορείς κύριας ή επικουρικής ασφάλισης, μετά την υπαγωγή για πρώτη φορά στην ασφάλιση οποιουδήποτε φορέα κύριας ή επικουρικής ασφάλισης ή το Δημόσιο και ο οποίος δεν μπορεί να είναι λιγότερος από ένα πλήρη ημερολογιακό μήνα, σε κάθε περίπτωση κενού ασφάλισης μεταξύ περιόδων ασφάλισης. Σε περίπτωση που υπάρχει χρόνος επιδότησης, λόγω τακτικής ανεργίας και μέχρι 300 ημέρες, αναγνωρίζεται ως συντάξιμος χρόνος χωρίς εξαγορά, ο οποίος δεν λαμβάνεται υπόψη στον υπολογισμό της σύνταξης, αλλά μόνο στη θεμελίωση του συνταξιοδοτικού δικαιώματος. Θεωρώ ότι είναι εύλογο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την έχουμε εδώ πέρα την τροπολογία, ούτως ή άλλως.

**ΘΕΑΝΩ ΦΩΤΙΟΥ:** Την έχει και ο Υπουργός.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την έχουμε κι εδώ. Έχει κατατεθεί.

**ΘΕΑΝΩ ΦΩΤΙΟΥ:** Κατατέθηκε στο 138 γραφείο. Δεν θα αναφερθώ, επομένως, στην ενότητα Α΄, για την οποίαέχω μιλήσει πάρα πολλές φορές. Ξέρετε και τη γνωστή αντιδικία που είχα με τον Άδωνι Γεωργιάδη πάνω στο θέμα, αν είναι τελικά τα ομαδικά ασφαλιστήρια πιο προνομιακά από ό,τι η επαγγελματική ασφάλιση έτσι όπως συμβαίνει σήμερα. Μου αντέτεινε ότι αυτό δεν είναι δικό του θέμα, είναι θέμα άλλου Υπουργείου. Μόνο που ξέρετε πολύ καλά ότι εσείς επαίρεστε ότι είσαστε Υπουργοί της Κυβέρνησης του Κυριάκου Μητσοτάκη. Άρα, πρώτον, δεν βλέπω πώς έχετε διαφορές από Υπουργείο σε Υπουργείο και δεύτερον, εξακολουθεί ο Υπουργός να είναι Εργασίας και Κοινωνικής Ασφάλισης, άρα εκ του ρόλου του είναι υπεύθυνος για την προστασία των δικαιωμάτων των εργαζομένων, των ασφαλισμένων και των συνταξιούχων.

Επομένως, σας ζητώ να αποσύρετε τη διάταξη που αφορά την εξομοίωση ΤΕΑ και ΟΑΣ στα διάφορα πεδία της φορολόγησης, όταν δεν έχετε κάνει την εξομοίωση σε όλα τα άλλα πεδία. Από εκεί και ύστερα, πραγματικά, πιστεύω ότι πρέπει να ακούσετε ξανά τους φορείς και πρέπει να απαντήσετε σε όλο αυτό το μεγάλο βάρος των 111 άρθρων με παρρησία για όσα ακούστηκαν, για να μην προβούμε σε ευρωπαϊκές πρωτοτυπίες με τη νομοθέτηση των ΤΕΑ όπως την κάνετε.

Στην ενότητα Β΄, «Αναμόρφωση Ασφαλιστικής Νομοθεσίας», πιστεύω ότι εδώ, σε αυτή την ενότητα εξαντλήθηκε η προεκλογική και μετεκλογική προπαγάνδα της Νέας Δημοκρατίας, για αυτό μιλάω για 3 εξαπατήσεις, για μία προπαγάνδα για τα θετικά μέτρα και για έναν εκφοβισμό. Η πρώτη εξαπάτηση αφορά στους συνταξιούχους σε 3 σημεία. Υποσχεθήκατε αύξηση συντάξεων, κατάργηση προσωπικής διαφοράς, διόρθωση της εισφοράς αλληλεγγύης ΕΑΣ. Γιατί λέω για «εξαπάτηση»; Γιατί η αύξηση έγινε με «ξένα κόλλυβα». Την έδωσε ο νόμος Αχτσιόγλου το 2017 με την Κυβέρνηση Αλέξη Τσίπρα και, βέβαια, αυτή η αύξηση σήμερα είναι ανεπίκαιρη σε συνθήκες πληθωρισμού και φτώχειας. Δε δώσατε ούτε ένα ευρώ παραπάνω στις επικουρικές συντάξεις.

Αντίθετα, ζημιώσατε τους συνταξιούχους κατά 6 δισ. ευρώ, όπως γνωρίζετε, 3,6 δισ. καταργώντας τη 13η σύνταξη από το 2020 και 2,5 δισ. ευρώ από τα παράνομα αναδρομικά των περικοπών της Κυβέρνησης Σαμαρά το 2012 που επιδίκασε το ΣτΕ και αυτά κουτσουρεμένα τα δώσατε, γιατί τα φορολογήσατε όλα μαζί σε υψηλότερες κλίμακες. Δεν καταργήσατε την προσωπική διαφορά, δεν αυξήσατε τα ποσοστά αναπλήρωσης για το σύνολο των συνταξιούχων, αλλά μόνο σε όσους έχουν πάνω από 30 έτη ασφάλισης και, βέβαια, δε διορθώσατε την επιβολή της εισφοράς αλληλεγγύης συνταξιούχων που επιβάλλεται σα δεύτερη φορολογία.

Η δεύτερη εξαπάτηση αφορά στην ταχεία απονομή συντάξεων. Την ξέρετε. Αυξήσατε εκ νέου τον αριθμό των εκκρεμών συντάξεων που παραλάβατε και μετά άρχισε και με fast-track διαδικασίες να απονέμετε συντάξεις, με αποτέλεσμα πλήθος λαθών όπου οι συνταξιούχοι λαμβάνουν πολύ μικρότερες συντάξεις από αυτές που δικαιούνται, ώστε να μπορείτε να αυτοθαυμάζεστε περί «μείωσης των εκκρεμοτήτων». Αυτό το επεκτείνετε σε fast- track σύστημα συντάξεων, το ίδιο σύστημα στις επικουρικές.

Την τρίτη εξαπάτηση την ξέρετε. Πρόκειται για τους ελεύθερους επαγγελματίες αυτοαπασχολούμενους και αγρότες, για μείωση ασφαλιστικών εισφορών και απεγκλωβισμό, όπως λέτε, από τη συνταξιοδότηση λόγω χρεών. Νομίζω ότι τα έχουμε πει αναλυτικά όλα αυτά.

Να πω την προπαγάνδα των θετικών ρυθμίσεων. Βεβαίως, εκεί είναι όλο το προπαγανδιστικό «δόρυ» της Κυβέρνησης. Υπερπροβάλλετε αυτές τις ρυθμίσεις, τις ακούμε από τους βουλευτές σας. Και βέβαια υπάρχουν θετικές, όμως υπάρχουν και πάρα πολλά πράγματα που τα έχετε παραποιήσει και δεν τα καταβάλλετε με ορθούς όρους. Βέβαια, θέλω να πω ότι οι θετικές διατάξεις δεν αλλάζουν τη συνολική πολιτική της Νέας Δημοκρατίας στο Ασφαλιστικό που έχει αρνητικό πρόσημο.

Θέλω να πω, όμως και να τελειώσω με μία πέμπτη παρατήρηση για το μεγάλο εκφοβισμό που διοργανώνεται αυτές τις μέρες για την κατάρρευση των ασφαλιστικών ταμείων, αφού διάφοροι διεθνείς οργανισμοί προβλέπουν ότι το 2050 στους 100 εργαζόμενους οι 70 θα είναι συνταξιούχοι. Εγώ, πιστεύω ότι, αντί να τρομοκρατείτε τους συνταξιούχους και να φέρνετε από «την πίσω πόρτα», τελικά ότι πρέπει να δουλεύουν μέχρι τα 70 τους χρόνια, γιατί αυτό επιχειρείται όλες αυτές τις μέρες και στα κανάλια και παντού, θα έλεγα ότι το πρόβλημα είναι να αντιμετωπίσετε το δημογραφικό πρόβλημα, όπως δεν κάνατε 4 χρόνια τώρα καθόλου.

**Αυτό αντιμετωπίζεται σε τρεις άξονες. Στην αύξηση των εισροών έναντι των εκροών ανθρώπων. Δηλαδή, πώς θα σταματήσετε τις εκροές των ανθρώπων από τη χώρα μας, είτε είναι αυτοί που φεύγουν με το brain-drain, είτε οποιοσδήποτε φεύγει για να βελτιώσει τη ζωή του και πώς θα τους φέρετε πίσω; Αυτό είναι ένα από τα μεγάλα προβλήματα που δεν αντιμετωπίζετε, αφού έχετε τους μισθούς στο επίπεδο που τους έχετε.**

**Πώς αντιμετωπίζετε το πρόβλημα των εισροών; Δηλαδή, αυτό που βοήθησε τη Γερμανία να λύσει το θέμα το δημογραφικό, εννοώ τους πρόσφυγες-μετανάστες, αυτούς ακόμη που δουλεύουν και για εποχιακά, πώς το αντιμετωπίζετε; Με τα push-backs που μας κατηγορεί όλη η Ευρώπη σήμερα; Δηλαδή, ένα πρόβλημα που θα μπορούσε, πράγματι, να λύσει πολλά θέματα και στην εποχική απασχόληση, αλλά και γενικότερα στη χώρα, εσείς το αντιμετωπίζετε με αυτόν τον τρόπο; Πώς αντιμετωπίζετε τη βελτίωση της ενεργειακής γήρανσης, που ξέρετε πολύ καλά ότι το μεγάλο ποσοστό τρίτης και τέταρτης ηλικίας που έχουμε βρίσκεται σε κίνδυνο, δηλαδή να πληρώνονται μεγάλες παροχές ασφαλιστικές υγείας, γιατί ακριβώς δεν υπάρχει αυτή τη στιγμή το ΕΣΥ για να μπορέσει να αντιμετωπίσει ένα δημόσιο σύστημα την ενεργή γήρανση επιτυχώς;**

**Τέλος, για τη βελτίωση του αριθμού γεννήσεων – τα είπα και στον προϋπολογισμό δεν χρειάζεται να τα επαναλάβω – είναι όλα αυτά τα προνοιακά επιδόματα και οι προνοιακές υπηρεσίες, τις οποίες αντί να αυξήσετε τρομακτικά, ώστε να μπορούν να γεννιούνται περισσότερα παιδιά, για να έχει εξασφάλιση η γυναίκα και το παιδί ότι όταν κάνει το παιδί της, θα μπορεί αυτό το παιδί να μεγαλώσει χωρίς να αντιμετωπίζει όλα αυτά, εσείς σήμερα παραμένετε στους προνομιακούς προϋπολογισμούς σε αυτά που ξέραμε δηλαδή, σε αυτά που παραλάβατε το 2019 όπως απέδειξα κάτω και τα έχει ο κ. Πετραλιάς σε όλους τους πίνακες, διότι σας την παραδώσαμε στα 3,3 με 4 δισ. και εκεί την κρατήσατε.** **Ευχαριστώ κύριε Πρόεδρε.**

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής): Και εμείς ευχαριστούμε. Τον λόγο έχει ο κ. Μπιμπίλας.**

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε. Να σημειώσουμε καταρχάς σαν «Πλεύση Ελευθερίας» ότι η συζήτηση του νομοσχεδίου του Υπουργείου Εργασίας και Κοινωνικής Ασφάλισης αποτελεί ακόμα ένα νομοσχέδιο που η επεξεργασία του στο πλαίσιο της αρμόδιας Επιτροπής της Βουλής συντελείται μέσα σε ένα πολύ ασφυκτικό χρονοδιάγραμμα, γεγονός που δεν αφήνει πολλά περιθώρια για σημαντικές τροποποιήσεις και προσθήκες. Το έχουμε επισημάνει πολλές φορές ότι η επεξεργασία, η συζήτηση και ψήφιση τέτοιων νομοθετημάτων με διαδικασίες fast-track, δεν ενισχύουν τους θεσμούς και τη δημοκρατία μας και δεν βοηθούν στην ανάδειξη των όποιων σημαντικών επιπτώσεων μπορεί να εμπεριέχει ένα τέτοιο σχέδιο νόμου.**

**Περαιτέρω και ο χρόνος της δημόσιας διαβούλευσης ήταν αρκετά περιορισμένος, λαμβάνοντας υπόψη τον τόσο μεγάλο όγκο αυτού του νομοσχεδίου. Είναι 187 άρθρα, εκ των οποίων τα 111 αλλάζουν πάρα πολλά πράγματα. Στο κείμενο του νομοσχεδίου απαιτήθηκε πολλαπλάσιος χρόνος εσωτερικής διαβούλευσης. Σε αυτήν τη διαδικασία, δυστυχώς, δεν συμμετέχουν όσο πρέπει οι ενδιαφερόμενοι φορείς και για αυτό θα παρακαλούσαμε και εμείς ως «Πλεύση Ελευθερίας» να ξανακούσετε τους φορείς, γιατί πρέπει να ακούσουμε πολύ περισσότερα πράγματα με αυτά που έχουν να μας πουν. Τα προαναφερόμενα δεν μπορούν να χαρακτηριστούν ως στοιχεία μιας καλής νομοθέτησης, ενώ καταδεικνύουν για μια ακόμα φορά πως ο κοινωνικός διάλογος στην Ελλάδα αποτελεί μια υποβαθμισμένη θεσμική διαδικασία.**

**Σε σχέση με τα Ταμεία Επαγγελματικής Ασφάλισης, η γενικότερη αίσθησή μας ήταν ότι η Κυβέρνηση θα ενίσχυε αυτό το θεσμό, ως μια εναλλακτική επιλογή προς τους ασφαλισμένους για την αύξηση των συνταξιοδοτικών τους παροχών, λαμβάνοντας υπόψη και το σοβαρό δημογραφικό πρόβλημα που αντιμετωπίζουμε. Αυτό, ωστόσο, που γίνεται είναι μία θεσμοθέτηση αντικινήτρων κυρίως, μέσα από τη φορολόγηση των εφάπαξ παροχών. Στην Αιτιολογική Έκθεση του νομοσχεδίου, αναφέρεται ότι αυτή η ρύθμιση είναι αναγκαία, ώστε να εναρμονιστούν οι φορολογικοί συντελεστές των παροχών ομαδικών ασφαλιστηρίων συνταξιοδοτικών συμβολαίων με εκείνων των ταμείων επαγγελματικής ασφάλισης και των αλληλοβοηθητικών ταμείων.**

Στα θετικά του νομοσχεδίου είναι για εμάς το άρθρο 114, που είναι τα κίνητρα απασχόλησης των συνταξιούχων. Πρόκειται για μια θετική διάταξη, όπου, μεταξύ άλλων, θα αποτελέσει έναν τρόπο κάλυψης των κενών θέσεων εργασίας, κυρίως σε μεταποιητικές επιχειρήσεις, όπου αποχωρεί εξειδικευμένο προσωπικό και είναι πολύ δύσκολο να αναπληρωθεί.

Στα πολύ θετικά είναι τα άρθρα 150, 151 και 152, που ασχολούνται με τη μητρότητα και την επεκτείνουν και στις γυναίκες ελεύθερες επαγγελματίες.

Επίσης θετικά είναι τα άρθρα 117 και 118, όπου προβλέπονται διαδικασίες ταχύτερης απονομής της επικουρικής σύνταξης, το άρθρο 119, που ρυθμίζει τη συνταξιοδότηση των τέκνων του θανόντος κάτω από ένα διευρυμένο πλαίσιο, επίσης το άρθρο 121, που ρυθμίζει ευνοϊκά το ζήτημα της έλλειψης ελάχιστων ημερών ασφάλισης για τη λήψη μειωμένης σύνταξης λόγω κορωνοϊού.

Με τα άρθρα 120 και 122, αντιμετωπίζονται ευνοϊκώς ζητήματα των επικουρικών ταμείων, πρατηριούχων υγρών καυσίμων και κληρικών. Επίσης, στα θετικά είναι τα άρθρα 132 και 133, όπου διαγράφονται αυτοδικαίως εκκρεμείς ασφαλιστικές οφειλές πληγέντων από το σιδηροδρομικό δυστύχημα των Τεμπών και των οικείων των φονευθέντων. Με το άρθρο 138 νομοθετείται η επιβράβευση των υπαλλήλων που συγκροτούσαν τα κλιμάκια εκκαθάρισης συντάξεων για το έτος 2023.

Επίσης, στα θετικό είναι το άρθρο 152, που εισάγει τη ρύθμιση της καταβολής μερίδας προνοιακών επιδομάτων μέσω προπληρωμένης τραπεζικής κάρτας, από την οποία το 50% θα ενεργείται μέσω ηλεκτρονικών πληρωμών και αγορών και μόνο το 50% θα λαμβάνεται ως μετρητά.

Στα αρνητικά, όμως, έχουμε το άρθρο 51, που, αντιστοίχως, τα ΤΕΑ δύνανται να επενδύουν τα κεφάλαιά τους. Είναι, δηλαδή, κάτι ισοδύναμο με μιας μορφής τζογάρισμα. Επομένως, υπάρχει η πιθανότητα να μη χορηγηθεί κανένα ποσό και καμία παροχή στα μέλη του, εάν οι επενδύσεις αποτύχουν ή εάν οι μετοχές «σκάσουν». Θυμηθείτε αυτήν τη «φούσκα» του Χρηματιστηρίου.

Επίσης, αρνητικά είναι τα άρθρα τα 69 έως 72, που η αρμόδια αρχή με απόφασή της μπορεί να αναστέλλει για συγκεκριμένο χρονικό διάστημα την πληρωμή μερικώς ή ολικώς. Δεν προβλέπεται έτσι καμία προστασία των μελών και καμία αποζημίωση σε περίπτωση αποτυχίας της επένδυσης ή σε περίπτωση κατάρρευσης του Χρηματιστηρίου ή παράλειψης καταβολής των εισφορών από τον εργοδότη ή πτώχευσης του εργοδότη ή του χρηματοδότη.

Στο άρθρο 13, σε κάθε περίπτωση, δεν λαμβάνεται υπόψη η τύχη της χορήγησης των συντάξεων των ήδη συνταξιοδοτούμενων από τα ταμεία αυτά. Μια λύση θα ήταν να αναλάβει ως ειδικός διάδοχος ο e-ΕΦΚΑ. Επίσης, αντισυνταγματικά θεωρούμε τα άρθρα 8, 9 και 10, όπου υπάρχει επιβολή πρότυπου καταστατικού. Στο άρθρο 124, επίσης αρνητικό, φαίνεται ότι αποκλείει από την κάλυψη Έλληνες πολίτες που διέμεναν στη χώρα προ ετών, αλλά δεν έχουν πλέον φορολογικές υποχρεώσεις στην Ελλάδα.

Γενικά, όμως, αυτό το φορολογικό νομοσχέδιο επιβάλλει βαρύτατη φοροεπιδρομή, που καθιστά απρόσιτη και πανάκριβη την επαγγελματική ασφάλιση εργαζομένων με χαμηλά και μεσαία εισοδήματα που βρίσκονται στο μέσο του εργασιακού τους βίου, για τους οποίους, όμως, υφίσταται ένα κενό συνταξιοδοτικής κεφαλαιοποίησης, ειδικά μετά την ίδρυση του ΤΕΚΑ, που αφορά μόνο τους νεοεισερχόμενους στην εργασία. Για πρώτη φορά από την έναρξη του θεσμού επιτρέπει να δραστηριοποιηθούν στον χώρο της επαγγελματικής ασφάλισης οι κερδοσκοπικές ασφαλιστικές εταιρείες, τις οποίες, όμως, χωρίζει σε προνομιούχες και μη.

Από την μία πλευρά, οι ελληνικές ασφαλιστικές εταιρείες ζημιών μπορούν να δραστηριοποιηθούν στην επαγγελματική ασφάλιση μόνο μέσω ίδρυσης πολυεργοδοτικού ΤΕΑ, στο οποίο επιβάλλονται βαρύτατες ρυθμίσεις και υποχρεώσεις τους και, από την άλλη, στις λίγες πολυεθνικές ασφαλιστικές εταιρείες ζωής επιτρέπει τη δραστηριοποίησή τους στην επαγγελματική ασφάλιση μέσω ομαδικών, τα οποία φροντίζει να εξαιρέσει από τις ίδιες βαρύτατες ρυθμίσεις και υποχρεώσεις. Για όλα αυτά εμείς θα επιφυλαχθούμε επί της αρχής και θα αναπτύξουμε άρθρο-άρθρο στην συζήτηση στην Ολομέλεια. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Τσαβδαρίδης Λάζαρος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Κυριαζίδης Δημήτριος, Στύλιος Γεώργιος, Καράογλου Θεόδωρος, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Δελής Ιωάννης, Κατσώτης Χρήστος, Παπαναστάσης Νικόλαος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος Μπιμπίλας Σπυρίδων, Κεφαλά Γεωργία (Τζώρτζια) και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε. Για να ολοκληρώσουμε με τους Βουλευτές, θα μιλήσει ο κ. Στολτίδης από το ΚΚΕ και η κυρία Παπαϊωάννου, παρόλο που δεν είναι στα μέλη της Επιτροπής μας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε. Να συμπληρώσω μόνο από την ομιλία του κ. Κατσώτη, ότι υπάρχουν άρθρα που καταργούν την υποχρεωτικότητα στα ταμεία αλληλοβοήθειας, όπως το ΤΑΥΦΕ, με συνέπεια την κατάργηση του εφάπαξ στους ασφαλισμένους φαρμακοϋπάλληλους και σας καλούμε να αποσύρετε τις ρυθμίσεις αυτές.

Σε μια προσπάθεια τώρα να αναφερθώ στην ενότητα Γ΄, στο σύστημα διορισμών και προσλήψεων εκπαιδευτικών της Δημόσιας Υπηρεσίας Απασχόλησης, ΔΥΠΑ πρώην ΟΑΕΔ, με την παρέμβαση και τα δίκαια αιτήματα του Συλλόγου Εκτάκτου Προσωπικού Αναπληρωτών και Ωρομισθίων Εκπαιδευτικών και των αντίστοιχων ΑμεΑ Θεσσαλονίκης. Γιατί εδώ, κύριε Πρόεδρε, κύριοι Υπουργοί, υπάρχει μια αξιόλογη διδακτική και εργασιακή εμπειρία σε αυτό τον κόσμο, στους εργαζόμενους, στην επαγγελματική κατάρτιση ατόμων με αναπηρία στην ειδική περίπτωση και πληρούνται όλα τα τυπικά προσόντα που ορίζουν μέχρι τώρα οι κείμενες διατάξεις και αποτελούν βασική προϋπόθεση για την πρόσληψη των εργαζομένων.

Τώρα, εδώ, μπαίνουν διάφορα. Αντί να γίνει ένα βήμα εμπρός, γίνονται πολλά βήματα πίσω, γιατί ό,τι ήταν θετικό, άσχετα από την προβληματική της λειτουργίας και, ουσιαστικά, πατούσε σε κανόνες λογικής, στη λήψη υπόψη και των επιστημονικών δεδομένων, γίνονται βήματα πίσω. Γιατί εδώ μιλάμε για δημιουργία ενός μητρώου προσωρινών αναπληρωτών και ωρομισθίων εκπαιδευτικών για όλες τις σχολές ΔΥΠΑ. Στην περίπτωση αυτών που ασχολούνται με τους ΑμεΑ, δεν υπάρχει ένα ξεχωριστό μητρώο για να βοηθάει, ουσιαστικά, την ειδική αξιολόγηση. Εξισώνει τη διδακτική εμπειρία με την εργασιακή, ουσιαστικά παραβλέποντας το γεγονός πως η εκπαίδευση και η επαγγελματική κατάσταση στην περίπτωση των ΑμεΑ απαιτεί συγκεκριμένη εξειδικευμένη γνώση και διδακτική εμπειρία στο πεδίο.

Δηλαδή, μπαίνει η δυνατότητα να συμμετέχουν οι αυτοαπασχολούμενοι και κάποιοι που δεν έχουν καθόλου εργασιακή εμπειρία, ανώτατο όριο αναγνώρισης εκπαιδευτικής προϋπηρεσίας τα 14 χρόνια, όταν υπάρχουν πολλοί που δουλεύουν 20 και 30 χρόνια. Δεν αναφέρεται η πιστοποίησή του ΕΟΠΠΕΠ, της μόνης αναγνωρισμένης αρχής πιστοποίησης εκπαιδευτικής επάρκειας εκπαιδευτικών, εκπαιδευτών ανηλίκων, η οποία αποτελούσε μέχρι τώρα βασικό κριτήριο κατάταξης τους σχετικούς πίνακες για την πρόσληψή τους.

Πριμοδοτεί δυσανάλογα την πιστοποιημένη γνώση χειρισμού ηλεκτρονικού υπολογιστή με 80 μονάδες, όταν 70 μονάδες είναι για την ύπαρξη δεύτερου πτυχιακού τίτλου, 80 μονάδες για την άριστη ξένη γλώσσα, 80 μονάδες για την ύπαρξη δεύτερου μεταπτυχιακού τίτλου. Είναι ασύμβατη, δηλαδή, αυτή η ρύθμιση με κάθε αίσθημα δικαίου, η εξίσωση της μοριοδότησης ενός πιστοποιητικού, που η κτήση του λαμβάνει χώρα σε συγκεκριμένο διάστημα ελάχιστων μηνών, με πτυχιακούς και μεταπτυχιακούς τίτλους και διπλώματα, η λήψη των οποίων προϋποθέτει την καταβολή χρόνιας και κοπιαστικής προσπάθεια και διαρκούς αξιολόγησης.

Εισηγείστε και μοριοδοτείτε την ατομική συνέντευξη, η οποία ευτελίζει την προϋπηρεσία και τα ακαδημαϊκά προσόντα, υπονομεύει την αξιοκρατία και διαφάνεια στη διαδικασία των διορισμών και προσλήψεων και αφήνει περιθώρια για τη δημιουργία πελατειακών σχέσεων. Εισάγει και το κριτήριο της καταλληλότητας των υποψηφίων, πρακτικές δοκιμασίες, ψυχομετρικά τεστ και διάφορα που μοριοδοτούνται πέρα από κάθε λογική, στο ανώτατο όριο με 800 μονάδες. Η ανορθολογική φύση της ρύθμισης επιτείνεται τόσο από το γεγονός ότι δεν είναι δεκτική η ένσταση, προβλέπει πρόβλεψη που αντίκειται ευθέως σε κάθε έννοια και αίσθηση δικαίου, όσο και από το ότι επιβάλλει ως ποινή τη διαγραφή από τους πίνακες κατάταξης σε περίπτωση αποτυχίας.

Νομίζουμε, κύριε Πρόεδρε, κύριοι Υπουργοί, ότι εδώ γίνεται μια ευθεία παρέμβαση για να εξυπηρετηθεί η λογική, η κεντρική λογική της Κυβέρνησης, της ανακύκλωσης της ανεργίας και να βάλει στο χέρι της διαδικασίες οι οποίες πατούσαν σε μια λογική και με βάση τα επιστημονικά δεδομένα για να γίνονται οι προσλήψεις με διαφορετικά κριτήρια, πέρα από αυτά που αφορούν τους βασικούς κανόνες λογικής και επιστήμης.

Κλείνοντας, κύριε Πρόεδρε, θεωρούμε ότι είναι δίκαια τα αιτήματα και πρέπει να ικανοποιηθούν όλα για να δημιουργηθεί ένα ξεχωριστό μητρώο εκπαιδευτικών ειδικής αγωγής, να αυξηθεί η μοριοδότηση διδακτικής εμπειρίας έναντι της εργασιακής, να προβλεφθεί η επιπλέον μοριοδότηση της σχολής στα ειδικά σχολεία, όπως τα μουσικά, τα εκκλησιαστικά κ.λπ., να αναγνωριστεί και να μοριοδοτηθεί η πιστοποίηση του ΕΟΠΠΕΠ που είναι η βασική, να αναγνωριστούν ως εξειδίκευση στην ειδική αγωγή τα επιμορφωτικά σεμινάρια ειδικής αγωγής και, βέβαια, να προσμετρηθεί η πρότερη διδακτική εμπειρία των εκπαιδευτικών που αναβάθμισαν τα πτυχία τους.

Να επανεξεταστεί, να αφαιρεθεί ουσιαστικά, το ζήτημα της δυσανάλογης μοριοδότησης της πιστοποιημένης γνώσης χειρισμού ηλεκτρονικού υπολογιστή. Να αποσυρθούν η ατομική συνέντευξη και οι πρακτικές δοκιμασίες και να προκηρυχθούν – αυτό είναι ένα βήμα μπροστά – οργανικές θέσεις για μόνιμο προσωπικό, ανάλογες σε αριθμό και τις πάγιες και διαρκείς ανάγκες των σχολών. Η ειδική αγωγή ιδιαίτερα και η εκπαίδευση στην επαγγελματική κατάρτιση ΑμεΑ, συνιστούν, εκ της φύσεως τους, πεδία που χρειάζονται δομές και σταθερό προσωπικό για την εξυπηρέτηση των αναγκών τους. Οι διορισμοί, φυσικά, λέμε να ξεκινούν από τους υπάρχοντες πίνακες για τους εργαζόμενους στις σχολές και τους εκπαιδευτικούς. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε. Τον λόγο έχει η κυρία Παπαϊωάννου.

**ΑΡΕΤΗ ΠΑΠΑΙΩΑΝΝΟΥ:** Καλησπέρα και από εμένα. Το νομοσχέδιο αυτό, το οποίο χαρακτηρίστηκε μίνι ασφαλιστικό, θα περίμενε κανείς να περιέχει αρκετές διατάξεις που συμπληρώνουν παραλείψεις του παλαιότερου νόμου Κατρούγκαλου ή διορθώνουν αδικίες σε βάρος ασφαλισμένων. Γίνεται σε κάποιο βαθμό αυτό, αλλά όχι όσο θα χρειαζόταν. Δράττομαι, λοιπόν, της ευκαιρίας της συζήτησης του συγκεκριμένου νομοσχεδίου για να αναδείξω στη συγκεκριμένη Επιτροπή και κυρίως ενώπιον του αρμόδιου Υφυπουργού, του κυρίου Τσακλόγλου, στον οποίο ειλικρινά προσβλέπω με ελπίδα ότι θα φερθεί σαν χρηστός πολιτικός προϊστάμενος της κοινωνικής ασφάλισης και θα ακούσει προσεκτικά αυτό που έχω να πω, ανεξάρτητα αν συμφωνήσει ή όχι.

Ξέρουμε όλοι ότι το θέμα, το οποίο θέλω να αναδείξω. Καταρχήν, είναι ένα θέμα που ταλανίζει αδίκως μια ομάδα παλαιών συνταξιούχων, δηλαδή που συνταξιοδοτήθηκαν πριν την ισχύ του ν.4387/2016 και το οποίο χρήζει θεραπείας. Ξέρουμε όλοι ότι έχουμε την εθνική και την ανταποδοτική σύνταξη. Για τον υπολογισμό της ανταποδοτικής λαμβάνονται δύο συντελεστές, ο αριθμός των ετών που βγάζει τον συντελεστή αναπλήρωσης και ο συντάξιμος μισθός. Ενώ για τους μισθωτούς ο μέσος όρος των μισθών όλων των ετών αποδεικνύεται εύκολα, για τους ελεύθερους επαγγελματίες ο συντάξιμος μισθός προκύπτει αντίστροφα. Δηλαδή βλέπουμε ποιες είναι οι εισφορές, θεωρούμε κατά τεκμήριο ότι είναι το 20% κάνουμε μια αναγωγή και έτσι προκύπτει ο συντάξιμος μισθός.

Επειδή ήταν πολύ χαμηλές οι εισφορές κάποιων συνταξιούχων, θεσπίστηκε το άρθρο 33, όπως γνωρίζετε και γνωρίζουμε, το οποίο θεσπίζει παρέκκλιση από τους γενικούς κανόνες του εν λόγω νόμου για την προστασία των ήδη συνταξιούχων και λέει ότι «η σύνταξη θα υπολογιστεί επί του συντάξιμου μισθού που υπολογίστηκε η προηγούμενη σύνταξη». Βέβαια αυτό είναι πλασματικό για τον επανυπολογισμό, έχει όμως σημασία, διότι με έναν λανθασμένο υπολογισμό «τρώγεται» η ενδεχόμενη αύξηση. Ένα το κρατούμενο.

Πάω τώρα και πιο κάτω. Στην αιτιολογική έκθεση, κύριε Τσακλόγλου, του άρθρου 33, περιγράφεται σαφώς ότι ο λόγος της μη υπαγωγής των παλιών συνταξιούχων στις γενικές διατάξεις του νέου νόμου ήταν η αδυναμία σε πολλά από τα επιμέρους διάσπαρτα ταμεία, συλλογής στοιχείων, ώστε να έχουμε αναλογική σύνταξη. Δεν υπήρχε, δηλαδή, πρόθεση να μην δοθεί η αναλογική σύνταξη σε όλους. Με τη βίαιη, ενιαία ενοποίηση των ταμείων στον ΕΦΚΑ, θεωρήθηκε ότι δεν ήταν εύκολο αυτό και ότι υπήρχαν και πολλοί συνταξιούχοι με χαμηλές εισφορές.

Εξάλλου, οι Συνταγματικές Αρχές της ισότητας και της αναλογικότητας επιβάλλουν αυτό που αναδεικνύεται σαν θέσφατο του νόμου που εφαρμόζεται, δηλαδή η αρχή της αναλογικότητας, να ισχύσει για όσους το επιθυμούν. Έχουμε, κύριε Υπουργέ, αιτήματα και αιτιάσεις που επαναλαμβάνονται ξανά και ξανά στη διαβούλευση σε όποιο νομοσχέδιο έρχεται αρμοδιότητά σας. Έχω εδώ συγκεκριμένα το υπόμνημα του Πανελληνίου Συλλόγου Συνταξιούχων Συμβολαιογράφων, το οποίο λέει ρητώς ότι «δεν λαμβάνονται υπόψη οι ασφαλιστικές εισφορές που κατέβαλαν» ενώ το επιθυμούν. Δεν θέλουν να προστατευθούν με το άρθρο 33. Θέλουν να υπαχθούν στις γενικότερες διατάξεις, οι οποίες έχουν κριθεί δίκαιες, για αυτό και οι τελευταίοι υπήχθησαν τον Ιούλιο που είχαν παραληφθεί.

Πρέπει για αυτό το λόγο να μπει μία νομοθετική ρύθμιση, που δεν ξέρω αν θα την βάλετε τώρα, αλλά θα πρέπει να είναι στα υπόψη σας, θα πρέπει να το ρυθμίσετε. Οι ασφαλισμένοι που έχουν συνταξιοδοτηθεί και μιλάμε εδώ για το Ταμείο Νομικών προ της 13ης/5/2016, θα μπορούσαν με αίτημα προς το ΕΦΚΑ μέσα σε ένα αποκλειστικό διάστημα τεσσάρων, πέντε, έξι μηνών να υπαχθούν στις γενικές διατάξεις και, χωρίς να τους κάνετε καμία χάρη, να πάρουν σύνταξη αναλογική των εισφορών που κατέβαλαν. Αυτό ήθελα να πω για να μην καταχραστώ και τον χρόνο της Επιτροπής. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε. Αξιότιμες κυρίες και αξιότιμοι κύριοι βουλευτές, ολοκληρώνεται σήμερα η συζήτηση στην αρμόδια Επιτροπή Κοινωνικών Υποθέσεων του νομοσχεδίου με τίτλο «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμών και προσλήψεων των εκπαιδευτικών στη δημόσια υπηρεσία απασχόλησης και λοιπές διατάξεις» και το νομοσχέδιο παίρνει το δρόμο του για την Ολομέλεια. Θα μου επιτρέψετε στην τοποθέτησή μου να αναφερθώ μόνο σε διατάξεις που έχουν σχέση με το υπό συζήτηση νομοσχέδιο. Σας υπόσχομαι ότι όλες τις τροπολογίες τις οποίες καταθέσατε, θα τις μελετήσουμε αναλυτικά και ότι είναι για παραπέρα θα το δούμε τη Δευτέρα.

Είχαμε τέσσερις ιδιαίτερα εποικοδομητικές συνεδριάσεις. Είχαμε την ευκαιρία να αναδείξουμε τα βασικά σημεία της μεταρρύθμισης. Κύριε Γαβρήλο, επιτρέψτε μου δεν θα κάνουμε διάλεξη περί μεταρρυθμίσεων, αλλά είναι μία μεταρρύθμιση. Είναι σε ένα συγκεκριμένο τομέα συνεκτικό με αρχή, μέση, τέλος και αλλάζει ριζικά το προηγούμενο καθεστώς που επιχειρείται σε αυτό το πεδίο της επαγγελματικής ασφάλισης, καθώς και υπάρχει και μια πληθώρα άλλων θετικών ρυθμίσεων του νομοσχεδίου σε ζητήματα κοινωνικοασφαλιστικού και συνταξιοδοτικού ενδιαφέροντος.

Η πρώτη ενότητα του νομοσχεδίου έχει ως αντικείμενο την αναμόρφωση και τον εκσυγχρονισμό του θεσμικού πλαισίου των ταμείων επαγγελματικής ασφάλισης και την αναβάθμιση της εποπτείας τους. Πρόκειται, για ένα συνεκτικό πλέγμα διατάξεων και ρυθμίσεων που εισάγει τομές στην επαγγελματική ασφάλιση και θέτει τις βάσεις για την περαιτέρω υγιή ανάπτυξη του θεσμού, ώστε να προσεγγίσει σταδιακά τα μεγέθη άλλων ευρωπαϊκών χωρών. Να θυμίσω ότι στην Ελλάδα σήμερα λειτουργούν 28 επαγγελματικά ταμεία με περίπου 60.000 μέλη και κεφάλαια λίγο πάνω από 300 εκατομμύρια ευρώ, όταν στην Ε.Ε. σχεδόν το 30% των εργαζομένων είναι ενταγμένο σε κάποιο πρόγραμμα επαγγελματικής ασφάλισης.

Ανήκουμε στις χώρες με τη χαμηλότερη συμμετοχή εργαζομένων στην επαγγελματική ασφάλιση, ενώ και τα κεφάλαια που βρίσκονται υπό διαχείριση από τα επαγγελματικά ταμεία είναι πολύ χαμηλά. Αυτά τα αριθμητικά δεδομένα φιλοδοξούμε να τα ανατρέψουμε με τις προτεινόμενες παρεμβάσεις. Η ανάπτυξη συμπληρωματικής προς την κοινωνική ασφάλιση προαιρετικής συλλογικής συνταξιοδοτικής αποταμίευσης, όπως προέρχεται από τα ταμεία επαγγελματικής ασφάλισης και άλλους φορείς, είναι ιδιαίτερα σημαντική για την ενίσχυση του εισοδήματος των μελλοντικών συνταξιούχων, καθώς και για την ανάπτυξη της ελληνικής οικονομίας. Καθόσον, τμήμα των αποταμιεύσεων των ταμείων επαγγελματικής ασφάλισης μπορεί να χρηματοδοτήσει εγχώριες επενδύσεις.

Ως προς τις επενδύσεις, θα ήθελα να αναφερθώ σε αυτό που είπε ο κ. Κατσώτης προηγουμένως. Μόνο τζόγος δεν είναι οι επενδύσεις. Οι επενδύσεις είναι το «καύσιμο» της ανάπτυξης. Αν θέλετε να μιλήσω και για κάποια πράγματα που ίσως να τα γνωρίζετε, στην πρώην Σοβιετική Ένωση όλη η προσπάθεια, Λένιν και μετά, ήταν ακριβώς να ενισχύσουμε τις επενδύσεις μπας και αναπτυχθεί η τότε σοβιετική οικονομία. Επιπρόσθετα, θέλω να πω ότι οι αποδόσεις των κεφαλαιοποιητικών και διανεμητικών συστημάτων, επειδή αναφέρθηκα σε αυτό και την προηγούμενη φορά, ειδικά για τις περιπτώσεις διανεμητικών συστημάτων γερασμένων κοινωνιών όπως είναι και η ελληνική, υπάρχει πάρα πολύ μεγάλη διαφορά στις δύο. Πράγματι, έχουν πολύ μεγάλες διακυμάνσεις. Πράγματι, έχουν και χρεοκοπίες, όπως ανέφερε ο κ. Κατσώτης και νομίζω και άλλοι ομιλητές, αλλά ο γενικός μέσος όρος τον οποίο δίνουν αυτά τα συνταξιοδοτικά προγράμματα είναι πολύ υψηλότερος από τα άλλα που δίνουν τα στάνταρ της κοινωνικής ασφάλισης, που είναι διανεμητικού χαρακτήρα.

Στόχος μας είναι τα ταμεία επαγγελματικής ασφάλισης να αποτελέσουν μία αξιόπιστη επιλογή για όλους τους εργαζόμενους και τους αυτοαπασχολούμενους, που θέλουν να εξασφαλίσουν συμπληρωματική σύνταξη στο μέλλον. Όπως αναλύσαμε κατά τις προηγούμενες συνεδριάσεις, η επιχειρούμενη μεταρρύθμιση έχει ως βασικούς άξονες, πρώτον την απλοποίηση των διαδικασιών σύστασης των ταμείων επαγγελματικής ασφάλισης μέσα από τη δημιουργία ενός πρότυπου καταστατικού που μειώνει δραστικά το χρόνο έγκρισης.

Δεύτερον, τη δημιουργία ίδρυσης πολυεργοδοτικών ταμείων επαγγελματικής ασφάλισης, γεγονός που επιτρέπει τη συμμετοχή ακόμη περισσότερων ομοειδών ή μη επιχειρήσεων και εργαζομένων σε μεγαλύτερα και πιο εύρωστα σχήματα και τη μείωση του λειτουργικού κόστους μέσα από την επίτευξη οικονομιών κλίμακας, με αποτέλεσμα καλύτερες αποδόσεις για τους ίδιους τους ασφαλισμένους.

Το τρίτο είναι η ενίσχυση της εμπιστοσύνης των ασφαλισμένων στο θεσμό, αφενός, με την εφαρμογή κανόνων χρηστής διακυβέρνησης και, αφετέρου, με την ανάθεση της εποπτείας των ταμείων επαγγελματικής ασφάλισης από 1/1/2025 σε μία ενιαία αρχή, η οποία είναι η Τράπεζα της Ελλάδος, δηλαδή έναν οργανισμό που διαθέτει τα μέσα, τους πόρους, το κύρος και την απαραίτητη τεχνογνωσία για τον αποτελεσματικό έλεγχο της οργανωτικής και της επιχειρησιακής επάρκειας των ταμείων.

Το τέταρτο είναι η ομοιόμορφη φορολογική αντιμετώπιση των ομοειδών προϊόντων της προαιρετικής συλλογικής συνταξιοδοτικής αποταμίευσης, δηλαδή τις παροχές των Ταμείων Επαγγελματικής Ασφάλισης των Ομαδικών Ασφαλιστηρίων Συνταξιοδοτικών Συμβολαίων, αλλά και των εκ μετατροπής, αλληλοβοηθητικών ταμείων. Αυτό γίνεται για την αντιμετώπιση στρεβλώσεων, καθώς και τη θέσπιση κινήτρων που ευνοούν, αφενός μεν, τη μακροχρόνια συνταξιοδοτική αποταμίευση, αφετέρου δε, τη λήψη σύνταξης έναντι εφάπαξ.

Το κομμάτι της φορολόγησης ήταν αυτό το οποίο ουσιαστικά μονοπώλησε όλη τη συζήτηση την οποία κάναμε για τα Επαγγελματικά Ταμεία κατά τις προηγούμενες συνεδριάσεις. Ακούσαμε αιτιάσεις για βαρύτατους συντελεστές, τους επανέλαβε ο κ. Μπιμπίλας, προηγουμένως, για στραγγαλισμό της συνταξιοδοτικής αποταμίευσης και άλλα που θα μου επιτρέψετε να πω ότι είναι άκρως υπερβολικά.

Θα μου επιτρέψετε να επαναλάβω ορισμένα πράγματα που τα είπα και τις προηγούμενες ημέρες. Με το ισχύον σύστημα είναι αφορολόγητες τόσο οι εισφορές των Ταμείων Επαγγελματικής Ασφάλισης – κ. Μουλκιώτη, απορώ πού βρήκατε αυτό το πράγμα ότι φορολογούνται, που είπατε ότι έχουν την τριπλή φορολόγηση – είτε και επιπρόσθετα είναι αφορολόγητες και οι αποδόσεις τους. Νομίζω ότι αυτό είναι ένα τυπικό σχήμα νόμιμης φοροαποφυγής. Δεν μπορεί να μου πει κάποιος ότι είναι κάτι διαφορετικό αυτό. Επίσης, θα ήθελα να επαναλάβω, ότι στις περισσότερες χώρες τα επαγγελματικά ταμεία δίνουν συντάξεις και θα ήταν φιλοδοξία δική μας και στην Ελλάδα να γίνει αυτό το πράγμα.

Τι κάνουν εκεί τα Επαγγελματικά Ταμεία; Κανένα φορολογικό πλεονέκτημα δεν έχουν, από αυτήν την άποψη. Απλά, παίρνουν εισόδημα από την περίοδο που είναι ψηλά τα εισοδήματα των εργαζομένων, όταν εργάζονται δηλαδή, και τα μεταθέτουν σε περίοδο στην οποία είναι χαμηλότερα, όπως είναι η περίπτωση του συνταξιοδοτικού βίου. Εδώ τώρα θα πρέπει να τονίσουμε το εξής. Κάθε φοροαπαλλαγή ενέχει μια διακριτή μεταχείριση τμήματος του πληθυσμού και έχει δημοσιονομικό κόστος. Αυτό νομίζω το αντιλαμβάνονται όλοι οι βουλευτές. Κάθε φορολογικό προνόμιο που παρέχουμε σε μία κοινωνική ή οικονομική ομάδα επιβαρύνει πρακτικά τους υπόλοιπους φορολογούμενους.

Επομένως, θέλει μια καλή τεκμηρίωση τού γιατί το κάνουμε αυτό το πράγμα. Για να δικαιολογηθεί, πρέπει αυτή η φοροαπαλλαγή να δημιουργήσει σημαντικές θετικές εξωτερικότητες για την οικονομία και για την κοινωνία. Η ισχύουσα μηδενική φορολόγηση στην πράξη, όπως είπα και προηγουμένως, ουσιαστικά μετατρέπει την επαγγελματική ασφάλιση σε, όχημα νόμιμης φοροαποφυγής. Ποιος πληρώνει αυτόν του λογαριασμό; Ο φορολογούμενος είναι.

Με το παρόν νομοσχέδιο εισάγεται αυτοτελής και ενιαία φορολόγηση των συνταξιοδοτικών προϊόντων του Πυλώνα ΙΙ, σημαντικά χαμηλότερη από την ισχύει στις περισσότερες χώρες και η οποία παραμένει ευνοϊκή σε σχέση με τους οριακούς φορολογικούς συντελεστές και τη συντριπτική πλειοψηφία των ασφαλισμένων. Οι συντελεστές φορολογίας κυμαίνονται από το 20% για ασφαλισμένους με λίγα χρόνια που θα επιλέξουν την παροχή εφάπαξ, έως μόλις 2,5% για συνεπείς ασφαλισμένους που θα μείνουν για μεγάλο χρονικό διάστημα και θα επιλέξουν την παροχή σύνταξης.

Αντί να αναρωτιόμαστε γιατί επιβαρύνουμε τις παροχές των Ταμείων Επαγγελματικής Ασφάλισης με μια φορολόγηση που μόνο «βαρύτατη» δεν μπορεί να χαρακτηριστεί – ανέφερα προηγουμένως τους συντελεστές – θα πρέπει να αναρωτιόμαστε γιατί επιβαρύνουμε τους λοιπούς φορολογούμενους για να παρέχουμε αυτούς τους ευνοϊκούς συντελεστές στις παροχές των Ταμείων Επαγγελματικής Ασφάλισης. Ο λόγος είναι, όπως εξήγησα αναλυτικά κατά τις προηγούμενες συνεδριάσεις, η σημασία της μακροπρόθεσμης αποταμίευσης τόσο για το εισόδημα των μελλοντικών συνταξιούχων, όσο κυρίως και για την αύξηση της αποταμίευσης, η όποια βρίσκεται σε εξαιρετικά χαμηλά επίπεδα στη χώρα μας. Όπως είπα και την προηγούμενη φορά, είναι αυτή η αποταμίευση η οποία θα χρηματοδοτήσει επενδύσεις και θα δώσει ώθηση στην οικονομική ανάπτυξη, κάτι που το έχουμε πραγματικά πολύ μεγάλη ανάγκη. Είναι αυτή η εξωτερικότητα, η οποία δικαιολογεί αυτό το προνόμιο που δίνουμε προς τα εκεί, άλλα όχι και να μιλάμε για «βαρύτατη» φορολόγηση. Αυτό είναι νομίζω είναι υπερβολικό.

Στο σημείο αυτό, θα ήθελα να επισημάνω, ότι η αλλαγή των φορολογικών κανόνων ξεκινάει με την ψήφιση του νομοσχεδίου, επειδή εδώ υπήρχε μια σύγχυση στο διάλογο με τους φορείς και κακώς δεν το ανέφερα κιόλας εκεί πέρα. Ό,τι έχει φορολογηθεί μέχρι σήμερα, ό,τι είναι μέχρι το τέλος του χρόνου για την ακρίβεια, ισχύουν οι φορολογικοί κανόνες οι οποίοι ίσχυαν μέχρι τότε. Δεν είναι, δηλαδή, ότι πάμε να κάνουμε κάποια αναδρομική φορολόγηση ή οτιδήποτε άλλο.

Το κεφάλαιο που έχει ήδη, δημιουργηθεί στους ατομικούς λογαριασμούς ασφαλισμένων σε Ταμεία Επαγγελματικής Ασφάλισης, σε Ομαδικά Ασφαλιστήρια Συμβόλαια ή σε εκ μετατροπής σε αλληλοβοηθητικά ταμεία μέχρι την ημερομηνία αυτή, φορολογείται με τους υφιστάμενους, σήμερα κανόνες.

Ειπώθηκε από πολλούς ότι βάζουμε για πρώτη φορά τις ασφαλιστικές στην επαγγελματική ασφάλιση. Αυτό είναι τελείως, μα τελείως λάθος. Τα ομαδικά ασφαλιστήρια συμβόλαια υπάρχουν εδώ και πάρα πολλά χρόνια και είναι μια εναλλακτική που υπάρχει. Το δεύτερο, όμως, το οποίο θα ήθελα να πω είναι, τι κάνουν συνήθως τα επαγγελματικά ταμεία και πολύ ορθά κάνουν; Τις εισφορές τις οποίες συλλέγουν πρέπει κάπως να τις επενδύσουν. Συνήθως μέσω ασφαλιστικών εταιρειών τις επενδύουν. Αυτό μην το παραγνωρίζουμε καθόλου.

Κάτι, επίσης, πολύ σημαντικό, δεν προσθέτουμε υποχρεώσεις ενημέρωσης για τα ταμεία επαγγελματικής ασφάλισης με το παρόν νομοσχέδιο. Αυτά ήδη υπήρχαν από το προηγούμενο. Τα ενσωματώσαμε γιατί ουσιαστικά ενσωματώνουμε όλη την προηγούμενη νομοθεσία σε αυτή τη συγκεκριμένη. Υπήρχαν ήδη αυτά από το ν.4680/2020 που ενσωμάτωνε την Ευρωπαϊκή Οδηγία 2016. Μάλιστα, όπως παραδέχτηκαν όλοι οι αντιδρώντες, οδηγούν σε πολύ καλύτερη προστασία των δικαιωμάτων των ασφαλισμένων.

Για να είμαστε τελείως ξεκάθαροι τόσο τα ΤΕΑ όσο και τα ομαδικά ασφαλιστήρια συμβόλαια τα ρυθμίζουμε με βάση τις συγκεκριμένες ευρωπαϊκές ρυθμίσεις. Το είπε σαφέστατα ο Υπουργός, ο κ. Γεωργιάδης, στην τελευταία συνεδρίαση – και το επαναλαμβάνω και εγώ τώρα – ότι βλέπουμε πολύ θετικά την επιβολή αντίστοιχων υποχρεώσεων και στα ομαδικά ασφαλιστήρια συμβόλαια, το οποίο, όμως, θα πρέπει να γίνει με προσοχή και πάντα με το αρμόδιο Υπουργείο.

Ένα άλλο θέμα που συγκέντρωσε πολλά σχόλια ήταν η πρόβλεψη ότι τα 7 εκ μετατροπής αλληλοβοηθητικά ταμεία, τα οποία θυμίζω ότι σύμφωνα με το νόμο είναι νομικά πρόσωπα ιδιωτικού δικαίου, εκτός του πεδίου άσκησης κοινωνικής πολιτικής, δεν μπορεί να είναι υποχρεωτικά. Δεν είναι ούτε κάποια μανία εκδίκησης, ούτε κάποια μανία ιδιωτικοποίησης, ούτε οτιδήποτε άλλο τέτοιο. Αυτό λέει ο νόμος, αυτό έλεγε πάντα και αυτό το πράγμα το οποίο γινόταν μέχρι τώρα για την υποχρεωτικότητα ήταν κατά παράβαση της υφιστάμενης νομοθεσίας.

Όσον αφορά τη δεύτερη ενότητα, αυτή περιλαμβάνει διατάξεις εξορθολογισμού και ενιαιοποίησης της ασφαλιστικής και συνταξιοδοτικής νομοθεσίας, καθώς και αντιμετώπισης επιμέρους ζητημάτων κοινωνικοασφαλιστικού και συνταξιοδοτικού ενδιαφέροντος. Πολλές από τις διατάξεις αυτές συγκέντρωσαν θετικά σχόλια από όλες τις πτέρυγες της Βουλής και πραγματικά αναμένω ότι στην ψηφοφορία που θα έχουμε τη Δευτέρα θα εγκριθούν με ευρύτατη πλειοψηφία.

Θα ήθελα να αναφερθώ σε λίγες από αυτές. Το πρώτο είναι για τα κίνητρα απασχόλησης των συνταξιούχων, δηλαδή την κατάργηση της περικοπής της σύνταξης για όσους συνεχίζουν να εργάζονται. Στόχος είναι ακόμη περισσότεροι συνταξιούχοι να μπορούν να εργαστούν, επαναλαμβάνω, που το επιθυμούν, δεν πρόκειται να τους το επιβάλλει κανένας αυτό το πράγμα. Είναι συνταξιούχοι, θα πάρουν τη σύνταξή τους κανονικά. Εκείνο το οποίο κάνουμε είναι ότι καταργούμε αυτή την περικοπή στη σύνταξη που ήταν και πολύ μεγάλη και κυρίως χτυπούσε εκείνους οι οποίοι ήθελαν να δουλέψουν λίγες ώρες, πέρα από το ότι ήταν μεγάλη σαν μέγεθος και ήταν και πάρα πολύ πιθανότατα από αυτούς οι οποίοι πιθανόν να εργάζονταν αλλά στη «μαύρη» εργασία. Δεν το θέλουμε αυτό το πράγμα.

Αυτό που βάζουμε τώρα είναι ένας πόρος υπέρ του ΕΦΚΑ, γιατί γνωρίζουμε ότι ο ΕΦΚΑ είναι εξόχως ελλειμματικός φορέας και αυτό το πράγμα το οποίο κάνουμε είναι ότι βάζουμε κάτι ελαφρύ το οποίο θα τους επιτρέψει και να βελτιώσουν το τωρινό τους εισόδημα και να βελτιώσουν και το μελλοντικό τους εισόδημα, γιατί θα πληρώνουν ασφαλιστικές εισφορές, οι οποίες αργότερα θα αυξήσουν τη σύνταξή τους και επιπρόσθετα έχουν και το πλεονέκτημα του ότι βλέπουμε ότι, όσο αναπτύσσεται η οικονομία μας, τόσο μεγαλύτερες ανάγκες έχουμε στην αγορά εργασίας. Ένα κομμάτι από αυτά θα καλυφθεί από αυτούς.

Προχθές ανέλυσα γιατί αυτή η άποψη που υπαινίχθηκαν μάλλον ορισμένοι ομιλητές σήμερα είναι λανθασμένη. Σε μία οικονομία ο αριθμός των θέσεων εργασίας, εκτός αν μιλάμε για μία οικονομία σε πολύ βαθιά κρίση, όπως ενδεχομένως ήταν η Ελλάδα στην προηγούμενη δεκαετία, δεν είναι σταθερός. Όταν υπάρχει παραπέρα ανάπτυξη, ζητάμε περισσότερη εργασία, υπάρχει μεγαλύτερη ζήτηση και αυτό το πράγμα δίνει θετικά πολλαπλασιαστικά αποτελέσματα. Σε τέτοια φάση είμαστε τώρα και το βλέπετε όλοι τι συμβαίνει στην αγορά εργασίας.

Θα ήθελα να κάνω μια ειδική αναφορά στους συνταξιούχους λόγω αναπηρίας. Για πρώτη φορά δίνεται η δυνατότητα σε όλους συνταξιούχους αναπηρίας να εργάζονται λαμβάνοντας κανονικά την πλήρη σύνταξή τους και το μισθό τους χωρίς περικοπή και χωρίς καμία επιβολή πόρου υπέρ ΕΦΚΑ, χωρίς καμία αμφιβολία για τα ισχύοντα ανά ταμείο όπως ίσχυε παλαιότερα και χωρίς φόβο να ξεπεράσουν κάποιο όριο και χωρίς εμπόδια για την επανένταξή τους στην αγορά εργασίας.

Μία σημαντική παρέμβαση είναι η αύξηση του ορίου των οφειλών της συνταξιοδότησης για τους μη μισθωτούς από τις 20.000 στις 30.000 χιλιάδες και για τους αγρότες από τις 6.000 στις 10.000.

Για την εφαρμογή της ρύθμισης τίθενται ορισμένες προϋποθέσεις, γιατί στόχος μας είναι να ωφεληθούν οι ασφαλισμένοι, οι οποίοι, αφενός, έχουν μία ικανή προσδοκία συνταξιοδότησης λόγω ηλικίας και χρόνου ασφάλισης και, αφετέρου, αντιμετωπίζουν πραγματική αδυναμία αποπληρωμής των οφειλών τους.

Έρχομαι τώρα στη διάταξη, για την ενιαιοποίηση των κανόνων για τις επικουρικές συντάξεις. Από εδώ και πέρα όσοι έχουν 15ετία θα μπορούν να πάρουν την επικουρική τους σύνταξη, με τη fast-track διαδικασία. Υπολογίζουμε ότι περίπου μέχρι 15.000 συντάξεις του Δημοσίου, ουσιαστικά, θα εκκαθαριστούν σε πάρα πολύ σύντομο χρονικό διάστημα. Σε ένα γενικότερο πλαίσιο η ενοποίηση κανόνων των πρώην ταμείων είναι ένα μεγάλο και σημαντικό έργο, το οποίο πρόκειται να προχωρήσουμε σύντομα και ελπίζουμε ότι θα φέρουμε τη σχετική νομοθεσία για ψήφιση μέσα στην επόμενη χρονιά.

Θα ήθελα, τέλος, να ξεχωρίσω δυο σημαντικές παρεμβάσεις που έχουμε με το θέμα της στήριξης της μητρότητας. Αναφέρομαι στην επέκταση της ειδικής άδειας της μητρότητας, στις αυτοαπασχολούμενες και τις αγρότισσες, καθώς πλέον και σε όλες τις μισθωτές του ΕΦΚΑ. Με τη διάταξη αυτή καλύπτουμε τις αυτοαπασχολούμενες και τις αγρότισσες, παρέχοντας επίδομα μητρότητας για εννέα μήνες στο ύψος του κατώτατου μισθού, δηλαδή 780 ευρώ το μήνα, το οποίο χρηματοδοτείται από τη ΔΥΠΑ. Επιπλέον, καλύπτονται οι μισθωτές ασφαλισμένες πρώην ταμείων εκτός του πρώην ΙΚΑ, όπως ήταν μέχρι τώρα, που δεν ελάμβαναν αυτό το επίδομα, όπως είναι οι μισθωτές του πρώην ΤΑΥΤΕΚΩ, οι έμμισθες δικηγόροι, οι ασφαλισμένες του ΕΔΟΕΑΠ και μερικές άλλες μικρότερες κατηγορίες.

Αυτές οι διατάξεις εντάσσονται στο συνολικό πλαίσιο των δράσεων που έχει αναλάβει η Κυβέρνηση, ήδη από την προηγούμενη τετραετία, για τη στήριξη της εργαζόμενης μητέρας και της γονεϊκότητας, συμβάλλοντας με τον τρόπο αυτό, στην αντιμετώπιση του δημογραφικού. Θα ήθελα εδώ να επισημάνω κάτι, γιατί πολλοί αναφέρθηκαν περί ενημερότητας και ούτω καθεξής. Αυτό, είναι ένα επίδομα το οποίο είναι ασφαλιστικό, δεν είναι προνοιακό. Χρειάζεται κάποια ενημερότητα για αυτό το πράγμα. Ασφάλιση, τι είναι; Πληρώνω, παίρνω.

Έρχομαι τώρα σε μια διάταξη που έχουμε επεξεργαστεί, σε συνεργασία με το Υπουργείο Οικογένειας και Κοινωνικής Συνοχής και αφορά τη σταδιακή καταβολή του συνόλου των προνοιακών και ασφαλιστικών επιδομάτων, εκτός των συντάξεων. Υπάρχουν λίγες εξαιρέσεις, είναι τα αναπηρικά επιδόματα, είναι και το επίδομα ενοικίου. Οι κυριότερες από αυτές και αυτά θα γίνουν μέσω προπληρωμένης κάρτας, έτσι όπως γίνεται ήδη για αρκετά χρόνια τώρα, με το ελάχιστο εγγυημένο εισόδημα. Άκουσα από διάφορους ομιλητές και το άκουσα και στην ακρόαση φορέων, ότι κατά αυτόν τον τρόπο περιορίζουμε τις επιλογές των ληπτών αυτών των επιδομάτων. Μάλιστα, σε κάποιες εφημερίδες άκουσα ότι τους οδηγούμε σε αγορές με κουπόνια. Ουδέν αναληθέστερον.

Πρώτα-πρώτα, με εξαίρεση τον αποκλεισμό της χρήσης της προπληρωμένης κάρτας για την αγορά όπλων και για τζόγο, τώρα πραγματικό τζόγο, κύριε Κατσώτη, δεν μπαίνει κανένας άλλος στις επιλογές των ασφαλισμένων και το δεύτερο είναι ότι τα περί κουπονιών είναι σενάρια επιστημονικής φαντασίας. Βάσει της νέας ρύθμισης, τουλάχιστον το 50% του ποσού των επιδομάτων θα πρέπει να χρησιμοποιείται σε ηλεκτρονικές πληρωμές και αγορές, ενώ για το υπόλοιπο ποσό παρέχεται η δυνατότητα ανάληψης μετρητών.

Παράλληλα, δίνουμε και κίνητρα ώστε και αυτό το υπόλοιπο αν θέλουν να το χρησιμοποιούν επίσης με κάρτα, διότι δίνουμε κίνητρα στους δείκτες φορολοταρίας, τις οποίες έχουμε έτσι. Με τη ρύθμιση αυτή, που ο κάθε δικαιούχος θα έχει μια κάρτα για όλα τα επιδόματα, πρακτικά όλοι μας θα πάρουμε μία τέτοια κάρτα που θα την έχουμε εφ’ όρου ζωής, γιατί όλοι μας κάποιο επίδομα το παίρνουμε σε κάποια φάση από το δημόσιο τομέα. Οπότε, με αυτόν τον τρόπο μειώνεται και το γραφειοκρατικό και διοικητικό κόστος, ενώ, επιπλέον, η αύξηση των ηλεκτρονικών συναλλαγών λειτουργεί προς όφελος των δημοσίων εσόδων, καθώς περιορίζει τη δυνατότητα φοροδιαφυγής.

Υπάρχουν μια σειρά από άλλες διατάξεις, έχει περάσει και πολύ ο χρόνος μου, να μην αναφερθώ αναλυτικά σε αυτές, οι οποίες είναι όλες, νομίζω, ιδιαίτερα θετικές, κάποιοι αναφέρθηκαν και σε αυτές, ήταν, είτε πράγματα τα οποία έχουν να κάνουν με τη διευκρίνιση του καθεστώτος των ξενοδόχων, για τις μικρές μονάδες που ήταν στον ΟΓΑ, είτε ήταν άλλα πράγματα που είχαν σχέση με το επίδομα των κληρικών, για την παροχή σύνταξης, σε πρατηριούχους υγρών καυσίμων και ούτω καθεξής.

Τώρα, βάσει των σχολίων της δημόσιας διαβούλευσης και του διαλόγου που προηγήθηκε με φορείς, είχαν ήδη γίνει αρκετές βελτιωτικές προτάσεις στο νομοσχέδιο πριν την κατάθεσή του στη Βουλή. Κατόπιν της ακρόασης των φορέων και των παρατηρήσεων που έκαναν οι βουλευτές και τους ευχαριστούμε πραγματικά πολύ για αυτό, θα προβούμε κατά τη συζήτηση στην Ολομέλεια σε νομοτεχνικές βελτιώσεις, αλλά και αλλαγές που απαντούν σε συγκεκριμένα ζητήματα που τέθηκαν προς όφελος των ασφαλισμένων και των συνταξιούχων. Να σας δώσω ένα παράδειγμα, είναι αυτό το οποίο είπαμε, να μπορεί να πάρει κάποιος από 62 ετών και πάνω αν έχει 40 έτη ασφάλισης. Αυτό το οποίο το επισημάνατε, σωστό ήταν, δεν το είχαμε, παράληψη δική μας και το βάζουμε.

Ένα δεύτερο πράγμα το οποίο έχουμε ήταν για το ακατάσχετο, στο επίδομα μητρότητας και όλα τα υπόλοιπα και είναι και άλλα τα οποία θα τα δούμε τη Δευτέρα. Τέλος, όπως είπα στην αρχή, τις τροπολογίες που έχουν κατατεθεί θα τις μελετήσουμε και τις βλέπουμε. Σας ευχαριστώ πολύ και συγγνώμη, γιατί πήρα πάρα πολύ παραπάνω από τον χρόνο μου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστούμε, κύριε Υπουργέ. Κύριοι συνάδελφοι, έχουμε μία τροπολογία από το Υπουργείο Μετανάστευσης και Ασύλου. Επομένως, θα δώσω το λόγο στον Υπουργό Μετανάστευσης και Ασύλου, τον κ. Δημήτριο Καιρίδη, προκειμένου να τοποθετηθεί.

Πριν από αυτό, όμως, θα δώσω το λόγο στην Εισηγήτρια της Πλειοψηφίας, κυρία Άννα Ευθυμίου, επειδή πρέπει να αναχωρήσει λόγω προγραμματισμένου ταξιδιού, για να καταγράψουμε την ψήφο της.

Παρακαλώ κυρία Ευθυμίου έχετε το λόγο.

**ΑΝΝΑ ΕΥΘΥΜΙΟΥ** **(Εισηγήτρια της Πλειοψηφίας):** Ευχαριστώ πολύ κύριε Πρόεδρε που το προτάσσετε. Η ψήφος μας είναι υπέρ επί της αρχής, επί των άρθρων και επί της τροπολογίας.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Πολύ ωραία, καταγράφηκε και θα συνεχίσουμε με τα άλλα κόμματα, αφού ακούσουμε τους δύο Υπουργούς.

Παρακαλώ κύριε Καιρίδη, έχετε το λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ πολύ. Κύριε Πρόεδρε, κυρίες και κύριοι συνάδελφοι, κατατέθηκε χθες βράδυ μία τροπολογία του Υπουργείου Εργασίας και Κοινωνικής Ασφάλισης και του Υπουργείου Μετανάστευσης και Ασύλου στο νομοσχέδιο αυτό, για να προλάβουμε να συζητηθεί και στην Επιτροπή τώρα, στη β΄ ανάγνωση και βεβαίως, στη συνέχεια, διεξοδικότερα, στην Ολομέλεια. Επιτρέψτε μου να σας την παρουσιάσω και στη συνέχεια, να απαντήσω προκαταβολικά σε κάποια ενδεχόμενα ερωτήματα είτε δικά σας είτε ευρύτερα, που μπορεί να τεθούν στον δημόσιο διάλογο, πριν δώσω το λόγο στον καλό συνάδελφο, τον κύριο Γεωργιάδη, με τον οποίο συνεργαστήκαμε στενά όλο το προηγούμενο διάστημα, γι’ αυτή τη νομοθετική πρωτοβουλία.

Η τροπολογία αναπτύσσεται σε πέντε άρθρα, τα οποία θα σας τα παρουσιάσω εν συντομία. Το πρώτο αφορά την εισαγωγή αυξημένων κυρώσεων για όσους παραβιάζουν τους όρους των μετακλήσεων εργαζομένων από το εξωτερικό. Όπως ξέρετε, η χώρα μας έχει βασιστεί, σε ένα βαθμό, στην μετάκληση εργατικού δυναμικού από τρίτες χώρες. Φέτος τα αιτήματα των παραγωγικών φορέων ξεπέρασαν τις 300.000, από τα οποία εγκρίθηκαν περίπου 145.000 και βρίσκονται σε διαδικασία ικανοποίησης. Όμως, έχει παρατηρηθεί το φαινόμενο συχνά ο μετακαλούμενος αλλοδαπός εργαζόμενος να μην εμφανίζεται προς εργασία στον εργοδότη με τον οποίο έχει συνάψει το συμβόλαιο ή να εμφανίζεται για κάποιες μέρες ή εβδομάδες και στη συνέχεια να εξαφανίζεται ή, εν πάση περιπτώσει, με τον έναν ή με τον άλλο τρόπο, να παραβιάζει τους όρους της μετάκλησης.

Με την ρύθμιση του πρώτου άρθρου, εισάγουμε την υποχρέωση στον εργοδότη να ενημερώνει την αρμόδια αρχή – μία στάση στην αποκεντρωμένη διοίκηση η οποία έδωσε την άδεια αρχικά – για οποιοδήποτε πρόβλημα έχει παρουσιαστεί στην σχέση της μετάκλησης, ώστε να μπορεί στη συνέχεια η δημόσια αρχή, η αποκεντρωμένη, να ενημερώνει το αρμόδιο προξενείο που εξέδωσε την εθνική θεώρηση για να ανακαλείται.

Το τελευταίο που θέλουμε είναι αλλοδαποί εργαζόμενοι που έχουν μπει στην Ελλάδα με εθνική θεώρηση, να βρεθούν στη Γερμανία ή αλλού στην Ευρώπη. Είναι κάτι που δεν το θέλουμε και δημιουργεί πρόβλημα και στην όλη λειτουργία του Σένγκεν, στις διακρατικές σχέσεις. Είναι πρόβλημα και ασφάλειας και, βεβαίως, δημιουργεί πρόβλημα και στη ροή των μετακλήσεων. Άρα, ο εργοδότης στο εξής υποχρεώνεται να ενημερώνει αν κάτι δεν πάει καλά και, αν δεν το κάνει, θα επιβάλλεται πρόστιμο 1.000 ευρώ ανά μετακαλούμενο και αν υπάρχει υποτροπή, θα εγγράφεται σε ειδικό κατάλογο, ώστε για 5 χρόνια να μη δικαιούται να μετακαλέσει εκ νέου.

Το ίδιο αφορά και τον μετακλητό, ο οποίος, εάν παραβεί τους όρους της μετάκλησης, θα εγγράφεται σε τέτοιο κατάλογο και δεν θα μπορεί να εκδίδεται εκ νέου εθνική θεώρηση για αυτόν για 5 χρόνια. Είναι ένα επιβεβλημένο μέτρο, τώρα που προχωράμε με τις διμερείς συμφωνίες εργασιακής κινητικότητας, ώστε να τις θωρακίσουμε από τυχόν παραβιάσεις και καταχρήσεις.

Το δεύτερο άρθρο, αφορά τη σύσταση δύο νέων θέσεων, πολύ σημαντικών, του Εθνικού Συντονιστή Επιστροφών και του Εθνικού Συντονιστή για την Πάταξη της Παράνομης Διακίνησης Μεταναστών. Και οι δύο θέσεις προβλέπεται να πληρωθούν από ανώτατα στελέχη της Αστυνομίας. Ως γνωστόν, οι υποχρεωτικές επιστροφές, οι απελάσεις, κατά το απλούστερο, είναι και σήμερα ευθύνη και αρμοδιότητα της Ελληνικής Αστυνομίας. Χθες, για παράδειγμα, είχαμε μία τέτοια ευρωπαϊκή επιστροφή από το «Ελευθέριος Βενιζέλος», με πρωτοβουλία της Ελλάδας και συμμετοχή επιστραφέντων προς το Πακιστάν και άλλες χώρες, από άλλες χώρες όπως η Ισπανία, η Ιταλία και συνεργαζόμαστε πολύ στενά με την Frontex, προκειμένου να επιταχύνουμε στο ζήτημα αυτό.

Όμως, θέλω να σας είμαι ειλικρινής, δεν πρέπει να υπάρχει καμία αμφιβολία ότι υπάρχει σημαντικό πρόβλημα στις απελάσεις πανευρωπαϊκά. Είναι κάτι που μας έχει απασχολήσει πάρα πολύ και σε επίπεδο υπουργών στην Ευρώπη. Για αυτό και συστήνεται Ευρωπαϊκός Συντονιστής ευρύτερα, με τον οποίο ο Έλληνας Εθνικός Συντονιστής θα συνεργάζεται ακόμα πιο στενά. Θέλω να σας είμαι ειλικρινής στο σημείο αυτό και να πω ότι ο ασφαλέστερος, αποτελεσματικότερος τρόπος για απελάσεις, που είναι, επαναλαμβάνω προϋπόθεση, για τη διάσωση του συστήματος διεθνούς προστασίας, του συστήματος ασύλου, θα πρέπει πάντοτε να διαχωρίζουμε, αυτός ο οποίος παίρνει άσυλο μένει, αυτός που δεν παίρνει άσυλο επιστρέφεται.

Σήμερα, δυστυχώς, είτε πάρεις είτε δεν πάρεις άσυλο, σε μεγάλο βαθμό στην Ευρώπη, παραμένεις και αυτό δημιουργεί τεράστιο πρόβλημα στο σύστημα ασύλου, διότι βάζει τους μεν με τους δε στο ίδιο και στρέφει την ευρωπαϊκή κοινή γνώμη εναντίον της Διεθνούς Σύμβασης για την Προστασία των Προσφύγων της Γενεύης του 1951.

Εμείς, ως Ελληνική Κυβέρνηση, που πρεσβεύουμε τη μέση οδό, την ανάγκη, δηλαδή, διατήρησης του συστήματος ασύλου από τη μια και θέλουμε να το προφυλάξουμε από τις επιθέσεις που δέχεται από το ένα άκρο του πολιτικού φάσματος, είμαστε σαφέστατοι και ξεκάθαροι, ότι εδώ πρέπει να είμαστε πάρα πολύ προσεκτικοί και πρέπει να επιμείνουμε στις επιστροφές, όσων οι αιτήσεις ασύλου απορρίπτονται. Αυτό μπορούμε να το πετύχουμε με έναν κοινό ευρωπαϊκό μηχανισμό, διότι μόνον η Ευρώπη μπορεί να επιβάλλει στις χώρες προέλευσης κυρώσεις, αλλά να δώσει και «καρότα» κίνητρα να συνεργαστούν. Και αυτό ήδη το έχει κάνει, σε κάποιες περιπτώσεις πρόσφατα, με καλά αποτελέσματα και έτσι πρέπει να επιμείνουμε.

Για μας, είναι πάρα πολύ σημαντικό, πέρα από αυτό που πρεσβεύουν κάποιοι, επιτρέψτε μου, υποκριτικά αν θέλετε και ανθρωπιστικά, να μην επιστρέφεται κανείς. Το να μην επιστρέφεται κανείς θα οδηγήσει σε κατάρρευση του συστήματος. Θα οδηγήσει να μην παίρνει κανείς άσυλο. Θα οδηγήσει την ευρωπαϊκή κοινή γνώμη – και το βλέπουμε αυτό ήδη στις εκλογές – να αποστασιοποιηθεί από ένα θεμελιώδη πυλώνα του διεθνούς συστήματος, που είναι η διεθνής προστασία των προσφύγων, όσων έχουν ανάγκη.

Αυτό κάνουμε με τον Εθνικό Συντονιστή, ο οποίος πολύ γρήγορα θα συντονίζει όλες τις εμπλεκόμενες υπηρεσίες, όπως είναι η Υπηρεσία Ασύλου του Υπουργείου μας, αλλά και όλες τις υπόλοιπες, το Υπουργείο Εξωτερικών, την Ευρωπαϊκή Επιτροπή, εθνικές και ευρωπαϊκές αρχές και, βέβαια, θα συνομιλεί με τον Ευρωπαίο Συντονιστή Επιστροφών, ώστε να έχουμε απτά και γρήγορα αποτελέσματα. Αντίστοιχη θέση συστήνεται στο Υπουργείο Μετανάστευσης, πάλι από ανώτατο αξιωματικό της Αστυνομίας, για την πάταξη της παράνομης διακίνησης.

Θέλω να σας είμαι απολύτως σαφής. Σήμερα οι παράνομες αφίξεις – και έχουμε και στη χώρα μας, βεβαίως, το γνωστό πρόβλημα – έχουν να κάνουν, ως επί το πλείστον, σε ποσοστό σύμφωνα με τα ευρωπαϊκά στοιχεία πάνω από 90%, με διακίνηση, με παράνομη διακίνηση. Οι περισσότεροι όσων έρχονται στην Ελλάδα ή στην Ευρώπη, έρχονται μέσω διακινητών. Πληρώνουν διακινητές για να έρθουν και έχει αναπτυχθεί ένα τεράστιο παρεμπόριο, μια πολύ μεγάλη «μπίζνα» να το πούμε απλά, δισεκατομμυρίων. Το πρόβλημα είναι σύνθετο. Δεν αντιμετωπίζεται μόνο με τη σύλληψη αυτών που οδηγούν τη βάρκα ή το αυτοκίνητο στον Έβρο.

Αυτή είναι, αν μου επιτρέπεται, όπως λένε οι ειδικοί, η «μαρίδα, το μικρό ψάρι». Τα «μεγάλα ψάρια» είναι καθισμένα σε γραφεία, έχουν πρόσβαση σε χρηματοοικονομικά, είναι τραπεζίτες, είναι δικηγόροι, είναι τα «λευκά κολάρα», να πούμε, σε αυτό το «ντιλάρισμα» δισεκατομμυρίων σε όλη την περίμετρο της Ευρώπης. Πρέπει, λοιπόν, να κάνουμε πολλά περισσότερα, πέρα από αυτά που κάνουμε ήδη, σε συνεργασία με τους Ευρωπαίους. Για να παταχθεί ένα δίκτυο, όπως αυτό των διακινητών, χρειάζεται ένα δίκτυο, το δίκτυο του νόμου και της τάξης και σε εθνικό επίπεδο και σε ευρωπαϊκό. Τον συντονισμό αυτού του δικτύου θα κάνει ο Εθνικός Συντονιστής κατά της Παράνομης Διακίνησης Μεταναστών.

Έρχομαι στο τρίτο άρθρο, το οποίο δίνει δικαίωμα στους αιτούντες άσυλο, μετά την παρέλευση διμήνου, στην εργασία. Θέλω εδώ να ξεκαθαρίσω μερικά πράγματα για να έχουμε την πλήρη εικόνα, διότι υπάρχουν πάρα πολλές παρανοήσεις γύρω από το ζήτημα αυτό. Η χώρα μας, όπως κάθε χώρα που έχει υπογράψει τη Διεθνή Σύμβαση Προστασίας των Προσφύγων του 1951, δεσμεύεται από το Διεθνές Δίκαιο, αλλά και από τον εθνικό και τον ευρωπαϊκό νόμο, να παρέχει προστασία – προσέξτε το αυτό – φιλοξενία, σίτιση, ασφάλεια, σε κάθε αιτούντα άσυλο. Στο βαθμό που είναι αιτών άσυλο και για όσο διάστημα είναι αιτών άσυλο, πριν τελεσιδικήσει η απόφαση του, είναι φιλοξενούμενος της χώρας.

Αυτό κάνει το σύστημα υποδοχής και ασύλου της πατρίδας μας, το οποίο έχει κάνει τεράστια πρόοδο τα τελευταία τέσσερα χρόνια. Είμαστε περήφανοι για το γεγονός ότι με ασφάλεια φιλοξενούμε όλους αυτούς τους αιτούντες – ασφάλεια και για τους ίδιους και για τις τοπικές κοινωνίες – σε αντίθεση με ότι συμβαίνει σε πολλές ευρωπαϊκές χώρες, όπου είδατε τις σκηνές να διαχέονται οι ροές στη Lampedusa ή αλλού, σε κοινόχρηστους χώρους, σε δρόμους και πλατείες χωρίς τον κατάλληλο μηχανισμό, που έχουμε στην Ελλάδα για να διαχειριστούμε με ασφάλεια, αποτελεσματικότητα και σεβασμό στην ανθρώπινη αξιοπρέπεια το πρόβλημα.

Ο αιτών άσυλο, σύμφωνα με το νόμο, μετά τις πρώτες 25 μέρες – που δίνει η Διεθνής Σύμβαση για την καταγραφή και ταυτοποίηση του – είναι ελεύθερος να κυκλοφορεί δημόσια οπουδήποτε στην Ελλάδα χωρίς περιορισμό. Η μόνη υποχρέωση που έχουμε είναι η υποχρέωση της Ελληνικής Πολιτείας να του παρέχει τροφή, στέγη και ασφάλεια. Αυτός, λοιπόν, ο αιτών άσυλο, κατά τη γνώμη μας, καλό είναι να εργάζεται και να μην επιδοτείται όσο είναι αιτών άσυλο. Αν, στη συνέχεια, γίνει πρόσφυγας προφανώς αποκτά τα δικαιώματα που έχει κάθε ευρωπαίος πολίτης. Οι περισσότεροι εξ αυτών, απλώς για τα στοιχεία, φεύγουν στο εξωτερικό. Εάν απορριφθεί η αίτησή του και δεν πάρει άσυλο, τότε ανακαλείται αυτή η άδεια εργασίας και καθίσταται επιστρεπτέος στη χώρα προέλευσης, με βάση και τον μηχανισμό τώρα που ενισχύουμε.

Για όσο διάστημα, λοιπόν, είναι φιλοξενούμενος της Ελληνικής Πολιτείας θεωρούμε ότι πρέπει να εργάζεται και να μην επιδοτείται. Βεβαίως, αυτοδίκαια διακόπτεται και το χρηματικό επίδομα το οποίο λαμβάνει ενώ εργάζεται. Να πω ότι ο Ευρωπαϊκός Νόμος προβλέπει από 0 έως 9 πρώτους μήνες. Μετά το εννεάμηνο είναι υποχρεωμένες όλες οι ευρωπαϊκές χώρες να επιτρέπουν στους αιτούντες άσυλο να εργαστούν. Εμείς διαλέξαμε το δίμηνο, το οποίο είναι ένα αρκετό διάστημα για να ολοκληρωθεί η διαδικασία καταγραφής και ταυτοποίησης, να βεβαιωθούμε ότι υπάρχει λευκό ποινικό μητρώο και δεν έχουμε άλλου τύπου προβλήματα, ώστε να μπορέσει να εργαστεί.

Το 4ο άρθρο της τροπολογίας αφορά τους επί μακρόν διαμένοντες στην Ελλάδα, πλέον της 3ετίας, οι οποίοι βρίσκονται στην πατρίδα μας πριν την 30η Νοεμβρίου του 2023. Θέλω να είμαι πάρα πολύ σαφής. Πρόκειται για ανθρώπους που είναι ήδη εδώ και όχι για ανθρώπους που, ενδεχομένως, έρθουν στο μέλλον εδώ, οι οποίοι είναι επί μακρόν εδώ, από τρία χρόνια και πάνω και έχουν συγκεκριμένη και αποδείξιμη προσφορά εργασίας, η οποία στη συνέχεια θα τεκμηριώνεται με συμβόλαιο, με ΕΡΓΑΝΗ, με έναν συγκεκριμένο τρόπο, ο οποίος αναφέρεται διεξοδικά στην υπό συζήτηση τροπολογία, ώστε να του δίνεται άδεια διαμονής.

Τέλος – θα αναφερθώ στη συνέχεια πιο λεπτομερειακά σε αυτό – υπάρχει και ένα πέμπτο άρθρο, που αφορά τους διαμένοντες εδώ υπό καθεστώς προσωρινής προστασίας, στους οποίους δίνεται η δυνατότητα να υπαχθούν στις διατάξεις του Κώδικα Μετανάστευσης και να μπουν στο δρόμο της νόμιμης μετανάστευσης, πέρα από το έκτακτο που παρέχει η προσωρινή προστασία. Πρόκειται, θα το καταλαβαίνετε ίσως κάποιοι που έχετε μια εξοικείωση με το θέμα, κυρίως, βασικά για Ουκρανούς πολίτες, οι οποίοι φιλοξενούνται στην πατρίδα μας σήμερα, περίπου 25.000, υπό καθεστώς προσωρινής προστασίας και στους οποίους δίνεται, όπως κάνουν και άλλες ευρωπαϊκές χώρες. Είναι υπό καθεστώς προσωρινής προστασίας όπως έχει αποφασίσει η Ευρωπαϊκή Ένωση μετά τη ρωσική εισβολή στην Ουκρανία τον Φεβρουάριο του 2022. Αυτή, είναι μια πανευρωπαϊκή απόφαση. Σε αυτούς, λοιπόν, τους 25.000 δίνεται η δυνατότητα κανονικοποίησης της διαμονής τους εδώ αν το επιθυμούν, μέσα από την άδεια διαμονής που προβλέπει το άρθρο 5.

Θέλω τώρα να απαντήσω, όσο πιο γρήγορα γίνεται, σε ενδεχόμενες ερωτήσεις που προκύπτουν. Ποιος είναι ο στόχος αυτής της ρύθμισης. Από την περιγραφή που σας έκανα στο άρθρο 4 και όπως θα διαβάσετε, βεβαίως, σε αυτά που σας έχουν δοθεί, ο πρώτος στόχος, έχει να κάνει με την εισαγωγή μιας διαδικασίας που επιτρέπει στις ελληνικές αρχές να προχωρήσουν στην πλήρη καταγραφή και ταυτοποίηση των πολιτών τρίτων χωρών, οι οποίοι βρίσκονται σε καθεστώς μη νόμιμης διαμονής εδώ για πολλά έτη, διαδικασία η οποία ενισχύει αναμφισβήτητα την εθνική ασφάλεια της χώρας μας. Άλλωστε, για να δοθεί η συγκεκριμένη άδεια, περνάει ο αιτών όλες τις διαδικασίες ελέγχου, όπως ποινικού μητρώου και ούτω καθεξής και μόνο εάν είναι όλα καθαρά, τη λαμβάνει.

Το δεύτερο, η διάταξη, προβλέπει, όπως ήδη σας εξέφρασα, τη βελτίωση της αποτελεσματικότητας των επιστροφών, την επιτάχυνση των επιστροφών και την πάταξη της παράνομης διακίνησης, τον καλύτερο συντονισμό των επιμέρους εθνικών και ευρωπαϊκών αρχών.

Τρίτον, οι διατάξεις μας αξιοποιούν το υφιστάμενο εργατικό δυναμικό που υπάρχει στην πατρίδα μας, την ώρα που έχουμε αυτές τις πολύ μεγάλες πιέσεις στην αγορά εργασίας. Για πρώτη φορά – και θέλω να το υπογραμμίσω – η άδεια διαμονής, συνδέεται με συμβόλαιο εργασίας. Αυτό, είναι μια καινοτομία της τροπολογίας μας, αφορά συγκεκριμένες θέσεις εργασίας και καλύπτει συγκεκριμένες ανάγκες της οικονομίας, κυρίως σε χαμηλή και μεσαία ειδίκευση. Ο αιτών οφείλει να αποδείξει την εργασία και η άδεια ανακαλείται όταν σταματά, για τον οποιονδήποτε λόγο, η απασχόληση. Τέλος, η διάταξη παρέχει τη δυνατότητα σε μέλη οικογένειας, τέκνα και συζύγους που βρίσκονται ήδη εδώ, όχι εκτός, αλλά βρίσκονται ήδη εδώ, να επωφεληθούν από τον πρωτεύοντα δικαιούχο.

Πέμπτο, η διάταξη ωφελεί τα δημόσια έσοδα, αφού περνάμε από την αδήλωτη στη δηλωμένη καθαρή εργασία, αυξάνοντας τα έσοδα από φόρους και ασφαλιστικές εισφορές και μειώνοντας τη δαπάνη, όπως σας εξήγησα προηγουμένως, για επιδόματα. Φεύγουμε από το επιδοματικό – αναφέρομαι στους αιτούντες άσυλο – και πηγαίνουμε στην αυτοσυντήρηση.

Η διάταξη βάζει τάξη στην αταξία, φέρνει τον νόμο εκεί που επικρατεί η ανομία και αφορά ανθρώπους που αποδεδειγμένα έχουν αποκτήσει ρίζες εδώ, αφού μιλάμε για ανθρώπους που είναι πλέον της τριετίας, έχουν συγκεκριμένη και πιστοποιήσιμη εργασία.

Απαντώ στα ερωτήματα. Είναι η πρώτη φορά που υπάρχει μια τέτοια ρύθμιση; Η απάντηση είναι ξεκάθαρα όχι. Υπήρξαν πολύ πιο ανοιχτές γενικές ρυθμίσεις στο παρελθόν, όπως ξέρετε, το 1997, το 2001 και το 2005. Αφορούσαν κυρίως αλβανικής καταγωγής μετανάστες στην πατρίδα μας. Καμία από αυτές τις προηγούμενες δεν συνέδεε την αδειοδότηση με συμβόλαιο εργασίας, όπως κάνει αυτή η συγκεκριμένη ρύθμιση, που είναι πιο κλειστή, πιο συγκεκριμένη, πιο στιβαρή.

Δεύτερον, τι γίνεται στην Ευρώπη και αλλού; Υπάρχουν τέτοιες ρυθμίσεις; Προφανώς. Στις περισσότερες ευρωπαϊκές χώρες υπάρχουν εργαλεία αντιμετώπισης του φαινομένου, με χαρακτηριστικότερο παράδειγμα, πέρα από τη Γαλλία και την Ισπανία, στη Γερμανία, στη τριετία υπό προϋποθέσεις και στη πενταετία χωρίς, δίνεται ιθαγένεια, όχι άδεια διαμονής, ιθαγένεια, κάτι το οποίο δεν υπάρχει σε καμία περίπτωση εδώ. Απλώς, σας το λέω, για να έχετε τη συγκριτική εικόνα και βεβαίως στην Ιταλία, όπου υπήρξαν πάρα πολλές τακτοποιήσεις στο παρελθόν και συνεχίζει να υπάρχει μία ενεργή ρύθμιση, η οποία μας έχει δημιουργήσει και εμάς πολλά προβλήματα, διότι είχαμε συγκεκριμένη διαρροή, κυρίως εργατών γης από την Ελλάδα προς τα εκεί με τα γνωστά προβλήματα, τα οποία πάρα πολλοί από τους συναδέλφους μού έχουν πει στις κατ’ ιδίαν συναντήσεις που έχω κάνει όλο το προηγούμενο διάστημα με βουλευτές και της Συμπολίτευσης και της Αντιπολίτευσης στο γραφείο μου, κυρίως από αγροτικούς νομούς. Αναφέρομαι στη Μεσσηνία, στην Ηλεία, στο Λασίθι, στη Θεσσαλία και ούτω καθεξής.

Εκεί, λοιπόν, για να το πω να το ξέρετε, στην Ιταλία τηςΜελόνι, υπάρχει ανοικτή διαδικασία για όσους δεν παίρνουν άσυλο, δεν γίνονται πρόσφυγες, ώστε να παραμένουν στην Ιταλία και να έχουν άδεια διαμονής εκεί. Είναι η συγκεκριμένη ρύθμιση νομιμοποίηση; Κάνουμε τους παράνομους νόμιμους, όπως θα έλεγε ένα προβοκατόρικο πρωτοσέλιδο ή κάποιοι ίσως σπεύσουν να πουν για τα λίγα δευτερόλεπτα δημοσιότητας; Η απάντηση δεν μπορεί παρά να είναι ξεκάθαρα όχι. Δεν μιλάμε σε καμία περίπτωση, κυρίες και κύριοι συνάδελφοι, για νομιμοποίηση. Δίνουμε απλώς ένα δικαίωμα πρόσβασης στην αγορά εργασίας σε αυτούς που έχουν συμβόλαιο, θέλουν και μπορούν να εργαστούν και δεν δίνουμε κανένα άλλο δικαίωμα. Είναι ένα δικαίωμα προσωρινό, στον βαθμό που έχει ο άλλος εργασία για 3 χρόνια και υπόκειται σε συνεχή έλεγχο. Δεν δίνουμε δικαίωμα ούτε οικογενειακής επανένωσης, ούτε μόνιμης διαμονής, ούτε πολύ περισσότερο ιθαγένειας, όπως σας ανέφερα και με άλλες χώρες, κατεξοχήν η Γερμανία.

Ο διαμένων εδώ, ο οποίος δεν αιτηθεί, δεν κάνει χρήση της διάταξης ή η αίτησή του απορριφθεί ή στην πορεία ανακληθεί, επιστρέφει στη κατηγορία των επιστρεπτέων, όπου εκεί θέλουμε να κάνουμε τις γρήγορες διαδικασίες απέλασης και επιστροφής στη χώρα προέλευσής του. Σε καμία περίπτωση η ρύθμιση δεν επιβραβεύει τον εγκληματία ή τις παραβατικές συμπεριφορές. Τουναντίον, ασκείται ενδελεχής έλεγχος και η αίτηση μπορεί να ευδοκιμήσει μόνο αν ο αλλοδαπός έχει καθαρό ποινικό μητρώο και αυτό νομίζω είναι ένα από τα μεγάλα πλεονεκτήματα.

Επί της αρχής εισάγετε εξαίρεση; Κάνετε κάτι πρωτοφανές και εκτός αυτών που ξέραμε; Και εδώ η απάντηση είναι όχι, είναι λάθος να το πιστέψει κανείς. Διότι στην πατρίδα μας, εδώ και πάρα πολλά χρόνια και σίγουρα με τον τελευταίο Μεταναστευτικό Κώδικα του 2014, αλλά το επαναλαμβάνει και ο καινούργιος, υπάρχει η διαδικασία παροχής άδειας διαμονής για εξαιρετικούς λόγους, με τη συμπλήρωση 7 ετών στον διαμένοντα. Ήδη, στην Ελλάδα υπάρχει μία πάγια ρύθμιση. Εδώ η ρύθμισή μας είναι έκτακτη, είναι άπαξ, ανοίγει και κλείνει, δεν αλλάζει το υφιστάμενο νομοθετικό πλαίσιο, το οποίο προβλέπει αυτή τη πάγια διαδικασία της επταετίας.

Πώς αποδεικνύεται η διαμονή της τριετίας, θα ρωτούσε κανείς καχύποπτος και σωστά; Εδώ έχουμε, θέλω να σας διαβεβαιώσω και να σας καθησυχάσω, μεγάλη εμπειρία οι δημόσιες αρχές στην Ελλάδα από προηγούμενες ρυθμίσεις, μέσα από, όπως λέει ο νόμος, δημόσια έγγραφα βέβαιης χρονολογίας, όπως είναι ένα διαβατήριο, ακόμα και ληγμένο, μια εισαγωγή σε νοσοκομείο, ένα τραπεζικό έμβασμα, ένας λογαριασμός κοινής ωφέλειας και ούτω καθεξής, με τον οποίο πιστοποιείται πέραν αμφιβολίας αυτή η διαμονή εδώ στην πατρίδα μας.

Γιατί, τώρα; Γιατί φέρνετε αυτή τη ρύθμιση; Πέρα από τη μεγάλη πίεση την οποία έχουμε δεχθεί και εγώ προσωπικά, όπως σας είπα, στις πολλές οχλήσεις από βουλευτές ένθεν και εκείθεν για τις ελλείψεις που έχουμε σε εργατικό δυναμικό και ιδίως σε εργάτες γης. Τα τελευταία χρόνια, κυρίες και κύριοι συνάδελφοι, σε αντίθεση με ότι λέγεται καμιά φορά στα μέσα ενημέρωσης ή στο δημόσιο διάλογο, ο οποίος δημιουργεί άλλου τύπου εντυπώσεις, η πραγματικότητα είναι ότι ο μεταναστευτικός πληθυσμός στην πατρίδα μας δεν αυξάνεται.

Αντιθέτως, είχαμε μεγάλη διαρροή, κυρίως Αλβανών εργατών γης προς το εξωτερικό και ιδίως προς την Ιταλία, όπου έφυγαν για να εκμεταλλευθούν τις ευνοϊκότερες εκεί διατάξεις, οι οποίες ισχύουν ήδη από το 2020 και τις οποίες η Κυβέρνηση με Μελόνι διατηρεί σε ισχύ. Γιατί, όμως, να θέλουν χαρτιά όλοι αυτοί; Θέλουν χαρτιά για τον απλούστατο λόγο γιατί θέλουν να μπορούν να ταξιδεύουν πίσω στις πατρίδες τους αν χρειαστεί, γιατί δεν θέλουν να ζουν σε καθεστώς μόνιμης ανομίας και αβεβαιότητας. Γιατί θέλουν να έχουν πρόσβαση σε κοινωνικές υπηρεσίες, όπως ο εμβολιασμός, που είναι σημαντικότατο θέμα για τη δημόσια ασφάλεια και το είδαμε αυτό με την πανδημία του κορωνοϊού.

Είναι αποσπασματικό το μέτρο και, εν πάση περιπτώσει, ποια είναι η στρατηγική σας; Κυρίες και κύριοι συνάδελφοι, είναι μέρος μιας ευρύτερης στρατηγικής η οποία αναπτύσσεται, και ήδη το βλέπετε, σε πέντε βήματα. Το πρώτο έχει να κάνει με την εξωτερική διάσταση προστασίας των συνόρων, την εξωτερική διάσταση, όπως λέμε, ενάντια στην παράνομη μετανάστευση, που έχει να κάνει με την αυστηρή, αλλά δίκαιη, αλλά αυστηρή, φύλαξη και προστασία των συνόρων, με τις επιστροφές, με την καλύτερη συνεργασία με όμορες χώρες διέλευσης, όπως πρόσφατα είδατε και με την Τουρκία, με την αυστηροποίηση των κυρώσεων για τους εργοδότες που παραβαίνουν τις μετακλήσεις, με τον καινούργιο θεσμό του Εθνικού Συντονιστή Απελάσεων, Επιστροφών και Πάταξης της Παράνομης Διακίνησης και ούτω καθεξής. Εν πάση περιπτώσει, ολοκληρώνω, κύριε Πρόεδρε, για να αφήσω χρόνο και στον καλό συνάδελφο, κύριο Γεωργιάδη. Τα υπόλοιπα, έτσι κι αλλιώς, είναι κατατεθειμένα.

**ΜΑΡΙΑ ΑΘΑΝΑΣΙΟΥ (Εισηγήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επειδή ακούσαμε ότι είναι υποτιθέμενες οι ερωτήσεις μας, καλό είναι να ακούσει τις ερωτήσεις μας. Αυτό θέλω να πω.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Στη συνέχεια, λοιπόν, δεν θα πω τίποτα άλλο παρά μόνο ότι σε όσους θεωρούν ότι δημιουργεί μαγνήτη και pull factor, δεν το κάνει διότι αφορά ήδη διαμένοντες εδώ. Δεν αφορά νεοεισερχόμενους και γιατί, κακά τα ψέματα, όσοι επιχειρήσουν να έρθουν παράτυπα, παράνομα στην Ελλάδα, το κάνουν κυρίως διότι προσβλέπουν να πάνε στον ευρωπαϊκό βορρά. Η χώρα μας παραμένει χώρα διέλευσης, παρά χώρα τελικού προορισμού και, όχι, κυρίως δεν αφορά σε συντριπτικό βαθμό ανθρώπους που ήρθαν εδώ παράνομα. Σκεφτείτε το και αυτό, αφορά ανθρώπους που ήρθαν νόμιμα, των οποίων οι άδειες διαμονής έληξαν, δεν ανανεώθηκαν για τον άλφα ή βήτα λόγο και τώρα έχουν αυτή τη δυνατότητα να το κάνουν, με βάση τις πολύ αυστηρές προϋποθέσεις τις οποίες βάζουμε.

Νομίζω ότι είναι μία ρύθμιση που, όπως είπα, βάζει τάξη στην αταξία. Ικανοποιεί το κοινωνικό και το εθνικό συμφέρον. Το κάνει με πάρα πολύ προσεκτικό και στοχευμένο τρόπο όπως πρέπει και παραμένω στη διάθεσή σας αν υπάρχουν ερωτήσεις. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Νομίζω ότι ο κ. Υπουργός αναλυτικά μας ανέλυσε την τροπολογία του. Ούτως η άλλως θα τα πούμε στην Ολομέλεια. Εδώ έγινε η παρουσίαση.

**ΜΙΧΑΗΛ ΧΟΥΡΔΑΚΗΣ:** Κύριε Πρόεδρε, τι χρόνο θα βάλετε στον κ. Υπουργό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κατ’ αρχάς δεν έχετε δικαίωμα να ρωτάτε, δεν είστε μέλος της Επιτροπής. Το τι θα κάνω εγώ αφορά τα μέλη της Επιτροπής.

**ΜΙΧΑΗΛ ΧΟΥΡΔΑΚΗΣ:** Είμαι μέλος της Επιτροπής, δεν έχετε ενημερωθεί.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Όχι, δεν έχω ενημερωθεί. Όταν ενημερωθώ, θα σας απαντήσω αναλόγως.

Ορίστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Κύριε Πρόεδρε, θα ήθελα να πω κάτι επί της διαδικασίας. Επειδή είναι μια αφορμή ακόμη σήμερα να πούμε το εξής. Αυτή είναι η τροπολογία με 5 άρθρα. Θα ψηφιστεί ως ένα άρθρο ή ως πέντε άρθρα; Θα ψηφιστεί ενιαία. Αν εγώ θέλω να διαφωνήσω, για παράδειγμα, στο άρθρο 1, είμαι υποχρεωμένος να μη διαφωνήσω στο άρθρο ένα, να τα πάρω όλα πακέτο. Είναι μια πολύ σημαντική τροπολογία, ξεκάθαρα το λέω, πολύ σημαντική, όμως μου κάνει εντύπωση, διότι την Τρίτη σε νομοσχέδιο του Υπουργείου Οικονομικών είχαμε μία άλλη τροπολογία και ενώ είναι άλλες διατάξεις του ίδιου Υπουργείου δεν πάνε όλες μαζί, αλλά ήρθαν σήμερα εδώ.

Σε κάθε περίπτωση, κύριε Υπουργέ, έχετε νομοθετική πρωτοβουλία και εσείς και ο κ. Υπουργός. Μήπως πρέπει κάποια στιγμή να πάψει αυτή η διαδικασία για τις τροπολογίες με 5, 10 άρθρα, με την έννοια να έχει ο κάθε βουλευτής το δικαίωμα; Διότι το γνωρίζετε πολύ καλύτερα από εμένα, ότι στο ΦΕΚ θα δημοσιευθούν τα 5 άρθρα ανεξάρτητα το καθένα, θα πάρουν διαφορετικό νούμερο, όμως εμείς θα ψηφίσουμε την τροπολογία άπαξ. Αυτό ήθελα να αναφέρω διαδικαστικά, τα άλλα θα τα πούμε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικών Ασφαλίσεων):** Κυρίες και κύριοι συνάδελφοι, καλά Χριστούγεννα, καλές γιορτές να έχουμε όλοι υγεία. Αγαπητέ κύριε συνάδελφε, είστε μέλος της Επιτροπής μεν, φρέσκος δε. Στις επιτροπές είθισται ο Υπουργός που εισηγείται κάτι να έχει πολύ παραπάνω από τον προβλεπόμενο χρόνο. Το λέω απλώς για την ιστορία. Εγώ γενικά προσπαθώ να μην ξεπερνώ πολύ τον χρόνο, το ξέρετε αυτό άλλωστε, αλλά στην προκειμένη περίπτωση πιθανόν να χρειαστώ λίγο περισσότερο χρόνο, διότι το συγκεκριμένο ζήτημα είναι πάρα πολύ σοβαρό.

Προς τον κ. Μουλκιώτη να πω ότι ο λόγος που τα παρόντα πέντε άρθρα της συγκεκριμένης τροπολογίας, που έχει συνυπογραφή του κ. Υπουργού Μεταναστευτικής Πολιτικής και του Υπουργού Εργασίας, έρχονται σε νομοσχέδιο του Υπουργείου Εργασίας, διότι έχουν έναν έντονο χαρακτήρα σχετικό με την αγορά εργασίας. Άρα, ήταν πολύ λογικό αυτά τα άρθρα να έρθουν σε ένα νομοσχέδιο του Υπουργείου Εργασίας και να συζητηθούν και στην Επιτροπή μας. Όπως βλέπετε, φροντίσαμε, και ήταν δύσκολο νομοθετικά, να προλάβουν να έρθουν και στην Επιτροπή για να έχετε μετά τη δική μας τοποθέτηση – φαντάζομαι ο κ. Πρόεδρος δεν θα διαφωνήσει – πλέριο χρόνο να τοποθετηθείτε και στην Επιτροπή, πέραν της Ολομέλειας.

Κύριε Κατσώτη, θα μας επιτρέψετε να μιλήσουμε για την τροπολογία, διότι ενδιαφέρει πάρα πολύ κόσμο και δεν πρέπει να δώσουμε καθόλου χώρο στους λαϊκιστές. Εδώ τα ζητήματα του μεταναστευτικού μπορούν να δώσουν πολύ μεγάλο χώρο στον λαϊκισμό. Τον λαϊκισμό η Ελλάδα τον έχει πληρώσει πάρα πολύ ακριβά και καλό είναι να τα λέμε όλα από την αρχή ως έχουν. Βλέπω στο Twitter, το αγαπημένο μου μέσο, κύριε Καιρίδη, που χάρη σε σας έχω σήμερα την τιμητική μου. Σας ευχαριστώ για αυτό, είμαι γενικά άνθρωπος της φασαρίας.

Θέλω, λοιπόν, εισαγωγικά να πω ορισμένα πράγματα σε όλους τους φίλους μου, τους καλόπιστους, γιατί οι κακόπιστοι, ούτως ή άλλως, δεν πρόκειται να πειστούν, ότι δεν πρέπει να ανησυχούν καθόλου για το ότι ειδικά εγώ θα έκανα εκπτώσεις ως προς τη μεταναστευτική πολιτική της Κυβέρνησης και την πολιτική του να μην είναι η χώρα μας «μπάτε σκύλοι, αλέστε».

**Μου δίνεται η ευκαιρία, κυρίως προς το δεξιότερο ακροατήριο του πολιτικού φάσματος, να πω ορισμένα πράγματα, που η Κυβέρνησή μας δεν έχει ιδιαιτέρως υπερασπιστεί τα τελευταία χρόνια. Είναι η Κυβέρνηση του Κυριάκου Μητσοτάκη μία Κυβέρνηση χαλαρή ως προς το μεταναστευτικό ζήτημα; Είμαστε μία Κυβέρνηση, κυρίες και κύριοι συνάδελφοι, ανοιχτών συνόρων; Είμαστε μία Κυβέρνηση αδιάφορη ως προς τους λαθρομετανάστες και τη λαθρομετανάστευση; Εγώ επιμένω να χρησιμοποιώ τον όρο δεν υποχωρώ στην ιδεολογική ηγεμονία της Αριστεράς με το τσιτάτο «δεν υπάρχουν λαθραίοι άνθρωποι», κ. Καιρίδη, διότι η ελληνική γλώσσα υπερέχει των ιδεολογιών. Υπάρχει ο λαθρεπιβάτης, άνθρωπος είναι. Ο λαθρέμπορος άνθρωπος είναι. Ο λαθραναγνώστης άνθρωπος είναι. Ο λαθροθήρας άνθρωπος είναι και ο λαθρομετανάστης άνθρωπος είναι. Άρα, κάποια στιγμή πρέπει να σταματήσουμε τις ανοησίες.**

**Πάμε τώρα στα σημαντικά. Επαναλαμβάνω, είναι η Κυβέρνησή μας μια Κυβέρνηση χαλαρή στο μεταναστευτικό ζήτημα; Εδώ κυρίες και κύριοι μιλούν οι αριθμοί και τα αποτελέσματα. Το 2019 όταν ο Κυριάκος Μητσοτάκης έγινε Πρωθυπουργός της Ελλάδος με την ψήφο του ελληνικού λαού, θυμίζω την εικόνα στα νησιά του βορείου Αιγαίου, με τη Μόρια και άλλες περιοχές της Ελλάδας, όπως η Ειδομένη. Θυμίζω την κατάσταση στο κέντρο της Αθήνας, εικόνα μιας χώρας που είχε χάσει παντελώς τον έλεγχο των μεταναστευτικών ροών. Σήμερα, είναι ίδια η κατάσταση σε αυτούς τους χώρους; Ασφαλώς και όχι.**

**Όχι μόνο δεν υπάρχει Μόρια, αλλά όλες οι δομές υποδοχής λαθρομεταναστών ή αιτούντων άσυλο, δημιουργήθηκαν κατά το διάστημα της δικής μας διακυβερνήσεως. Πληρούν τις αυστηρότερες προδιαγραφές ασφαλείας, αλλά και σέβονται απολύτως τα ανθρώπινα δικαιώματα όλων των ανθρώπων που φτάνουν, από όπου φθάνουν, στα συγκεκριμένα κέντρα. Και μάλιστα πολλά από αυτά κέντρα σήμερα είναι σχεδόν άδεια, δεν έχουν κόσμο, από εκεί που δεν είχαμε στα νησιά πού να τους βάλουμε. Ακόμα και στο συνολικό αριθμό των ευρισκόμενων στη χώρα παρανόμων λαθρομεταναστών δηλαδή, οι αιτούντες άσυλο μην έχετε καμία αμφιβολία ότι ο αριθμός τους μειώνεται διαρκώς. Για αυτό και τα σχετικά προγράμματα διατροφής, διαμονής, εστίασης των συγκεκριμένων ανθρώπων μένουν πλέον σχεδόν αναξιοποίητα και δεν μπορούν να επεκταθούν ελλείψει κόσμου.**

**Άρα είναι τελείως άδικο, αντιφατικό και ψευδές να κατηγορείται αυτή η Κυβέρνηση ότι δεν έχει μια συγκεκριμένη και, τολμώ να πω, σκληρή πολιτική στο μεταναστευτικό. Σκληρή με την έννοια των ευρωπαϊκών διεθνών προτύπων, διότι για μένα είναι απολύτως δίκαιη. Θέλω να υπενθυμίσω ότι όλες οι αριστερές φωνές στο Ευρωπαϊκό Κοινοβούλιο, αλλά και τα διεθνή έντυπα, που έχουν πολύ έντονη φιλομεταναστευτική ιδεολογική γραμμή, έχουν επικρίνει σφόδρα την κυβέρνηση του Κυριάκου Μητσοτάκη, τον ίδιο προσωπικά, με μία σειρά ψευδείς κατηγορίες περί push-backs ή επαναπροωθήσεων, που έχει υιοθετήσει δυστυχώς, μεγάλη μερίδα και του ευρωπαϊκού αριστερού τύπου, όπου παρουσιάζουν προσωπικά τον Κυριάκο Μητσοτάκη ως μεταναστοφάγο .**

**Θα ήταν περίεργο, οξύμωρο και αντιφατικό για την Αριστερά της Ευρώπης ο Κυριάκος Μητσοτάκης να είναι εκρπόσωπος μιας πολιτικής σκληρής κλειστών συνόρων και για την Ελλάδα και τους δεξιότερους ημών ή δεξιούς όσο κι εγώ, να είναι ο Κυριάκος Μητσοτάκης ένας Πρωθυπουργός ανοιχτών συνόρων. Άρα, αυτό δεν το δέχομαι καθόλου, έχει μπει τάξη στο μεταναστευτικό και αυτό το επιβεβαιώνουν οι αριθμοί των μεταναστευτικών ροών όπου σήμερα είναι κάτω από το 50% του 2019 και σε δύσκολη χρονιά. Το 2020 ήταν μια δύσκολη χρονιά για λόγους που όλοι γνωρίζετε, το καλοκαίρι και εν μέσω διπλών εκλογών και λοιπά, όπου για κάποιο διάστημα υπήρχε ανησυχία ότι η κατάσταση πάει να ξεφύγει και χάριν τις ενέργειες της Κυβερνήσεως, έχουμε ήδη μεταξύ Σεπτεμβρίου και Δεκεμβρίου μείωση των μεταναστευτικών ροών εντός του έτους μείον 60%. Μείον 60% το 2019 και μία πανευρωπαϊκά, στις χώρες του νότου που έχουν μεταναστευτικό ζήτημα, εξαιρετικά καλύτερη επίδοση από όλες τις άλλες χώρες.**

**Ο φράχτης στον Έβρο υπάρχει και επεκτείνεται και με ευρωπαϊκά πλέον κονδύλια. Το Λιμενικό κάνει τη δουλειά του στη θάλασσα με πολλές κατηγορίες διεθνώς, άδικες κατά του Λιμενικού, το τονίζω, και κατά του λιμενικού και στα νησιά υπάρχει μια εικόνα πολύ-πολύ καλύτερη εικόνα από ότι πριν μερικά χρόνια. Αυτή είναι η συνολική εικόνα του μεταναστευτικού και της πολιτικής που ασκούμε.**

**Διαβάζω τώρα ξαφνικά στο Twitter κατηγορίες «ο Άδωνις κωλοτούμπες» και τα γνωστά που λένε συνήθως διάφοροι αδαείς, εύκολοι από το πληκτρολόγιο να ασκούν κριτική, αλλά η δουλειά ημών των πολιτικών δεν είναι να υποχωρούμε σε συνθήματα, αλλά να λύνουμε τα προβλήματα.**

Πάμε να δούμε λίγο τώρα ποια είναι τα προβλήματα. Λένε κάποιοι, μα όποιος είναι λαθρομετανάστης πρέπει να απελαύνεται. Συμφωνώ απολύτως. Όποιος είναι λαθρομετανάστης, παράνομος μετανάστης, πρέπει να απελαύνεται. Όταν, όμως, κάποιος πατήσει σε ευρωπαϊκό έδαφος και κάνει αίτηση παροχής ασύλου παύει να είναι λαθρομετανάστης. Είναι αιτών άσυλο και, βάσει των διεθνών συνθηκών που η Ελλάδα έχει απολύτως υπογράψει και είναι νομικά δεσμευτικές για αυτήν, από την ώρα που κάνει αίτηση ασύλου δεν μπορεί κανένας να τον απελάσει, απολύτως κανένας. Υπενθυμίζω πρώτα τις αποφάσεις σε γειτονικές ευρωπαϊκές χώρες, όπως η Ιταλία και η Αυστρία, όπου τα εκεί δικαστήριά τους ακύρωσαν απελάσεις των εκεί κυβερνήσεων, ακριβώς διότι δεν είχε εξεταστεί το αίτημα ασύλου. Στην πραγματικότητα, δεν μπορούμε να απελάσουμε κανέναν ο οποίος κάνει αίτημα παροχής ασύλου, τελεία. Όποιος αυτό δεν το εξηγεί στον κόσμο, απλά του λέει ψέματα.

Δεύτερον, ακόμα και αν απορριφθεί το αίτημα ασύλου και έχει έρθει η ώρα να απελάσεις κάποιον που οριστικά δεν έχει την άδεια διαμονής, είναι πάντα εφικτό να τον απελάσεις; Στις περισσότερες περιπτώσεις είναι παντελώς τεχνικά και εφικτά αδύνατον, εκτός αν κάποιοι προτείνετε να τους βάλουμε στα αεροπλάνα και να τους πετάμε με αλεξίπτωτα σε διάφορες χώρες του κόσμου, ασχέτως αν αυτές τους δέχονται πίσω ή όχι. Φαντάζομαι ότι δεν το λέει κανείς αυτό σοβαρά. Άρα, το πρόβλημα και το σύνθημα «απελάσεις τώρα και όσο περισσότερους μπορούμε», το οποίο το δέχομαι απολύτως, στην πρακτική του εφαρμογή είναι πολύ διαφορετικό.

Τι κάνει, λοιπόν, η παρούσα τροπολογία; Παίρνει μια πολύ σημαντική πρωτοβουλία και μάλιστα είμαστε και μια από τις πρώτες ευρωπαϊκές χώρες που υιοθετεί αυτήν την πολιτική. Υιοθετεί τον Εθνικό Συντονιστή των απελάσεων των παράτυπων μεταναστών όπως το λέτε εσείς εκεί οι ολίγον αριστεροί, εγώ λέω των λαθρομεταναστών. Λοιπόν, εν πάση περιπτώσει, έχοντας τον Εθνικό Συντονιστή συγκεντρώνουμε σε ένα πρόσωπο όλες εκείνες τις διαδικασίες και τις πληροφορίες από τις διάφορες αρχές, πρόσωπο που θα προέρχεται υποχρεωτικά από την Ελληνική Αστυνομία, για να μπορεί να έχει την εικόνα ποιοι είναι αυτοί που έκαναν αίτηση ασύλου, αν απερρίφθη το αίτημά τους και αν πρέπει και αν μπορούμε να τον απελάσουμε και αν μπορούμε φυσικά να προχωράει στη διοικητική του απέλαση.

Επαναλαμβάνω, δεν είναι πάντα εφικτό. Στις περισσότερες περιπτώσεις δεν είναι εφικτό. Η Τουρκία όπως ξέρετε δεν δέχεται πίσω κόσμο και η χώρα προέλευσης οι περισσότερες δεν αναγνωρίζουν ότι, πράγματι, προέρχονται από αυτές. Το λέω γιατί ίσως πολλοί δεν γνωρίζετε ότι οι περισσότερες χώρες αρνούνται την πατρότητα των ίδιων των ανθρώπων τους, για να αποφεύγουν ακριβώς αυτές τις απελάσεις.

Έχοντας λεχθεί όλα αυτά, ερχόμαστε λίγο στις δύο επίμαχες ρυθμίσεις που κάνει η παρούσα τροπολογία και οι οποίες δέχονται και την πιο σκληρή κριτική. Η πρώτη λιγότερο, η δεύτερη περισσότερο. Παρόλα αυτά, σας τα λέει ένας άνθρωπος – θέλω να τα ξεκαθαρίζω λίγο τα ιδεολογικά – που δεν πιστεύω ότι η μετανάστευση θα λύσει το δημογραφικό. Οι μετανάστες μπορεί να συμβάλουν επικουρικά στην επίλυση του δημογραφικού ζητήματος, αλλά το δημογραφικό έλλειμμα που είναι το μεγαλύτερο μας ζήτημα και οικονομικά και κοινωνικά και εθνικά, θα το λύσουμε μόνοι μας και ελπίζω να τα καταφέρουμε και όχι με την εισαγωγή μεταναστών. Ξεκαθαρίζω ότι είμαι από αυτούς που ανησυχούν για την ταυτότητα και το μέλλον της Ευρώπης, όσον αφορά την ανεξέλεγκτη μετανάστευση. Δεν είμαι τυφλός, ούτε έχω αλλάξει απόψεις.

Πάμε να δούμε ποιο είναι το πρόβλημα τώρα και τι πάμε να λύσουμε εδώ. Το πρώτο πρόβλημα, το προφανές, είναι η παντελής έλλειψη εργατικών χειρών, που δεν πιστεύω να μην την έχετε ακούσει. Σπεύδω να πω σε όσους θα αντιλογήσουν, «μα το πρόβλημα των εργατικών χειρών μπορεί να δικαιολογεί αλλαγή της μεταναστευτικής πολιτικής»; Όχι, το ξεκαθαρίζω, αλλά αυτά θα τα πω στη συνέχεια. Πάμε να δούμε πρώτα το πρόβλημα. Έχουμε πρόβλημα έλλειψης εργατικών χειρών; Ως Υπουργός Εργασίας οφείλω να σας πω ότι το πρόβλημα είναι τεράστιο και πάσα προσπάθεια έχει προσπαθήσει η Κυβέρνησή μας και εγώ προσωπικά, για να το λύσει από το εγχώριο εργατικό δυναμικό, θέλω να είμαι απολύτως ειλικρινής, έχει πέσει στο βρόντο.

Θα πω μόνο δύο στοιχεία, τα οποία είναι ενδεικτικά για να καταλάβουμε λίγο μήπως μπορέσουμε και συνεννοηθούμε ανθρώπινα. Πριν από δύο χρόνια το Υπουργείο Αγροτικής Ανάπτυξης, με τον τότε Υπουργό Μάκη Βορίδη και η Κυβέρνηση του Κυριάκου Μητσοτάκη, ψηφίσανε άρθρο νόμου, όπου όσοι μακροχρόνια άνεργοι πηγαίνουν να εργαστούν ως εργάτες γης δε χάνουν την ιδιότητα του μακροχρονίως ανέργου, διατηρούν όλα τα επιδόματα τα οποία συνοδεύουν αυτήν την ιδιότητα και μπορούν να εργάζονται κανονικά και να αμείβονται κανονικά, παίρνοντας και όλα τα επιδόματα και όλα τα άλλα κοινωνικά ωφελήματα που η ιδιότητα του μακροχρονίως ανέργου τους προσθέτει.

Πέτυχε το μέτρο; Ξέρετε πόσοι πήγαν; Μηδέν, ούτε ένας. Το μέτρο παρέμεινε απολύτως ανενεργό. Όταν το είχα πληροφορηθεί, εντυπωσιάστηκα ως Υπουργός Εργασίας και είπα να αδράξω την ευκαιρία για να κάνω ένα δεύτερο πείραμα και να διαπιστώσω ο ίδιος εάν, πράγματι, υπάρχει τρόπος να λύσουμε το πρόβλημα ελλείψεων εργατικών χειρών από το ανθρώπινο εργατικό δυναμικό της πατρίδας μας.

Τον Αύγουστο, είχα βρεθεί στο Εργατικό Κέντρο Ηρακλείου και εκεί ο κ. Πρόεδρος του Εργατικού Κέντρου μού είπε, ότι «έχουμε τη λύση στο έλλειμμα των εργατικών χειρών». «Ποιο είναι το πρόβλημα, κ. Πρόεδρε;» του είπα και μου λέει «θέλουμε να βγάλετε ένα πρόγραμμα με την ΔΥΠΑ, να επιδοτήσετε τη μεταφορά και τη διαμονή ανέργων από τη Δυτική Μακεδονία, περιοχή με πολύ υψηλή ανεργία, εποχικά για τους μήνες Νοέμβριο, Δεκέμβριο, Ιανουάριο, που έχουμε συγκεκριμένες αγροτικές εργασίες σε συγκεκριμένα προϊόντα που θέλουμε να μαζέψουμε στην Κρήτη. Αυτοί να έρθουν με επιδότηση της ΔΥΠΑ εδώ, και κάποια χρήματα για την ημερήσια διαβίωσή τους, να τους πληρώνουμε εμείς, τα οποία θα είναι πλέον καθαρό κέρδος για αυτούς, εφόσον τα άλλα θα πληρώνει η ΔΥΠΑ και θα πάρουμε ένα σοβαρό αριθμό εργατών για να κάνουμε τη δουλειά μας». «Πόσοι περιμένετε», κ. Πρόεδρε του είπα, «να κάνουν χρήση του μέτρου;». «Πιστεύουμε ότι τουλάχιστον 500 με 600 θα έρθουν για τρεις μήνες στην Κρήτη».

Είπα στον εαυτό μου, «ιδού πεδίον δόξης λαμπρόν», να δούμε τι συμβαίνει στα αλήθεια. Πήρα επιτόπου τηλέφωνο τον κ. Πρωτοψάλτη μέσα στο γραφείο του Εργατικού Κέντρου και βγάλαμε το πρόγραμμα, το οποίο ξεκίνησε στις αρχές Νοεμβρίου και λήγει 31 Ιανουαρίου. Σας παραθέτω τα αποτελέσματα του. Έχει λήξει πια η διαδικασία αιτήσεων, γιατί είμαστε στο τέλος Δεκεμβρίου. Έκαναν αίτηση 55. Μπήκαν στην πλατφόρμα, έβαλαν τα στοιχεία τους και 55 άνθρωποι ζήτησαν να ξεκινήσει διαδικασία για να πάνε στην Κρήτη. Σήμερα, 15 Δεκεμβρίου, έχουν προσέλθει 2 από τους 55 που έκαναν αίτηση. Από 500 με 600 που εκτιμούσαν στην Κρήτη, έκαναν αίτηση 55 και από τους 55 τελικά έχουν πάει 2 και σε ένα μήνα λήγει το πρόγραμμα.

Τι μου λέτε; Καλά τα λέμε εδώ, αλλά κάποιος πρέπει να κάνει και τις αγροτικές εργασίες, γιατί αν έχουμε καρπούς στα χωράφια, στα θερμοκήπια, στα δέντρα και δεν τα μαζεύουμε, μετά θα ανεβαίνουν οι τιμές, θα λέμε έχουμε πληθωρισμό, θα καταστρέφονται επιχειρήσεις και εμείς θα συζητάμε τα ιδεολογικά μας ζητήματα. Άρα, είναι τελείως βέβαιον – αυτό το λέω προς όλες οι πλευρές – ότι η εισαγωγή εργατικού δυναμικού για την κάλυψη θέσεων αγροτών γης, για την κάλυψη θέσεων στις κατασκευές, για την κάλυψη θέσεων στη βιομηχανία, θα γίνει στην Ελλάδα οπωσδήποτε και σε πολύ μεγαλύτερο βαθμό από ό,τι γίνεται τώρα. Εάν, δεν το καταφέρουμε να το κάνουμε η οικονομική ανάπτυξη της χώρας στα επόμενα χρόνια θα τεθεί εν αμφιβόλου.

Λέω μόνο ένα στοιχείο. Για να χτιστεί το Ελληνικό στην ώρα του, θα χρειαστεί τον επόμενο χρόνο περίπου 35.000 εργάτες. Σήμερα έχει βρει 10.000 και δεν μπορεί να βρει άλλους. Αν δεν βρει τους εργάτες που θέλει, απλά δεν μπορεί να γίνει το έργο, τόσο απλά με ό,τι αυτό συνεπάγεται για τους επενδυτές, για την οικονομία και την ανάπτυξη.

Ερχόμαστε τώρα την τροπολογία. Θα αντιλέξει κάποιος, είναι η έστω καιεξ ανακλάσεως νομιμοποίηση λαθρομεταναστών ή αιτούντων άσυλο, η λύση για να λύσουμε το έλλειμμα εργατικών χειρών;». Όχι. Δεν θα είναι αυτή η λύση. Το έλλειμμα των χειρών, θα λυθεί με κανονικές διακρατικές συμφωνίες, με κράτη που έχουν να προσφέρουν πλεονάζον εργατικό δυναμικό κατά τα πρότυπα της συμφωνίας που έχουμε κάνει με την Αίγυπτο, κυρίως για τους εργαζόμενους στις ιχθυοκαλλιέργειες ή για εργάτες γης. Ισχυρίζεται το Υπουργείο Μεταναστευτικής Πολιτικής, παρακολουθούμε εμείς από το Υπουργείο Εργασίας, πιστεύουμε να έχουμε σύντομα υπογραφή με διάφορα κράτη τέτοιες συμφωνίες. Κράτη, όπως η Γεωργία, το Βιετνάμ, η Ινδία, οι Φιλιππίνες, όπου θα μας επιτρέψουν να φέρουμε οργανωμένα και νόμιμα εργατικό δυναμικό για εκείνες τις εργασίες που το εγχώριο εργατικό δυναμικό αρνείται ή δεν θέλει ή δεν μπορεί να τις κάνει.

Πάμε, όμως, τώρα στην τροπολογία. Τα άρθρα τα επίμαχα, σας είπα, είναι 2. Το πρώτο άρθρο τι λέει; Λέει ότι οι αιτούντες άσυλο στους δύο μήνες θα μπορούν να κάνουν αίτημα να εργαστούν, να αποκτήσουν, δηλαδή, άδεια εργασίας, για όσο διάστημα διαρκεί και εκκρεμεί η διαδικασία εξέτασης του αιτήματός τους. Στο διάστημα αυτό θα ασφαλίζονται και θα εργάζονται. Εφόσον εργάζονται, αυτομάτως παύουν να λαμβάνουν τα σχετικά επιδόματα που σήμερα τους δίνει ο Προϋπολογισμός, είτε από εθνικούς, είτε από κοινοτικούς πόρους. Σήμερα η ισχύουσα διάταξη το επιτρέπει στους έξι μήνες. Άρα η μεταβολή είναι ότι από τους έξι μήνες πάει στους τέσσερις μήνες.

Από αυτούς οι οποίοι ζητούν να πάρουν άσυλο δύο είναι οι περιπτώσεις. Κάποιοι θα πάρουν. Αυτοί, προφανώς, μένουν νόμιμα στην Ελλάδα και σε όλη την Ευρώπη, εφόσον αποκτούν νόμιμα καθεστώς προστασίας, καθεστώς πρόσφυγα. Η έως σήμερα εμπειρία έχει δείξει ότι όποιος παίρνει καθεστώς προστασίας φεύγει από την Ελλάδα σχεδόν την πρώτη βδομάδα. Ο πραγματικός πόλος έλξης του είναι η βόρεια Ευρώπη. Στο νόμο αυτοί οι οποίοι θα έχουν κάνει αίτηση και δεν θα εγκριθεί το αίτημα ασύλου, αυτομάτως χάνουν την άδεια εργασίας και πρέπει να απελαθούν.

Νομίζω ότι αυτή η διάταξη δεν χωράει πολύ μεγάλη φασαρία. Τη βρίσκω απολύτως λογική. Δεν πρόκειται να αφορά σε υπερβολικά πολλούς ανθρώπους. Ίσως δυνητικά θα μπορούσε να φτάσει κάποιες λίγες χιλιάδες, αλλά δεν νομίζω ότι θα δούμε κάτι εντυπωσιακό. Το έχω πει και στον Υπουργό. Θεωρώ ότι κάποιος που η χώρα είναι υποχρεωμένη από τη Διεθνή Συνθήκη να του δίνει επίδομα, τροφή, στέγη και παροχές υγείας, δεν έχει μεγάλο κίνητρο να πάει να εργαστεί. Παρά ταύτα, καλό είναι κάποιοι που θέλουν να πάνε να εργαστούν, καλύτερο σίγουρα από το καθεστώς που υπάρχει σήμερα. Νομίζω σε αυτό δεν μπορεί να διαφωνήσει κανένας.

Πάμε στη ρύθμιση του άρθρου 4 που έχει προκαλέσει τη μεγαλύτερη φασαρία. Τι ισχύει σήμερα, καταρχάς; Υπάρχει σήμερα αυτόματη διαδικασία άδειας διαμονής – το τονίζω – ενός παρανόμως εισελθόντα στην Ελλάδα; Μιλάω επί της αρχής αν έχουμε στην Ελλάδα διαδικασία που δίνει αυτόματη άδεια διαμονής. Απάντηση, έχουμε. Ποια είναι; Τα εφτά χρόνια. Κάποιος ο οποίος αποδεικνύει ότι ζει στην Ελλάδα εφτά χρόνια, ασχέτως ότι μπήκε παράνομα, στα εφτά χρόνια αυτόματα αποκτά δικαίωμα διαμονής και εργασίας. Πόσοι είναι περίπου κατ΄ έτος – γιατί πια η διάταξη έχει συμπληρώσει την εφταετία – που με βάση αυτή τη διάταξη έρχονται και ζητούν νόμιμη παραμονή, αξιοποιώντας το γεγονός ότι πλέον έχουν συμπληρώσει την εφταετία; Πόσοι είναι κατ΄ έτος αυτοί; Είναι εκατοντάδες χιλιάδες, όπως διακινείται; Όχι. Είναι 6.000 έως 8.000 το χρόνο, να πούμε μέσο όρο 7.000.

Τι λέει η διάταξη που φέρνουμε σήμερα; Λέει ότι άπαξ – τονίζω δεν αλλάζει η εφταετία, η παγία ρύθμιση παραμένει η εφταετία – όσοι αποδείξουν ότι ήταν τρία χρόνια εδώ έως την 30η Νοεμβρίου του 2023 αποκτούν το δικαίωμα που θα αποκτούσαν στα εφτά χρόνια. Προσέξτε, μιλάμε για ανθρώπους που είναι ήδη εδώ. Δεν μιλάμε για ανθρώπους που θα μπουν σήμερα ή αύριο, που άκουσαν το νομοσχέδιο και πάνε να μπουν. Αυτοί είναι στο παλαιό καθεστώς. Μιλάμε για αυτούς που είναι ήδη εδώ. Δεν μιλάμε για ούτε έναν παραπάνω. Τα 4 χρόνια νωρίτερα, αν πάρουμε το μέγιστο των 8.000 – που δεν είναι πάντα 8.000, είναι 6.000, 5.500, 6.500, ένα μέσο όρο αν το βάζαμε γύρω στις 7.000 θα ήμασταν απόλυτα ειλικρινείς – θα μας έβγαζε στα 4 χρόνια νωρίτερα μια δεξαμενή περίπου 25.000 με 30.000 επιπλέον. Για αυτούς μιλάμε.

Θα μου πείτε, και πώς το ξέρετε κύριε Υπουργέ ότι θα είναι τόσοι και όχι περισσότεροι; Γιατί τόσοι κάνουν χρήση της επταετίας. Είναι πολύ απλό. Γιατί, δυστυχώς, για μας, κάποιος που ζει πολλά χρόνια παράνομος, έχει μάθει να δουλεύει με «μαύρα» χρήματα και έχει μάθει να ζει τη ζωή του στη «σκιά», συνήθως προτιμάει να συνεχίσει αυτόν τον τρόπο ζωής. Γιατί; Γιατί αυτό που λέει η διάταξη ότι, αν έρθεις και μου φέρεις σύμβαση εργασίας και άρα αποφασίσεις να φύγεις από τη «σκιά» και να πας στο «φως», θα πρέπει να πληρώνεις ένσημα, άρα ένα κομμάτι του εισοδήματος του που έπαιρνε «μαύρα» θα χαθεί. Θα γνωρίζει το Κράτος ποιος είσαι και πού είσαι, ενώ σήμερα το Κράτος δεν γνωρίζει ποιος είσαι και πού είσαι, και αν χάσεις τη δουλειά σου αυτομάτως χάνεις την άδεια διαμονής, αλλά πια το Κράτος ξέρει ποιος είσαι και πού είσαι, ενώ πριν το Κράτος δεν ήξερε.

Ποιο πιστεύετε είναι πιο σκληρό μεταναστευτικά; Αυτό που ισχύει σήμερα ή αυτό που εισηγούμαστε εδώ; Εγώ θα ευχόμουν, θέλω να είμαι ειλικρινής, καθαρά για λόγους καταγραφής, να πήγαιναν όλοι να κάνουν χρήση αυτής της διάταξης. Αυτό θα έφερνε στο Κράτος, προφανώς, πολύ μεγάλα ένσημα στον ΕΦΚΑ και στην εφορία σε επόμενο χρόνο. Θα έφερνε πολύ επωφελεία της ομαλοποίηση της αγοράς εργασίας, αφού θα χτυπούσε πάρα πολύ τη «μαύρη» ανασφάλιστη εργασία, που κατά κύριο λόγο αφορά στους λαθρομετανάστες και, το κυριότερο, θα έδινε στο Κράτος τη γνώση πόσοι μένουν και ποιοι είναι.

Δεν έχω τόσο μεγάλες φιλοδοξίες. Εδώ θα είμαστε και εδώ θα έρθετε. Θα δείτε μετά από μερικούς μήνες, ο αριθμός θα είναι σχετικά μικρός. Για τους λόγους που εξήγησα. Έστω και έτσι όμως, θα είναι ένα καλό πρώτο βήμα, για να μπει τάξη στο χάος και θα είναι ένακαλό πρώτο βήμα, διότι, εκτός όλων των άλλων, σε οποιαδήποτε πρώην διαδικασία απέλασης ή διαπραγμάτευσης με την Ευρωπαϊκή Ένωση, όταν τους έχει δώσει την ευκαιρία να γίνουν νόμιμοι και δεν το κάνουν, έχεις ένα επιχείρημα επιπλέον, ενώ όταν δεν τους έχεις δώσει αυτή την ευκαιρία, είσαι πάντα «στα σκοινιά» και μπορείς να βρίσκεσαι και ως χώρα κατηγορούμενος.

Άρα η διάταξη αυτή δεν αλλάζει την παγία ρύθμιση των 7 ετών, για να κάνει τη χώρα μας στο μέλλον πόλο έλξης περισσότερων λαθρομεταναστών ή αιτούντων προσφυγικής ιδιότητας, διότι το προς τα μπρος παραμένει στα 7 χρόνια. Δεν αφορά σε όσους μπήκαν πρόσφατα ή σε όσους θέλουν να μπουν τις μέρες που συζητάμε τη διάταξη αυτή. Αφορά αυστηρά και μόνο σε όσους θα μπορέσουν, έως την 30η Νοεμβρίου του 2023, να αποδείξουν ότι ήταν εδώ τρία χρόνια. Άρα, δεν αφορά ούτε σε άλλους, επιπλέον. Τρίτον, ο στόχος της είναι να δώσουνε και στο Κράτος να μάθει ποιοι είναι αυτοί οι άνθρωποι, πού είναι και να τους εντάξει στην κανονική αγορά εργασίας και πάμε τώρα ως προς την ουσία της μεταναστευτικής πολιτικής.

Η διάταξη, στην πραγματικότητα, συγκρινόμενη με όλες τις υπόλοιπες ευρωπαϊκές χώρες, είναι η πιο σκληρή ως προς το μεταναστευτικό ζήτημα. Γιατί; Γιατί στις περισσότερες ευρωπαϊκές χώρες, σε αντίστοιχο χρονικό διάστημα, δίδεται η ιθαγένεια υπό προϋποθέσεις ή άδεια διαμονής και εργασίας, αλλά με δικαίωμα συνένωσης της οικογένειας, δηλαδή να φέρνουν τους συγγενείς τους από τις χώρες προέλευσης. Η συγκεκριμένη διάταξη απαγορεύει τη χρήση της άδειας διαμονής και εργασίας για να φέρουν τους συγγενείς τους, από τις χώρες προέλευσης, αλλά, αντιθέτως, δίνει άδεια διαμονής μόνο στους συγγενείς που είναι ήδη εδώ μαζί τους. Άρα, δεν επιφέρουμε διάλυση οικογενειών που είναι ήδη στην Ελλάδα. Δεν χάνουμε την ανθρωπιά μας, να το ξεκαθαρίσουμε. Άλλωστε, αν λέγαμε να πρέπει να διώξουν την οικογένειά τους, δεν θα ερχόταν απολύτως κανένας και η ιδέα θα ήταν κενή περιεχομένου.

Άρα, στην πραγματικότητα, στους ανησυχούντες στα αλήθεια, γιατί βλέπουμε στο Twitter κάτι φωτογραφίες με κάτι μαχητές Χεζμπολάχ, Χαμάς και Ταλιμπάν που λένε αυτούς τους νομιμοποιεί ο Γεωργιάδης. Δεν νομίζω αυτοί να έχουμε ιδιαίτερη όρεξη να πάρουν εργόσημο ή να μπουν σε κάποιο συμβόλαιο εργασίας και να πληρώνουν ΕΦΚΑ. Δεν τους φαντάζομαι κάπως έτσι, αλλά ο καθένας ό,τι θέλει γράφει, δημοκρατία έχουμε. Στην πραγματικότητα, η διάταξη ειδομένη, από τη σκοπιά της πανευρωπαϊκής μεταναστευτικής πολιτικής, εξακολουθεί να κρατά την Ελλάδα, στις χώρες, με σκληρή μεταναστευτική πολιτική.

Χαρακτηριστικά ανέφερε ο κ. Καιρίδης, αλλά θέλω να το φωτίσω λίγο περισσότερο, για τους πολύ ανησυχούντες διαδικτυακούς μου φίλους. Η κυρία Μελόνι, η οποία παρουσιάζεται και έκανε καριέρα με σκληρή αντιμεταναστευτική ρητορική και αφού έγινε Πρωθυπουργός, συνέχισε τη σκληρή αντιμεταναστευτική πολιτική και ρητορική. Έχει διατηρήσει παγία αντίστοιχη ρύθμιση στην Ιταλία που είναι τα δύο χρόνια, παγία. Αυτό που εμείς έχουμε στα εφτά χρόνια, το έχει η Ιταλία στα δύο. Όχι άπαξ στα τρία, παγία για δύο και είναι η κυρία Μελόνι. Θα μου πείτε, μα γιατί, αφού είναι τόσο εναντίον, η κυρία Μελόνι, έχει τέτοια διάταξη;

Μα σας είπα την απάντηση, για να μην κοροϊδευόμαστε. Το δημογραφικό πρόβλημα και η έλλειψη των εργατικών χεριών δεν είναι ζήτημα Ελληνικό. Προφανώς, είναι ζήτημα και Ελληνικό, αλλά δεν είναι ζήτημα μόνο Ελληνικό. Αντιθέτως, είναι τόσος μεγάλος ο ανταγωνισμός ο ενδοευρωπαϊκός για το ποιος θα μπορέσει να πάρει γρηγορότερα εργατικό δυναμικό, που, λόγω του πολύ ευνοϊκότερου πλαισίου της Ιταλίας και της Ισπανίας, περίπου 200.000 Αλβανοί που ζούσαν και εργάζονταν στην Ελλάδα ως εργάτες γης, έχουν φύγει τα τελευταία τρία χρόνια, κυρίως προς την Ιταλία και λίγοι προς την Ισπανία. Ξέρετε ποιος είναι ο λόγος; Γιατί εκεί παίρνουν άδεια διαμονής ευκολότερα και τους πληρώνουν περισσότερα χρήματα και πάνε και δουλεύουν εκεί πέρα, τόσο πολύ απλά.

Άρα, μην κρυβόμαστε πίσω από το δάχτυλό μας και κυρίως μην προσάπτουμε στην Κυβέρνηση και στον Πρωθυπουργό, στον αρμόδιο Υπουργό Μετανάστευσης και σε εμένα, για προφανείς λόγους, κάποια διάθεση να ανοίξουμε τα σύνορα, νομιμοποιήσουμε εκατοντάδες χιλιάδες και να αλλάξουμε τη μεταναστευτική πολιτική της Ελλάδας.

Αλλά, πρώτον, δεν πρέπει να ενισχύουμε την «μαύρη» και ανασφάλιστη εργασία και εδώ είναι ένα μεγάλο κομμάτι – μην κοροϊδευόμαστε – «μαύρης» και ανασφάλιστης εργασίας. Δεύτερον, διότι για λόγους δημόσιας τάξης και ασφάλειας, το Κράτος πρέπει να γνωρίζει πού και ποιοι είναι αυτοί οι άνθρωποι και όχι να μην τους γνωρίζει. Άρα και δέκα παραπάνω να μάθουμε, έχουμε δέκα περισσότερους που γνωρίζουμε ποιοι είναι και μπορούμε να τους ελέγξουμε. Τρίτον, γιατί, ναι, και η Ελλάδα έχει ζήτημα έλλειψης εργατικών χειρών και δεν μπορούμε να κάνουμε αυτό ότι δεν το βλέπουμε.

Σας καλώ, λοιπόν, όχι μόνο να υπερψηφίσετε τη διάταξη, που έχει ένα στοιχείο πολιτικής γενναιότητας, θα μου επιτρέψετε να πω, αλλά το κυριότερο, να μην επιτρέψουμε στην πατρίδα μας να θεριέψει ο λαϊκισμός, ο οποίος κατά το παρελθόν μας κόστισε πολύ και τον οποίο πρέπει να τον αντιμετωπίζουμε με θάρρος στην αφετηρία του. Η διάταξη είναι σωστή, είναι ισορροπημένη, διατηρεί τη σκληρή μεταναστευτική πολιτική της χώρας, αλλά προσπαθεί να απαντήσει σε πραγματικά προβλήματα, βάζοντας τάξη στο χάος. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Η Εισηγήτρια της Πλειοψηφίας, κυρία Ευθυμίου, έχει ψηφίσει υπέρ.

Ο Εισηγητής της Μειοψηφίας, ο κ. Γαβρήλος, καταψήφισε.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας)**: Κύριε Πρόεδρε, έχουμε πει επί της αρχής, κατά. Το έχουμε πει από την προηγούμενη συνεδρίαση. Επί των άρθρων, έχουμε πει και για τα άρθρα, σας το λέω και τώρα, ότι κάποια άρθρα θα υπερψηφιστούν. Σε σχέση με την τροπολογία, μας ταλαιπώρησαν και οι δύο Υπουργοί, μιλούσαν μια ώρα. Θα μπορούσα εγώ να καθησυχάσω το ακροατήριό τους και τους φίλους τους ότι δεν αλλάζουν τη μεταναστευτική πολιτική της Κυβέρνησης. Μας ταλαιπωρήσατε μια ώρα, αλλά πολύ φοβάμαι, με τη διάταξη που φέρνετε για το εργασιακό, τουλάχιστον σε ό,τι μας αφορά, δεν θα αντιμετωπιστεί το πρόβλημα των εργατών γης. Θα μπορούσατε να δείτε λίγο διαφορετικά, πέρα από τις ιδεοληψίες σας, αυτήν τη γραφειοκρατία, που την έχετε βάλει και με τις διατάξεις του 2019 και του 2021, λίγο να αντιμετωπίσουμε το πρόβλημα των εργατών γης. Ταλαιπωρηθήκαμε μια ώρα. Σας καθησύχασα εγώ και το ακροατήριό σας επίσης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»,κ. Μουλκιώτης καταψηφίζει;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»)**: Εμμένουμε, κύριε Πρόεδρε. Επί της αρχής, όχι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Ειδικός Αγορητής της Κ.Ο. του Κ.Κ.Ε., κ. Κατσώτηςκαταψηφίζει;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.)**: Κατά και όσο αφορά την τροπολογία και αυτή κατά. Θα αναπτύξουμε τη θέση μας στην Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»,κυρία Αθανασίου, τι ψηφίζει;

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Επιφύλαξη.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Δημητριάδης καταψήφισε.

Η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κυρία Κουρουπάκη;

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Επιφύλαξη.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»;

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Επιφύλαξη. Θα τοποθετηθούμε στην Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Στο σημείο αυτό ερωτάται η Επιτροπή, γίνονται δεκτά τα άρθρα 1 έως 186του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τα άρθρα 1έως 186,γίνονται δεκτά, ως έχουν, κατά πλειοψηφία.

Ερωτάται η Επιτροπή, γίνεται δεκτή, με γενικό αριθμό 56 και ειδικό 7, η τροπολογία του Υπουργού Μετανάστευσης και Ασύλου, κ. Καιρίδη;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Η ως άνω τροπολογία γίνεται δεκτή, κατά πλειοψηφία και εντάσσεται στον κορμό του νομοσχεδίου, αριθμούμενη αναλόγως.

Ερωτάται η Επιτροπή, γίνεται δεκτό και το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Γίνεται δεκτό και το ακροτελεύτιο άρθρο κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεκτό, κατά πλειοψηφία.

Συνεπώς, το σχέδιο νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Τσαβδαρίδης Λάζαρος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Κυριαζίδης Δημήτριος, Στύλιος Γεώργιος, Καράογλου Θεόδωρος, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παππάς Πέτρος, Πολάκης Παύλος, Φωτίου Θεανώ, Μουλκιώτης Γεώργιος, Τσίμαρης Ιωάννης, Δελής Ιωάννης, Κατσώτης Χρήστος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Κουρουπάκη Ασπασία, Μπιμπίλας Σπυρίδων, Κεφαλά Γεωργία (Τζώρτζια) και Χουρδάκης Μιχαήλ.

Τέλος και περί ώρα 15.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**